[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának 15. ülésnapját megnyitom. Tájékoztatom önöket, hogy az ülés vezetésében Szűcs Lajos és Steinmetz Ádám jegyző urak lesznek segítségemre. Köszöntök mindenkit, aki figyelemmel kíséri a munkánkat. Tisztelt Ház! Immáron visszatérően szomorú kötelességemnek kell eleget tennem azzal, hogy bejelentem, az elmúlt időszakban két volt képviselőtársunk hunyt el. Leszkovszki Tibor az MSZP jelöltjeként Veszprém megye területi listájáról 1994-ben szerzett mandátumot, és 1998-ig volt a magyar Országgyűlés tagja. Megbízatása alatt az Önkormányzati és rendészeti bizottság munkáját segítette. Országgyűlési képviselői tisztsége mellett 1990-2006-ig, 16 éven át volt Várpalota polgármestere. Életének 74. évében hunyt el. Sándorffy Ottó 1994-1998-ig egy cikluson keresztül volt az Országgyűlés tagja. Mandátumát a Független Kisgazdapárt jelöltjeként Pest megye területi listájáról szerezte. Megbízatása alatt a Költségvetési és pénzügyi bizottság, illetve az Állami Számvevőszék elnökét jelölő bizottság tagja volt. Politikai pályája mellett a helyi közéletben is tevékeny szerepet vállalt. 1995 őszén a Hazáért Érdemkereszt kitüntetést vehette át, 2010-ben Piliscsaba díszpolgára lett. Életének 90. évében hunyt el. Kérem önöket, hogy képviselőtársaink emléke előtt néma felállással tisztelegjünk. [[A teremben lévők felállva adóznak az elhunytak emlékének.]] Köszönöm. Tisztelt Országgyűlés! Napirend előtti felszólalásra jelentkezett Tordai Bence képviselő úr. Megadom a szót.
Tisztelt Országgyűlés! Kedves Polgártársak! A házszabály azt mondja, hogy a levezető elnököt, illetve az ülésvezetést nem szabad bírálni, úgyhogy én mindenképpen tartózkodnék az ülésvezetés bírálatától, viszont nem tudok tartózkodni Kövér László bírálatától, aki a Fidesz 1. számú párttagkönyvének tulajdonosa, a mai Magyarország 3. számú közjogi méltósága, és a hatalmával visszaélve azt a törekvést próbálja megvalósítani, hogy hazánkat egy pártállami diktatúra irányába sodorja. [[Közbeszólás a kormánypártok soraiból: Jaj, te szerencsétlen!]] Ezen a hétvégén robbant ki az a botrány, amelyből megtudtuk, hogy Kövér László már tavaly arról próbálta győzködni a nemzetbiztonsági szolgálatok, a titkosszolgálatok vezetőit, hogy a Magyarországra leselkedő legnagyobb veszély, a legnagyobb nemzetbiztonsági veszély az ellenzék lenne. Mondjuk, innentől kezdve jobban érthető, hogy miért hallgatnak le minket, miért figyelnek meg minket, miért veszik el például itt a szót, vagy miért sújtanak milliós büntetésekkel minket, vagy ami még ennél is sokkal súlyosabb, hogy orosz titkosszolgálati módszereket használva, úgynevezett kompromatokat gyártva, miért próbálják nem létező ügyekkel lejáratni az ellenzék vezető politikusait. Kövér Lászlónak a demokráciához való viszonya nagyjából az 1950-es évek politikai vezetőinek a viszonyát idézi [[Dr. Rétvári Bence: Egy rendszerváltó politikus!]] , és igen, amikor a rendszerváltás előtt volt egy elszólása Orbán Viktornak, hogy ők nem a rendszer ellen küzdenek, hanem azok ellen, akik azt működtetik, akkor pontosan erre gondolhatott, hogy maguk tulajdonképpen a totális politikai hatalommal nagyon is szimpatizálnak, csak azzal nem, ha valaki más kezében van. Tehát a Fidesz egyik meghatározó politikusa szerint nem az jelent nemzetbiztonsági kockázatot, hogy kémeket telepítenek ide gyakorlatilag állami segédlettel Oroszországból és Kínából, amikor a banknak vagy egyetemnek álcázva, különböző beruházásokra érkező szakemberek álcája alatt gyakorlatilag már nem átjáróházként használják a KGB-ügynökök meg a kínai titkosszolgálat emberei Magyarországot, hanem ez a lerakatuk, és innen indulnak az európai portyáikra. Tehát az a Fidesz és az a Kövér László, aki kiárusította a magyar nemzeti érdeket, és szabad átjárást engedett nemcsak Magyarország, hanem az Európai Unió minden tagállama felé ezeknek a keleti diktatúráknak az embereinek, az közben azt próbálja megmagyarázni, hogy mi, akik bíráljuk, demokratikus eszközökkel akadályozni próbáljuk az ő kártékony politikájukat, hogy mi lennénk a nemzetbiztonsági kockázat. [[Dr. Rétvári Bence: Mert ez a felszólalás nagyon demokratikus!]] Az a Kövér László egyébként, aki hogy is mondjam? ezt a kettős mércét, hogy a ’90 előtti rendszert, a kínai kommunista rendszert vagy a putyini rezsimet és a mai Orbán-rezsimet hogyan ítéli meg, az ezzel kapcsolatos kettős mércéjét egyébként minden más területen is kiválóan érvényesíti. Tehát például szerinte, ha egy nagy szakállú ember, aki a kéményen közlekedve kimutatja egy másik férfi iránt a vonzalmát, ennek a megjelenítése az a „legocsmányabb kereszténygyalázás”, ha jól idézem a legfrissebb nyilatkozatát [[Dr. Rétvári Bence: Így is van. Miért, neked tetszik? Zaj.]] míg ha egy másik nagy szakállú férfi, aki az ereszcsatornán közlekedik [[Zaj. Az elnök csenget.]] , nyilvánítja ki… Igen, elnök úr?
Parancsoljon! Csak próbáltam itt csendet teremteni, képviselőtársam.
Köszönöm szépen. Tehát, ha egy másik nagy szakállú férfi, aki az ereszcsatornán bedrogozva közlekedve nyilvánítja ki 25 másik férfi iránt a vonzalmát, az a kereszténydemokrácia legnagyobb dicsősége. [[13.10]] És ez a párt ez a párt! indít gyűlöletkampányt az LMBTQ-emberek ellen! Egészen elképesztő! Tényleg, szégyelljék magukat, tűnjenek el, önnel kezdve a sort, a magyar közéletből! [[Dr. Rétvári Bence: Majd a választások eldöntik!]] És teszik mindezt a járvány legsúlyosabb időszakában, amikor semmit nem tesznek a sikerpropagandán kívül, miközben az aktuális halálozási számok is négyszeresei az uniós átlagnak, és itt van az új variáns a nyakunkon. Variánskutatás Magyarországon nem létezik, és nem azzal foglalkoznak, hogy megemeljék azt a számot, ami ma Magyarországon 0,044 százalék, ami a variánskutatásra küldött minták arányát jelzi, mondjuk, 47 százalékra, mint Dániában, hanem ott vagyunk, ott szeretnénk lenni, ahol Afganisztán, Banglades meg Etiópia van ebben. [[Az elnök csengetéssel jelzi az időkeret leteltét.]] Teljes kormányzati kudarc és teljes morális megsemmisülés ez az önök mérlege.
Válaszadásra Dömötör Csaba államtitkár úré a szó. Parancsoljon!
Köszönöm a szót, elnök úr. Tisztelt Képviselő Úr! Önnel ellentétben a házelnök személyesen is küzdött egy diktatúra ellen, mindent kockáztatva. [[Dr. Rétvári Bence: Így van!]] Ha ő és társai nem tettek volna így, akkor önnek most nem lenne lehetősége arra, hogy egy demokratikusan megválasztott parlamentben üljön. Ez a helyzet! [[Taps a kormánypártok soraiban.]] Látjuk nagyon jól, hogy mire megy ki a játék, Kövér László szavait nem először forgatják ki, és építenek rá lejárató kampányt. Emlékszünk a köteles beszédre, Gyurcsány Ferenc volt a szellemi gazdája. Az állításokkal szemben Kövér László nem politikai szereplőket nevezett meg kockázatként, hanem azt a politikai helyzetet, hogy két, egymást kizáró állam- és nemzetkép létezik a politikán belül. Úgy fogalmazott: „A magyar politika egy része az önfeladó állam és az önmarcangoló nemzet jegyében cselekszik.” Ha önökre ez nem jellemző, akkor ne vegyék magukra! Ha magukra veszik, akkor annak oka van, de ezért ne minket hibáztassanak. [[Taps a kormánypártok soraiban.]] Ha már a közéleti szereplők mondatainál tartunk, azt, hogy önök mit képviselnek a politikában, minden másnál jobban bemutatják a saját miniszterelnök-jelöltjük szavai. Sok meredek dolgot hallottunk tőle, de ami most került nyilvánosságra, az túltesz mindenen: sötétben tartott, trágyával etetett gombának nevezte azokat a magyarokat, akik alacsonyan tartanák az energiaárakat, és ellenzik a migrációt. Tehát még egyszer: sötétben tartott, trágyával etetett gombáknak nevezte őket, ezt a sértést volt képes megfogalmazni nem valahol a hátsó kertekben vagy zárt ajtók mögött, hanem egy nyilvános fórumon. Az évek telnek, de a baloldali Lenin-fiús tempó egyáltalán nem változik. A jobboldaliakat korábban már nevezték patkányoknak, és az a helyzet, hogy Márki-Zay Péter szépen felzárkózott ehhez a stílushoz, mert rövid pályafutása alatt már elmélkedett a lámpavasak újbóli felhasználási lehetőségein, és arról, hogy a jobboldal legjobb emberei egy keresztrejtvényt sem tudnának megfejteni. Ezek után jött a trágyával etetett gombás minősítés. Mondja már meg, képviselő úr, hogy hol van a minősíthetetlen sértegetéseknek a határa! Hova vezet ez, mondja meg! Ha ez lenne az európai stílus, amit önök követelnek, akkor köszönjük szépen, de nem kérünk belőle. Egyébként a támogatóink gyakran megkérdezik tőlem, hogy mikor adunk már választ ezekre a sértegetésekre, ami egyébként szerintem is jogos kérdés. A válasz az, hogy mi sohasem ebben a stílusban válaszolunk [[Derültség a Jobbik soraiban.]] , és nem is itt, hanem a szavazófülkében; most tavasszal is meg fogjuk tenni, ebben biztos lehet. Ami pedig a furcsa módszereket illeti. Hogy mire lehetne önöktől számítani, azt nagyon szépen megmutatja a városházi ingatlanok körül kialakult botrány. Most magyarázhat ön bármit, de teljesen egyértelmű, hogy mivel állunk szemben. A beszámolók szerint ezekre az ingatlanokra rárepültek baloldali üzletemberek, és testre szabott pályázatokról, 10 százalékos jutaléki rendszerről beszélnek, no meg arról, hogy eladnák a Városháza-ingatlanok egy részét. Hiába tagadják, a megjelent mondatok egyértelműek. Ha ön azt mondaná, hogy ez csak egy politikai vélemény, akkor idézzünk tiszta forrásból, mondjuk, Bajnai Gordontól, aki az önök volt miniszterelnöke. Idézem Bajnai Gordont: „Ugye, ez egy hatpárti koalíció, ami egy adottság. Itt valaki megszagolja egy üzletnek a lehetőségét, akkor rögtön mindenki magát akarja közvetítőként betenni azért, hogy aztán valami jutalékot kérhessen. Mindenütt megvannak ezek a cápák, rengeteg ilyen cápa úszkál abban a tóban, egy nagy koalícióban mindenkinek kis részterületei vannak, ez így működik” idézet bezárva. Azt gondolom, nem kell kommentálnom. De megtette Márki-Zay Péter, akinek az a megfejtése az ügyre, hogy valójában a Fidesz akarja megvenni a Városházát. [[Derültség a kormánypártok soraiban. Dr. Rétvári Bence: Bajnai Gordon a mi emberünk lenne? Gordon a mi ügynökünk!]] Komolyan ezt mondta, nem tudom, láttae a képviselő úr, komolyan ezt mondta. Nem tudom, kértéke arra, hogy ezt mondja, vagy kértee valaki arra őt, hogy ezt mondja, vagy szándékosan mondta, de a helyzet súlyos. A helyzet súlyos, és ez az önök miniszterelnök-jelöltje! Ettől függetlenül a szituáció komoly, mert a Városházát a jelek szerint tényleg kinézték maguknak baloldali körök. Mi is a maguk szlogenje? Az, hogy „tiszták”. Jól idézem fel? Azt mondják önök, hogy „tiszták”. Most egyet kérünk azoktól, akik magukat tisztának nevezik, hogy Budapestet ne nézzék zsákmánynak, mert ez az ország fővárosa, nem pedig a múlt embereinek a vadászterülete. Az látszik, hogy a Városházán látványosan szivárog vissza a Gyurcsány-Bajnai-korszak [[Az elnök csengetéssel jelzi az időkeret leteltét.]] de nem fogjuk hagyni, hogy ez az országra is szétterjedjen. Köszönöm, hogy meghallgatott. [[Taps a kormánypártok soraiban.]]
Most az LMP részéről Hohn Krisztina következik. [[13.20]]
Köszönöm szépen a szót. Tisztelt Képviselőtársaim! Nem is olyan könnyű megszólalni egy ilyen érdekes vita után, különösen azért nem, mert én azt gondolom, hogy a legnagyobb biztonsági kockázat a gyűlölet, amely sajnos egyre erősödik, és amely az emberek között jelen van politikai okokból. Családok, barátok vesznek össze egymással a politikán, hogy ki kit szeret, kit nem, ki hova tartozik. Sajnos, a politikusok bűne és hibája az, hogy ez megtörténhet Magyarországon, hogy azért nem beszélnek egymással emberek, mert az egyikük a kormánypártot szereti, a másikuk pedig az ellenzéket. Na, ez igazi nemzetbiztonsági kockázat, tisztelt hölgyeim és uraim. De én nem erről a témáról szeretnék beszélni önöknek, hanem rendhagyó módon a nők elleni erőszak világnapjáról, amely a múlt héten volt, egész pontosan november 25-én. Már többször beszéltem itt, a Ház falai között erről, de úgy gondolom, hogy minden alkalmat meg kell ragadjak különösen akkor, amikor ennek az évfordulója van , hogy ezt a témát újra és újra a tisztelt Ház elé hozzam, már csak az elgondolkodás miatt is. Hiszen egészen addig, amíg egy erőszak is előfordul egy kapcsolatban, legyen az nők vagy akár férfiak ellen irányuló, addig ezért szót kell emelni. Igen, tisztelt hölgyeim és uraim, a férfiak ellen is irányulhat ilyen erőszak. Ezt azért hangsúlyozom ki, mert amikor a nők elleni erőszak megszüntetésének a világnapjáról beszélünk, akkor gyakran megkapjuk, hogy ez egy feminista szöveg, és hogy ezt mi csak azért mondjuk, mert mi a férfiak ellen vagyunk. Hát kérem, ez nagy tévedés! Mi a férfiakra is nagyon-nagyon számítunk ebben az úgynevezett harcban, hogy minél inkább arra kell törekednünk, hogy minél kevesebb ilyen eset fordulhasson elő Magyarországon meg Európában, sőt a világon is. Óvatos becslések szerint is akár százezerre is tehető azok száma, akik elszenvednek ilyen erőszakos cselekményt a kapcsolatukban vagy a családban, abban a családban, ahol békességnek kéne lenni, abban a családban, ahol a biztonság és a szeretet lenne a legfontosabb. És sok esetben nincs menekülőútjuk, nem tudják, mit tegyenek, nem tudják, hova fordulhatnak, vagy ha tudják is, sokszor nem megfelelő a hatóságok válasza, nem megfelelően kezelik ezeket a helyzeteket. A bántalmazottnak többször át kell élnie azt, hogy beszélnie kell az esetéről, és sajnos nagyon nagy az áldozathibáztatás Magyarországon, azt tapasztaljuk, hogy nagyon nagy mértékű. Ha erről a témáról beszélgetek, akkor tőlem is nagyon gyakran megkérdezik, hogy mit tett a feleség vagy a gyerek, hogy ezt megkapta. Szerintem nincs olyan indok, ami alátámasztaná azt, hogy valakit meg kell verni. Gondolom, ebben mindannyian egyetértünk. A hatóságok sajnos sok esetben nem tudnak megfelelően hozzáállni ezekhez az esetekhez. Ez megyénként eltérő, vannak nagyon szép példák, de sajnos vannak nagyon rossz példák is, amikor többszöri jelzés ellenére sem tudnak segíteni az áldozatnak. Éppen ezért egy idő után elmegy a bántalmazott bátorsága, vagy látván a másik sikertelenségét, elmegy a bátorsága, hogy ebben az ügyben segítségért forduljon. Nem kap az áldozat megfelelő védelmet. Az áldozatot jó esetben menekítik. Államtitkár úr bizonyára majd elmondja, hogy már van nyolc titkos menedékház az országban. Ezt tudom, de szerintem legalább minden megyében kellene lennie egynek. Ha az áldozat nem kap védelmet, különösen, ha a testi épsége vagy akár az élete forog veszélyben, akkor bizony folytatólagosan elköveti az elkövető, amit tesz. Többfajta formája létezik ennek az erőszaknak, van szóbeli, lelki, testi, szexuális és gazdasági erőszak is. Ezekre nagyon nagy mértékben oda kéne figyelni. Már többször elmondtam, én annyira szeretném, ha lennének olyan társadalmi célú hirdetések, amikben felhívjuk a figyelmet arra, hogy a családon belüli erőszak nem magánügy. Ezt Novák Katalin is elmondta, egyet is értek vele, ez abszolút nem magánügy. Nem elég csupán a büntetési tételt szigorítani, hanem a megelőzésre is sokkal nagyobb gondot kéne fordítani. S ami nagyon fontos lenne, hogy az elkövetők ellen nemcsak a börtönbüntetés a megoldás az is kell és legyen szigorú , hanem meg kell őket vizsgálni, s amennyiben pszichikai okai vannak annak, hogy ezt elköveti, akkor legyen neki kötelező elmennie eltérítésre vagy valamifajta terápiára, aminek az eldöntésére a szakemberek jogosultabbak, mint én. S ugyanúgy, mint az ittas sofőrök esetében is vannak elbeszélgetések, csoportterápiák, és ezekre menjen el, mert folytatólagosan újabb és újabb áldozatot fog keresni, és újra meg újra el fogja követni a tettét. Köszönöm szépen, hogy meghallgattak.
Völner Pál államtitkár úré a szó.
Köszönöm a szót, elnök úr. Tisztelt Ház! Tisztelt Képviselő Asszony! Ha a felvetett témát nézzük először is mindig köszönöm a higgadt hangot és azt, hogy nem politikai ügyként tudjuk kezelni az áldozatok témáját , akkor valóban lehet olyan konszenzus, ami jó lenne, ha minél többször megjelenhetne itt, a tisztelt Házban. Néhány gondolat azzal a felvetett témával kapcsolatban, amit az áldozatsegítés terén is említett: az áldozatsegítés a kormányzat egyik legfontosabb prioritása, és ennek jegyében az Igazságügyi Minisztérium például a 2020-as évet az áldozatsegítés évének nyilvánította, különös figyelemmel azokra a célkitűzésekre, amelyek az átfogóbb és célzottabb áldozatsegítés-nyújtást jelentették, szoros együttműködést a különböző egyházi és egyéb, nem kormányzati szervezetekkel ezen a területen. Országos médiakampány, mint említette, zajlott is 2020-ban az áldozatok hatékonyabb elérése érdekében, és ennek meg is vannak a maga eredményei azóta is; az áldozattá válás hatékonyabb megelőzéséhez szolgáló hozzájárulás különböző kampányokkal, családok, gyermekek, nők, ideértve az áldozatok védelmének a növelését. A kimerítő felsorolás igénye nélkül néhány példát hadd mondjak erre. 2020 júliusában egy gyorsított eljárás került bevezetésre, amely lehetővé teszi, hogy az áldozatok a korábbiaknál egyszerűbben juthassanak kártérítésekhez. Mindamellett január 1-jétől a hatályos új opt-out rendszer lehetővé teszi az áldozatsegítő központok számára azt, hogy ahelyett, hogy az áldozat segítségkérésére várnának, közvetlenül felvegyék a kapcsolatot az áldozattal, feltéve, ha az áldozat a bűncselekmény elkövetését követően a rendőrségen ehhez hozzájárul, mert nyilvánvaló, hogy nélküle nem lehet lépéseket tenni. Az új, áldozatbarátabb megközelítés máris hozzájárult a különféle áldozatsegítő szolgáltatásokban részesülő áldozatok számának statisztikai megnövekedéséhez, tehát a látencia csökkent. Ez mindenképpen egy pozitív eredmény. A minisztérium az első áldozatsegítő központot 2017-ben nyitotta meg Budapesten, azóta a hálózat folyamatosan növekszik. Ennek az eredményeit majd ismertetem. Éjjel-nappal ingyenesen hívható áldozatsegítő vonal működik, amellyel mintegy tízezer áldozat kapott már segítséget. Egy külön honlap és videósorozat támogatja a kommunikációt és a tudatosságnövelést. A kormány mélyen egyetért a gyermekek és a nők védelmének fontosságával, és azzal, hogy az áldozatoknál természetesen nem csak a nőkről lehet szó a kapcsolati erőszak terén. A korábbi felszólalásokban is többször végigvettük, hogy a büntető törvénykönyvről szóló törvényben hány változást eszközöltünk ahhoz, hogy a fizikai, pszichikai, szexuális abúzusokat pontosan megfogalmazva az elítélhető cselekmények körét teljeskörűen felöleljék a tényállások, és ez alapján meg lehessen állapítani a jogsérelmeket, és ezt megfelelő büntetések kövessék. Bevezettük a különleges bánásmódot igénylő személyre vonatkozó szabályozást, ami szintén az eljárásokban ezeknek a személyeknek a kiemelt védelmét, kezelését szolgálja, hogy minél kisebb sérelemmel járjon nekik ezeknek az eljárásoknak a végigvitele. Pontosítottuk, kiszélesítettük a büntetőeljárási távoltartást is, ami szintén azt a védelmet szolgálja, hogy azokkal a személyekkel ne kerülhessenek kapcsolatba, akik rájuk veszélyt jelentenek. Mint említettem, az áldozatsegítő szolgálat 2011. február 22-ei működési kezdetével létrejött az áldozatsegítő vonal, amely a hét minden napján igénybe vehető, éjjel-nappal ingyenesen hívható. Itt is bemondom az Igazságügyi Minisztérium által fenntartott áldozatsegítő vonal számát: 06 8225-220. Az áldozatsegítő vonal 2018-ban 12 479, 2019-ben 12 005, 2020-ban 11 574, 2021 első három hónapjában, amiről statisztikai adataim vannak, 2873 hívást fogadott. Tehát gyakorlatilag minden órában elérhető, és azokat a segítségeket megpróbáljuk megadni, amit a jogrendszer lehetővé tesz. Áldozatsegítő központok nyíltak Nyíregyházán, Debrecenben, Egerben. A végső cél az, hogy 2025-re minden megyében egy-egy áldozatsegítő központ rendelkezésre álljon. Sorolhatnám tovább a tevékenységeket, csak lejárt az időm. Köszönöm a figyelmet. [[Taps a kormánypártok soraiban.]] [[13.30]]
Most a DK képviselője, Varga Zoltán képviselő úr következik.
Köszönöm a szót, elnök úr. Tisztelt Ház! Nos, hát az elmúlt napokban az elmúlt időszak politikatörténetének talán egyik legaljasabb mondata hagyta el a házelnök száját. Értem én, hogy önök, tisztelt kormánypárti képviselők, megpróbálják tisztára mosni a házelnököt, csak önök is értsék meg, hogy a víz, amiben ezt teszik, az egyre mocskosabb. Ez nagyon nem fog sikerülni! Ezzel összefüggésben én az elmúlt két napban pedig hát amúgy is nagyon nagy hírfogyasztó vagyok állandóan a friss híreket olvastam, vártam a bejelentésre, hogy az ország egyik első számú embere ahogy sokan nevezik, az első számú házmester önszántából talán bejelenti, hogy nyugdíjba vonul. Ha esetleg önökhöz, tisztelt kormánypárti képviselők, nem jutott volna el a Rogán Antal farzsebéből vezérelt propagandasajtójukon keresztül a hír, hát, bizony, szombat reggel egy botrányos hangfelvétel szivárgott ki, amelyben Kövér László nemzetbiztonsági veszélynek nevezte a politikai ellenzékét, megsértve és megalázva ezzel bizony nemcsak minket, hanem több millió magyar embert is. [[Dr. Völner Pál: Hazudsz! Kontrát Károly: Nem mond igazat! Dr. Rétvári Bence: Olvasd el még egyszer!]] Néhány órával később nemcsak az egységes ellenzék politikusai, hanem nagyon sokan mások is egy emberként szólítottuk fel lemondásra Kövér Lászlót és várunk azóta is mindhiába, Kövér úr. Merthogy az ország egyik első embere természetesen nem mondott le, és önök ott, a kormánypárti frakció soraiban erre őt nem is szólították fel, így 2021. november 29-én még mindig Kövér Lászlónak hívják az Országgyűlés elnökét, ami végtelenül elkeserítő. Szomorú is vagyok, mert mindez azt mutatja, hogy Kövér úr nyugodtan sérthet meg több millió magyar embert [[Németh Szilárd István: Hazudsz!]] , nyugodtan állíthatja az ellenzéki pártokról, a minket támogató tisztességes magyar emberekről, nyugdíjasokról és fiatalokról egyaránt azt, hogy nemzetbiztonsági veszélyt jelentünk. Beszélhet ezekről következmények nélkül a nemzetbiztonsági szolgálatok jelenlétében, amelyeknek bizony alkotmányos kötelességük lenne a pártsemleges működés biztosítása. Az önök szemében ez persze mind teljesen rendben van, mi több, támogatandó is. De szomorú vagyok azért is, mert látom, hogy új szintet lépett az önök gyűlöletpolitikája. Önök a Fidesz padsoraiból annyi, de annyi mindenkit és mindent gyűlöltek már az elmúlt tizenegy évben! Ahhoz mi már az ellenzéki képviselőtársaimmal ugyan hozzászoktunk az elmúlt években, hogy Kövér úr jelenlétében gyakorlatilag nem tudunk egy parlamenti felszólalást végigmondani úgy, hogy ne fojtsa belénk a szót. Higgyék el, attól mi még nyugodtan alszunk, hogy tudjuk, önök szívből gyűlölnek minket, és legszívesebben Orbán Viktor-papírmaséfigurákkal tömnék tele az ellenzék padsorait! De az, hogy Kövér László már nyílt gyűlölettel beszél arról a több mint 2,5 millió magyar emberről, akik az egyesült ellenzéket támogatják, én azt hiszem, ez túlmegy minden határon. Önök pontosan tudják, hogy azok az emberek, akiket Kövér László nemzetbiztonsági veszélyként jellemzett, valójában az önök hatalmára jelentenek veszélyt, és valószínűleg ezért is kezdték el gyűlölni ezt a több millió embert, mert érzik, hogy szűk öt hónap múlva ezek az emberek fogják a maguk rendszerét elküldeni melegebb éghajlatra, de mindenképpen nagyon-nagyon távol a jelenlegi kormányzati pozícióktól. [[Moraj és derültség a kormánypártok padsoraiból.]] Láthatóan ezt egyre nehezebben viselik. De tisztázzuk: ettől még semmi nem jogosítja fel önt, Kövér László, hogy nemzetbiztonsági veszélyként aposztrofálja ezeket a tisztességes magyar embereket és minket, akik, csak jelzem, jövő év áprilisától szisztematikusan fogjuk lebontani az önök aljas és végtelenül korrupt rendszerét. A házelnöknek erkölcsi kötelessége lenne lemondani, még ha ennek a szónak a jelentése legalább annyira ismeretlenül hangzik neki, mint önöknek is, tisztelt kormánypárti képviselők, mint a tisztesség és a becsület fogalma. Viszont legalább egy kérdésre mindenféleképpen választ kaptunk a korábbiaknál sokkal egyértelműbben. Tudják, Kövér László szavai arra mindenképpen jók voltak, hogy ha bármelyik magyar emberben eddig lett volna bármi kétség, hogy ki is állhat a Pegasus kémszoftver botránya mögött, ma már mindenki pontosan tudja a választ. Kövér uszítása újabb bizonyíték arra, hogy a Fidesz legfelsőbb köreiben döntöttek arról, hogy titkosszolgálati módszerekkel figyelik meg és hallgatják le nemcsak az ellenzéki politikusokat, nemcsak a független újságírókat, de már a NER mocskos rendszerétől viszolygó és elkülönülő üzletembereket is. Kövér úr tavaly februárban minden jogalapot nélkülözve kiadta a kilövési engedélyt a politikai ellenfelekre [[Az elnök megkocogtatja a csengőt.]] , a kézi vezérelt szakszolgálatok pedig szépen teljesítették is ezt. Természetesen Kövér úr lemondását én továbbra is várom. Köszönöm, hogy meghallgattak. [[Szórványos taps az ellenzék soraiban.]]
Orbán Balázs államtitkár úrnak adom meg a szót. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Varga Zoltán képviselő úr felszólalásában nem mondott igazat, modern szóval azt mondanánk, hogy egy fake newst terjesztett. Ugyanazt a lejárató kampányt próbálják Kövér László házelnök ellen eljátszani, amit egyszer már megpróbáltak eljátszani. Nem mondott ön igazat, amikor azokat a szavakat Kövér László házelnök szájába adta, és valószínűleg azért tett így, mert tudja, hogy vaj van az önök politikai közösségének a füle mögött, több szempontból is. Egyrészt azért emlékszünk még arra, hogy önök voltak azok, akik 2010-et megelőzően a magyar nemzetbiztonsági szerveket külföldi ügynökök számára kinyitották, önök voltak azok, az önök politikai közössége volt az, akik aláásták a magyar nemzetbiztonsági érdekeket, és önök voltak azok 2010 előtti kormányzásuk során, akik a szabadság helyett az elnyomást választották. Ugyanis önök voltak azok, akik hazudtak a választópolgároknak, eltitkolták előttük a magyar gazdaság valós adatait, és amikor a választópolgárok kifejezték nemtetszésüket, éltek a demokratikus alkotmány keretei között meghatározott jogaikkal, akkor önök nem figyelembe vették az ő véleményüket, hanem éppen ellenkezőleg: lovasrohamot vezényeltek ellenük, szemeket lőttek ki. Majd amikor országos, sőt nemzetközi botrány is keveredett ebből, akkor nem bocsánatot kértek és lemondtak, hanem kitüntették egymást. Ez a magyar demokráciának, az elmúlt harminc évnek, az alkotmányos rendszerváltoztatás óta bekövetkezett évtizedeinknek a legszomorúbb és legsötétebb története. Van ennek az egész kérdésnek aktualitása is, ugyanis nemcsak történelmi szempontból van vaj az önök füle mögött, hanem a magyar közélet sajnos aktuálisan is az önök által okozott és gerjesztett botrányoktól hangos. Az egyik az az ügy, amiről ma már beszéltünk, a Városháza-gate, ahol mégiscsak arról van szó, hogy a magát ingatlanügynöknek képzelő volt miniszterelnök, Bajnai Gordon ajánlkozik a Városháza épületének értékesítésével kapcsolatban [[Szabó Szabolcs: Ne hazudj!]] közvetítőként. Közben a felvételeken teljesen egyértelműen, nem cáfolt módon arról beszélnek, hogy a Városházán, abban a politikai térben, amelyben önök töltenek be felelős pozíciót 2019 óta, egy jutalékos rendszer működik, ahol cápák köröznek. Ismerjük ezt a világot, mi, akik egy picit idősebbek vagyunk [[Moraj a Jobbik soraiban.]] , nem most járunk például egyetemre vagy középiskolába, számunkra ezek a kifejezések sajnos rendkívül ismerősek, a 2010 előtti kormányzást fémjelezték, egyrészt a megszorítások, másrészt ez az elképesztő, az állami és a nemzeti vagyont elsíbolni akaró politika. Pontosan ugyanez a szókészlet, pontosan ugyanez a megközelítés volt önökre jellemző 2010 előtt is, a 2010 előtti politikájukban is. Sajnálatos azt tapasztalni, hogy önök olyanok, mint a Bourbonok: az elmúlt tizenkét évben semmit sem tanultak és semmit sem felejtettek. Még egy dolog, ha már itt gyűlöletről van szó. Azért felhívnám a figyelmet arra, hogy igazából az, akivel elbeszélgetnivaló lenne, az az önök miniszterelnök-jelöltje, Márki-Zay Péter, aki azon túl, hogy a baloldal miniszterelnök-jelöltje, és elméletileg rendes baloldaliként a rezsicsökkentés programját támogatnia kellene, ennek ellenére a rezsicsökkentés eltörlése mellett kardoskodik. Azt mondja, hogy rendkívül nehéz lesz megszüntetni, de úgy látom, hogy nagyon elszánt, tehát nagyon szeretné az illegális bevándorlókat beengedni, Soros Györgyöt megvédeni, a rezsicsökkentést megszüntetni, a benzinárban a szociális komponenseket eltörölni. [[13.40]] Nem tudom, hogy baloldali politikusként az ön számára milyen ezeket a kifejezéseket vagy ezeket a programpontokat hallani, de az a szomorú dolog, hogy ez az önök politikája, ez az ellenzék ajánlata jelen pillanatban Magyarországnak. És hogy mit gondol Márki-Zay Péter és az önök politikai szövetsége azon több millió magyar emberről, akik küzdenek a koronavírus-járvány gazdasági hatásaival szemben, szeretnének egyről a kettőre lépni, szeretnének jobban élni, szeretnének kevesebb rezsit fizetni? Hát azt, hogy őket sötétben tartják [[Az elnök a csengő megkocogtatásával jelzi az idő leteltét.]] és trágyával etetik, és nem mások, mint gombák. Ez egészen elképesztő! Én azt szeretném kérni önöktől, hogy most, míg nem késő, kérjenek mindannyian bocsánatot. Köszönöm szépen a szót. [[Taps a kormánypártok soraiból.]]
Most az MSZP frakcióvezetője, Tóth Bertalan következik. Megadom a szót.
Tisztelt Képviselőtársaim! Két évvel ezelőtt a szexorgiázó Borkai Zsolttal, majd egy évvel ezelőtt egy brüsszeli ereszen szexorgiáról menekülő Szájer Józseffel együtt a Fidesz elképesztő erkölcsi mélységekbe süllyedt. Akkor azt hittük, hogy ennél nincs lejjebb, de tévedtünk, egy hangfelvétel szerint Kövér László házelnöki posztjáról csúszott elképesztő erkölcsi mélységekbe, megmutatva, hol tart most a Fidesz. Az, hogy ezen a hangfelvételen az Alkotmányvédelmi Hivatal központjában Kövér László nemzetbiztonsági kockázatnak nevezi az ellenzéket, azt jelzi, hogy a Fidesz nemkívánatos jelenségnek tekinti politikai riválisait. Ha mindezt egy hétköznapi ember mondja, akkor rá sem hederítenénk, mert nyilván bolondok vannak, a vélemény pedig szabad, ezt azonban az ország egyik közjogi méltósága és az állampárt funkcionáriusa mondta egy titkosszolgálati vezetőknek tartott rendezvényen. Ez nemcsak botrányos, hanem gyalázat. Hallottuk már a Fidesz elnökétől, hogy a parlament ellenzék nélkül is működik. Látjuk, hogyan rombolta le az Orbán-kormány a demokratikus fékek és ellensúlyok rendszerét. Az is kiderült, hogyan figyel meg illegálisan a Fidesz-kormány egy titkos kémprogrammal civileket, újságírókat és ellenzéki politikusokat. Kövér László kijelentése azonban átlépett egy vörös vonalat: hangfelvétel van arról, hogy az Országgyűlés elnöke a Fidesz politikai ellenfeleire uszítja a titkosszolgálatokat, és burkoltan arra buzdítja őket, hogy minden erejükkel segítsék a Fidesz hatalomban maradását, akár a nép akaratával szemben is. És tudják, miért? Mert a Fidesz remeg a hatalomért. Szégyelljék magukat! De ha már önök mindenképpen nemzetbiztonsági veszélyt, nemzetbiztonsági kockázatokat keresnek, feltennék néhány segítő kérdést, mire figyeljenek. Veszélyt jelente a nemzetünkre, hogy a Fidesz elhibázott járványkezelése miatt elveszítettük egy városnyi honfitársunkat? Kockázatot hordoze a nemzetre, hogy a Fidesz által leépített forráshiányos egészségügyet csak az orvosok és ápolók lelkiismeretes és emberfeletti erőfeszítése tartja még működésben? Veszélyeztetie nemzetünk biztonságát, hogy az Orbán-kormány a teljes felhatalmazást nem az emberek megmentésére használta, hanem arra, hogy hatalmának bebetonozása érdekében változtassa meg a teljes magyar jogrendet, és minél több vagyont kilapátoljon a közös kasszából alapítványokba, Tiborczokhoz, Mészárosokhoz és a többiekhez? Kockázatot jelente nemzetünk biztonságára az, hogy az Orbán-kormány brutális adósságba veri a magyar embereket az oroszoktól és kínaiaktól felvett kölcsönökkel? Nem kell messzire menni, elég, ha Paks II.-re vagy a Budapest-Belgrád vasútvonalra gondolunk; vagy hogy Kövér László kínai barátja százmilliókkal támogat egy magyar alapítványt, amit Kövér emberei szőrén-szálán eltüntetnek. A válasz igen, önök cserben hagyták az országot. De a legnagyobb veszélyt a nemzetre az a politika jelenti, amit a Fidesz az elmúlt 11 évben képviselt, hogy azokat támogatják, akiknek már eleve is van mit a tejbe aprítani, miközben a leginkább rászorulókat eleve elzárják az anyagi felzárkózás lehetőségeitől. Tisztelt Képviselőtársaim! Uniós szinten a magyar emberek háromnegyede szegénységben él. A magyar emberek négyötöde az EU leghátrányosabb helyzetű régióinak egyikében él. Egyre nagyobb a szakadék a bérek és a nyugdíjak között, a nyugdíjasok negyede 100 ezer forint alatti nyugdíjat kap. A magyar minimálbér még január 1-jétől is az egyik legkevesebb lesz az Unióban, és ha a V4-eket nézzük, akkor a legalacsonyabb. Ezek az igazi, nemzetünket fenyegető kockázatok; ezek azok a problémák, amelyeket meg kell oldanunk. Ezért kell felzárkóztatni a fizetéseket. Ezért kell megerősíteni és szélesíteni a szociális hálót. És ezért kell megemelni az alacsony nyugdíjakat is, nemcsak a választások előtti kifizetésekkel, amelyeknek a nagy részét elviszi az infláció, hanem rendszerszintű megoldásokkal: svájci indexálású nyugdíjemelés, azonos összegű 13. havi nyugdíj, 70 ezer forintos nyugdíjminimum ez a megoldás! Ehhez azonban, tisztelt képviselőtársaim, kormányváltás kell. Kövér Lászlónak pedig nem kell aggódnia, a demokrata ellenzéki szövetséggel mi olyan jogállamot építünk [[Derültség a kormánypárti padsorokban.]] ahol nem kell az Országgyűlés ereszeinek egyikén sem elmenekülnie. Közös jövőnkért, Magyarországért!
Rétvári Bence államtitkár úrnak adom meg a szót. Parancsoljon!
Köszönöm szépen a szót, elnök úr. Tisztelt Frakcióvezető Úr! Tisztelt Ház! Több millió ember szisszen fel akkor, amikor a kardlapozó, szemkilövető baloldal [[Z. Kárpát Dániel: Páncélautós Fidesz.]] a jogállamiságért aggódik itt a parlamentben. Tisztelt Képviselő Úr! 15 évvel ezelőtt kellett volna a magyar jogállamiságért aggódni, amikor példa nélküli erőszak volt Magyarországon; amikor oroszul beszélő embereket engedtek önök be a magyar titkosszolgálatokhoz. Na, akkor valóban volt probléma a magyar jogállamisággal. Ekkor vezették önök az országot. Amit önök az elmúlt napokban tesznek, és most is itt a parlamentben láthatóan szépen, robotikusan begyakorolt beszédeikben tesznek egymás után egyen-ketten-hárman, az egy rendkívül izzadságszagú és erőltetett kísérlet arra, hogy valamilyen ügyet generáljanak Kövér László házelnök úrnak azokból a mondataiból, amely mondatait egyébként hallhatták önök nyilvánosan is, hiszen sohasem mondta azt, hogy másként gondolkozna a jobb- meg a baloldalról, mint ahogy tette ezt ebben a beszélgetésben, nem más a véleménye Kövér Lászlónak sem zárt ajtók mögött, sem a legszélesebb fórum előtt. Szerintem semmifajta újdonságot nem hallhatunk abban, hogy van a magyar politikai osztálynak az egyik része, amelyik egy önrendelkező, öntudatos nemzetben gondolkozik szó szerint idézem , ilyenben hisz, ilyenért dolgozik. Ez önöknek botrány, önöknek felháborító dolog, hogy egy kormány szuverénül gondolkozik. Önök azon döbbennek meg most itt a parlamentben félrebillentett fejjel, és könnyeket elmorzsolva a szemük sarkában, hogy Gyurcsány Ferenctől idézzek, amikor ő hasonló jeleneteket próbált rendezni a magyar politikában , önök azon háborodnak föl, hogy egy magyar kormány szuverénül gondolkozik, nem pedig a politika másik része tehát nem emberekről beszélt itt házelnök úr , politikusok, akik az önfeladó állam és önmarcangoló nemzet politikai hagyományainak jegyében cselekednek. Ez az, amin önök felháborodnak, tisztelt képviselő úr. Azon nem háborodnak föl, hogy egyébként az emberek valóban millióit az önök miniszterelnök-jelöltje sötétben tartott, trágyával etetett gombákhoz hasonlítja, és így beszél emberek millióiról. Önök azon háborodnak fel, hogy a házelnök kimondja, hogy vannak olyanok, akik egy szuverén országban gondolkoznak, és vannak, akik a szuverenitás feladásában gondolkoznak, ami egyébként Európa sok országában így van. Ha ön megnézi az európai politikát, ott is vannak szuverenisták és vannak egyszerűen fogalmazva globalisták, akik azt mondják, hogy nem nekünk kell a saját országunk jövőjéről dönteni. És beszél ön, tisztelt képviselő úr, erről. Azért hadd idézzek itt egy olyan mondatot öntől, ami elég nagy kockázatot hordozott nagyon sok, a vírustól aggódó ember számára, amikor ön azt mondta: a kínai vakcina teljesen vizsgálat nélküli és szakemberek által meg nem erősített hatékonyságú oltóanyag. Majd most egy nemzetközi orvosi lapban közzétett cikk szerint ez igenis hatékony és emberek ezreit a haláltól és tízezreit a betegség súlyos következményeitől megmentő oltóanyag. Szerintem, tisztelt képviselő úr, amit ön mondott, az igenis botrányos. És nemcsak egy idézetet tudnánk mondani, hanem sok más képviselőtől is tudnánk. Amit önök mondtak, na, az a magyar emberek számára óriási veszélyt hordozott, amikor önök a vakcinák és az oltás ellen beszéltek, tisztelt képviselő úr, mert azt mondták, hogy ne magunk hozzunk döntést arról, hogy a magyar embereket három vagy öt vakcinával oltjuk be, hanem döntsenek mások helyettünk arról, hogy a magyar embereket gyorsabban oltjuk be vagy lassabban oltjuk be, és ha más olyan döntést hoz, hogy a magyar embereket lassabban oltsuk be, akkor ezt fogadjuk el, és ne próbáljunk tenni annak érdekében, hogy mint ahogy ez a nemzetközi orvosi szaklapban publikált kutatás is kimutatta, körülbelül 9500 magyar ember életét lehetett azzal megmenteni, hogy időben oltottunk, gyorsabban oltottunk az első oltásnál is és a második oltásnál is. És ez nincs másként most sem, hiszen a harmadik oltásnál is gyorsaságban az egész Európai Uniót magunk mögött tudhatjuk, a magyar emberek nagyobb biztonságban vannak, ha a harmadik oltást nézem, mint más európai országokban, hiszen mi elsőként nyitottuk meg a harmadik oltás lehetőségét még a nyár folyamán, augusztusban, és ezeket azóta is beadjuk. És óriási siker az oltási akcióhét is, képviselő úr. A szuverenitási kockázat az, amit önök tesznek, hogy az IMF-et behívták Magyarországra, hogy az IMF döntsön a magyar emberek jövőjéről; hogy önök tényleg képesek egy Városházát eladni! Ha önök kormányon lennének, ez azt jelenti, hogy önök a Parlamentet adnák el, mert akkor ez a képviselők munkahelye. Most önök a Városházán vannak benn, ezért a Városháza eladásáról tárgyalnak, amikor az IMF volt itt, elzálogosították a Parlament épületét is mint a nemzeti vagyon részét. [[13.50]] Reméljük, azért sosem jutunk el odáig, hogy erről egy kormány valóban gondolkozzon vagy dönthessen. Tisztelt Képviselő Úr! Az, amit önök tesznek a járványkezelés kapcsán, hogy az önök szakpolitikusa azt mondja, azt képes mondani egészségügyi végzettségű, baloldali egészségügyi szakpolitikusként, hogy egyes oltások nagyobb kockázatot jelentenek, mint a betegséget elkapni és így a járvány áldozatává válni akár betegként, akár ne adj’ isten, még súlyosabb következményekkel, na, ez botrányos, tisztelt képviselő úr! Ez vállalhatatlan minden demokratikus és minden jóérzésű ember számára. [[Az elnök a csengő megkocogtatásával jelzi az időkeret leteltét.]] Az, hogy önöknek még mindig képviselőtársa az, aki egy álmentősre hivatkozva pedig a teljes egészségügyi rendszert megvádolta, az szintén botrány. Köszönöm szépen. [[Taps a kormánypártok soraiban.]]
Most a Jobbik képviselője, Brenner Koloman következik. Megadom a szót.
Köszönöm a szót. Tisztelt Elnök Úr! Tisztelt Ház! Tisztelt Képviselőtársaim! [[Közbeszólások a kormánypártok soraiból, köztük: Hol van Jakab Péter? Az elnök csenget.]] Nagy Imre újratemetését szüleim sopronbánfalvi házában láttam az ORF-en egy prózai okból, a Magyar Televízió adása nem nagyon jött be a Nándor-magaslat miatt az antennával. Az akkori reakciók igenis érdekeltek, mint olyan soproni poncichter polgárt, akinek német anyanyelve révén kissé könnyű volt információt szerezni, hogy hogyan éli meg a szomszédos Ausztria azt a fantasztikus időszakot, és ezen a beszédén Orbán Viktornak jómagam is egy új korszak hajnalát éltem meg. Ezért is szörnyű számomra azt megélni, hogy az elmúlt tizenkét évben az akkor az én ízlésemhez képest szélsőségesen liberális politikus, aki aztán Soros-ösztöndíjjal Oxfordban tanult, mivé tette hazánkat. Azért az elmúlt tizenkét évben azt végigélni, ahogy az önök egypárti túlhatalma folyamatosan megszállja a magyar államhatalmat, és most eljutottunk az államhatalom szívéhez, a titkosszolgálathoz is, ez egy nagyon-nagyon lesújtó élmény, el kell hogy mondjam önöknek, kedves képviselőtársaim. Ráadásul akkoriban mindahányan jólétet és szabadságot kívántunk hazánk minden polgárának, mert mi a néppárti Jobbikban [[Derültség a kormánypártok soraiban.]] mindenkit a nemzet részének tekintünk, még azokat is, akiket az önök nevető kollégái kitagadnak a nemzet részéből. Mi mindig mindig! a nemzet egységét és a nemzet boldogulását tartjuk szem előtt, és ezért elborzasztó azt a félfeudális függést látni a kisebb településeken, amelyet az önök helytartói kialakítottak. Jólét és szabadság helyett önök alávetettségbe taszították a magyar polgárok egy jelentős részét, és a jólét helyett pedig szegénységre ítélték őket, hiszen az európai uniós átlagokhoz képest a magyar polgárok több mint 75 százaléka szegénységben él az európai uniós mércék szerint. Én tudom, hogy természetesen önöknek ebben a tizenkét éves ciklusban az első tíz évben nagyon nagy szerencséjük volt abban, hogy egy fantasztikus felívelő pénzbőségben létező ciklusban [[Felzúdulás és közbeszólások a Jobbik soraiban.]] néha juttattak valamit a magyar polgároknak, de most már mindenki érzi a pénztárcáján az elszabadult inflációt és azt a gazdasági káoszt is, amit Matolcsy György, a Magyar Nemzeti Bank fideszes elnöke is már a 2008-as nagy világválsághoz hasonlított, ikerdeficittel rohanunk egy nagyon komoly gazdasági krízis felé, és önök semmilyen reakciót erre nem tesznek. Ráadásul a választások közeledtével, ahogy képviselőtársaim is megfogalmazták, minden trükköt bevetnek. De azért, amikor a nemzetközi jelentéstevők itt vannak hazánkban, például az ENSZ jelentéstevője, Irene Khan asszony, akkor Papp Dániel, bírósági ítélettel elítélt hírhamisítója a közmédiának vezetőként azt merészeli mondani, hogy ők a BBC alapelvei szerint ezek szerint a BBC-nél ellenzéki politikus nem megy be a közmédiába, mint nálunk, ugye folyik a közmédia, az azért még az önök szájából is meglehetősen a világtól elrugaszkodott kijelentés. Ráadásul aztán jelentéstevő asszony azonnal fel is hívta az EBESZ figyelmét arra, hogy nagyon komolyan, nagyítóval nézzék meg a jövő áprilisi parlamenti szavazást hazánkban, hiszen már 2018-ban is megállapította az EBESZ, hogy szabadnak ugyan nagyrészt még tekinthetőek voltak, de már akkor önök bevetették a titkosszolgálatot a Jobbik politikusaival szemben. [[Derültség és közbeszólások a kormánypárti sorokban.]] Ugye, jól emlékszünk Terry Blackre, ugye, jól emlékszik, Nacsa képviselőtársam a keresztény Terry Blackre? Ugye, jól emlékszik, meg Szájer Józsefre, ugye? [[Közbeszólások a Jobbik soraiból.]] Most nevessen! És egyébként pedig azt kell mondjuk, hogy az EBESZ-nek januárban Lukács László képviselőtársam meghívására lesz min vizsgálódnia is az önök voksturizmust lehetővé tévő törvényjavaslata szerint, alapján. És akkor zárjuk azzal, hogy igen, Kövér házelnök úr kijelentését én végigolvastam nagyon pontosan mert én empirikus nyelvészként szövegből szoktam dolgozni , házelnök úr, rendkívül aggályosnak és veszélyt keltőnek tartom ezt a beszédet, már csak azért is, mert jövőre fel fog állni az a nemzeti egységkormány, amelyben a teljes politikai paletta benne van. Tehát az ön ottani beszéde, amely szerint az egyik oldalon van a Fidesz, és a másik oldalon pedig valami nemzetvesztő koalíció, az sérti a magyar polgárok többségét a mi véleményünk szerint, de jövőre feláll az a nemzeti egységkormány, aki viszont minden magyar érdekében fog kiállni, és én bízom a titkosszolgálat vezetőinek bölcsességében [[Az elnök a csengő megkocogtatásával jelzi az időkeret leteltét.]] ők tudják, hogy mit követel meg a haza. [[Taps a Jobbik soraiban. Közbekiáltások a kormánypártok soraiból: Hol van Jakab Péter?]]
Ismét Dömötör Csaba államtitkár úré a szó.
Köszönöm a szót, elnök úr. [[Németh Szilárd István: Hol van Jakab?]] Valóban adódik a kérdés, hogy hol van Jakab Péter, megszoktuk már, hogy ha Jakab Péter kínos helyzetbe kerül, akkor valakit megkér, hogy tegye meg helyette a felszólalását. Most is ez történt, önt is gyakran megkéri, ez nem a mi dolgunk, ez a Jobbik dolga. [[Közbeszólások a Jobbik soraiból, köztük dr. Brenner Koloman: Köszönöm a lehetőséget.]] A felszólalásában eljutott a Nagy Imre-temetéstől Terry Blacken át az ENSZ-ig. [[Derültség a kormánypártok soraiban.]] Tehát kicsit nehéz helyzetben vagyok, amikor ebben rendet kellene vágnom. De ha a címéből indulok ki a felszólalásnak, akkor tisztességes választásokat követelnek. Azon kívül, hogy megszoktuk már, hogy Jakab Péter nem jön be, ha kínos helyzetbe kerül, azt is megszoktuk, hogy ha közeledik a választás, és az ellenzéki pártok úgy érzik, hogy nincsen elég támogatottságuk, akkor az egészet elkezdik a körülményekre fogni meg a választási szabályokra, meg minden egyébre, és ilyenkor indítanak ehhez hasonló álhírkampányokat is. Ha önök komolyan gondolnák a jogállamiság kérdését, akkor nem fogtak volna össze a posztkommunistákkal, akkor nem fogtak volna össze azokkal, akik a különvéleményt gumilövedékekkel díjazták. Ha önnek valóban fontos lenne a jogállamiság kérdése, akkor legalább egyetlen pici alkalommal felemelné a hangját akkor, amikor arról beszélnek a társai, hogy kétharmados törvényeket feles többséggel módosítanának. Legalább egyetlenegy alkalommal! Egyet sem tudok mondani. Akkor felemelte volna a szavát, amikor betörtek a köztévébe! És tudja, miért nem emelték fel a szavukat? Mert maguk is ott voltak, azért nem emelték fel. Akkor felemelnék a szavukat akkor, amikor baloldali politikusok újságírókat fenyegetnek azzal, hogy eltiltanák őket akár évekre hol vannak akkor a sirámok? Hol vannak? Vagy hol vannak akkor az aggodalmak az ön részéről, amikor az önök főnöke azzal fenyegetőzik, hogy földönfutóvá tenne művészeket? A Jobbik összefogott a baloldallal, ezért hallgat ezekben az ügyekben; a DK egyfajta lefokozott tagozata lettek, a pártelnököt a negyedik helyre száműzték. Ha ezek után nem szerepelnek jól a választáson, azért ne minket okoljanak, ne a körülményeket, hanem csakis, csakis saját magukat. Ami a megélhetési kérdéseket illeti, talán erre is utalt, ha minden igaz: most benne vagyunk egy járványban, és én felfigyeltem arra, hogy az elmúlt percekben egyetlenegy baloldali felszólalásban sem érintették érdemben a magyarok megélhetési kérdéseit. Amikor ön azt mondja, hogy a kormány semmit nem tett ezen a téren, könyörgöm, ha velem nem hajlandó vitatkozni vagy velünk, legalább a tényekkel ne vitatkozzon! Engedje meg, hogy pár intézkedést említsek: családi adó-visszatérítés; hitelmoratórium; minimálbér 200 ezerre emelése, ami közel háromszorosa lesz, mint a baloldali kormányzás idején; 25 év alatti fiatalok adómentessége, ilyen még nem volt; az otthonteremtési programnak most már zöldeleme is van. A rendvédelmi dolgozók hathavi fegyverpénzt kapnak; folyamatban van az orvosok és az ápolók béremelési programja is, és a béremelések fedezetét további adócsökkentésekkel segítjük. Erre mondja ön, hogy semmi. Miközben önök hétről hétre előadják azt, hogy tennének valamit az ország érdekében, megválasztottak maguknak egy olyan miniszterelnök-jelöltet, aki az együttérzésnek a nyomát nem mutatja, kicsike jelét sem. Azzal kapcsolatban, hogy mennyire érzékenyek szociálisan, a miniszterelnök-jelöltjük mondatai az irányadóak. Miközben benne vagyunk az elmúlt évek legnagyobb energiaár-emelkedési időszakában, mindenki arra keresi a választ, hogy hogyan lehetne csökkenteni az energiaárakat, Márki-Zay Péter köszöni szépen, de ő ebben nem szeretne részt venni, mert azt mondja, nem is egyszer, hanem négyszer, hogy a világpiaci árakat nem kellene megállítani az országhatárnál. [[14.00]] Az árszabályozás szerinte egy kommunista ötlet, és ha valaki rezsit szeretne csökkenteni, akkor fogyasszon kevesebb gázt vagy áramot. Ha pedig valaki sokallaná a benzinárat, akkor kegyesen, nagy kegyesen figyelmükbe ajánlja a kanadai példát, ahol a magas árak után elkezdték megosztani az autóhasználatot. Ezt mondja az önök miniszterelnök-jelöltje. Jó, hogy azt nem mondták, hogy menjenek inkább gyalog, bár, mondjuk, kicsit jobban belegondolva, ezt is mondták. És amit Márki-Zay Péter bemutatott, az a legnagyobb érzéketlenségi futam, amit a baloldalról bárki bemutatott az elmúlt években. Mintha kopírozná a 2010 előtti életmódvezetési tanácsokat, miszerint ha valaki drágállja a rezsiköltségeket vagy éppen az adókat, akkor lehet kisebb lakásba költözni; hogyha meg valami nem tetszik, akkor el lehet innen menni. Kísérteties a hasonlóság, és a következménye is ugyanez lenne. És hogyha esetleg azt kérdezné, hogy miért önnek mondom ezeket, akkor azért mondom, mert önök ezt az embert választották meg miniszterelnök-jelöltjükként. A Jobbik és ön is betagozódott a baloldalba, és támogatják ezt a jelöltet. Hát, viseljék minden következményét! Köszönöm, hogy meghallgatott. [[Taps a kormánypártok padsoraiból.]]
Most napirend előtti felszólalásra következik Simicskó István frakcióvezető úr. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Az elmúlt héten összesen 784 ezer polgártársunk oltása történt meg a járvány elleni védekezés egyik fontos állomásához érkeztünk. Ebből 643 ezer fő a harmadik oltást is megkapta, sőt, örömteli, hogy közel százezer polgártársunk, 96 ezer ember, eddig oltatlan is vállalta az oltást. Fontos, hogy a kormány ezt az akcióhetet, az oltási akcióhetet meghirdette, és ennek a sikerét látva ez tovább folytatódik ezen a héten is. Mindannyian tudjuk, hogy egyedül az oltás jelentheti a hatékony védekezést és védelmet mindannyiunk számára. Eddig ott tartunk, ez mai napi állás, hogy 6 120 959 polgártársunk van beoltva; közülük a második oltást megkapottak száma 5 839 078 fő; és akik a harmadik oltást is megkapták már, az közel 2,5 millió polgártársunk, 2 477 399 fő. Szeretném elmondani, hogy az a munka, amelyet a kormány végez, valóban példaértékű, hiszen önmagában ennek a munkának a megszervezése is óriási feladat, biztosítva azt, hogy 312 oltóponton végezhették el az oltást a szakemberek, az orvosok. Reggel 7-től 19 óráig vannak nyitva az oltópontok, és előzetes regisztráció és bejelentkezés nélkül bárki bemehet és felveheti az oltást. Ezúton is arra szeretnék kérni mindenkit, hogy tegye meg mindezt, hiszen csak így tudjuk a járványt megfékezni. Ezúton is köszönetet mondok az egészségügyben dolgozóknak, hiszen ez valóban egy nagyon komoly feladat és nagyon komoly munka, hiszen az elmúlt hét során is helytállt valamennyi egészségügyi dolgozónk. A nemzetközi példák is azt mutatják, akár csak a japán példát vagy az izraeli példát hadd említsem, Japánban a nyár végén még napi 26 ezer fölött is volt a megbetegedések száma, ez mostanra az oltásoknak köszönhetően lecsökkent, és nem éri el a száz főt; 80-90 fő lesz naponta új fertőzött. Izraelben is hasonló adottságokat látunk, gyakorlatilag 80 százalék fölötti a beoltottsági arány. Ezt a célt kell megcélozni nekünk is, ezt kell elérni nekünk is, és ezen az úton haladni tovább. Tisztelt Képviselőtársaim! Miközben látjuk, hogy emberfeletti munkát végez a kormány és a magyar egészségügy, és a járvány negyedik hullámát igyekszik megfékezni, aközben azt látjuk, hogy a hazai baloldal különböző érdekes kérdéseket vet föl; és azt látjuk, hogy természetesen az elmúlt időszakban nemhogy segítették volna a járvány elleni védekezést, hanem hátráltatták ezt a védekezést, hátráltatták a munkát. A keleti vakcinák ellen heccelték és hergelték az embereket, elbizonytalanítva a polgártársainkat. Így tettek és tesznek mind a mai napig az illegális migrációs veszély kapcsán is, sőt, azt is látjuk, hogy Brüsszelbe járnak ki lejáratni és szidni Magyarországot. És azt is látjuk, hogy mutyizással vádolják eközben a kormányt. Nézzük meg, hogy mik a tények! Megdöbbentő valóban, hogy eközben ingatlanbotrányok sorát látjuk a fővárosban; ingatlanbotrányok sorát látjuk számos, baloldali polgármesterek által vezetett kerületben, így többek között Újbudán is, a XI. kerületben. A táblaírás nagymesterei gyakorlatilag ismét elővették az „eladó” táblát, kiteszik számos, több száz önkormányzati vagyonra, több száz önkormányzati ingatlanra, még a fővárosi Városházára is, hogy „eladó”. Hihetetlen és felfoghatatlan mindez! Az biztos, hogy számomra az volt a legmélyebb pont a baloldal részéről, amikor azt láttuk, hogy lopott áramból bitcoinbányászatot folytattak. Ehhez képest most már mindenféle nyíltan megvallott 10 százalékos jutalékokat kérnek ingatlanok értékesítéséért. Eladó a kelenföldi városközpont is. László Imre, DK-s polgármester, aki az önök polgármestere, és az önök képviselőtársa volt, nemrégiben még Hitlert méltatta, ezt követően Mengelét Mandelával keverte össze, majdnem elnevezett Mengeléről egy közteret Újbudán. Ez a szégyen, tisztelt képviselőtársaim, az ilyen embereknek kell lemondania! Nem Kövér Lászlót kell támadni, aki megmondta az igazságot, hanem önöket kell önvizsgálatra felszólítanom. Tisztelt Képviselőtársaim! Jogosan mondhatjuk azt az igazi magyar közmondást: bagoly mondja verébnek, hogy nagy fejű. Arra kérem önöket, hogy a járvány elleni védekezést ne hátráltassák, ne árusítsák ki az önkormányzati vagyont [[Az elnök a csengő megkocogtatásával jelzi az időkeret lejártát.]] fejezzék be ezt a tevékenységet. Köszönöm szépen, hogy meghallgattak. [[Taps a kormánypártok padsoraiból.]]
Válaszadásra ismét Rétvári Bence államtitkár úré a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Ki-ki mire használta ki a járvány időszakát. Karácsony Gergelynek arra nem volt egy fél órája sem, hogy a Pesti úti idősek otthonába ellátogasson, és ott megnézze, hogy vane már orvosi ellátása az ott lévő több száz idős, rászorult embernek, de a Városházának arra volt ideje a járvány alatt, hogy külföldi befektetőket próbáljon majd idecsábítani, akik megveszik a Városházát, Karácsony Gergely saját munkahelyét. Felháborító az, amit a baloldal tett, ugyanakkor óriási siker az, amit az elmúlt héten a magyar emberekkel közösen elértünk az oltási akcióhét keretében, ami akkora siker volt, hogy erre a hétre is meghosszabbítjuk, hiszen láttuk, hogy a magyar emberek örömmel vették ezt a lehetőséget, hogy helyszíni regisztrációval is megkaphatták az első, a második vagy a harmadik oltásukat. Ahogyan ön is említette, 784 ezren vettek föl oltást, ebből 643 ezren a harmadikat, 96 ezren pedig az első oltásukat, tehát majdnem 100 ezer emberrel nőtt azoknak a száma, akik most már az oltottak közé tartoznak. Azért is fontos ez, hiszen bár a baloldal folyamatosan támadta a Magyarországon használt vakcinákat, de ettől függetlenül egy tudományos kutatás szerint is, egy nemzetközi orvosi szaklapban megjelent a magyar tudományos kutatás a védőoltásokról, amely elmondta, hogy minden Magyarországon használt vakcina nagyon nagy mértékben segíti a megfertőződést vagy az esetleges következményeket kiküszöbölni. A védőoltások 88-98 százalékban voltak alkalmasak arra, hogy a halálos kimenetelt megakadályozzák, és 69-89 százalékban alkalmasak voltak arra, hogy a fertőzéssel szemben is megvédjék a beoltottakat. Ez most már egy nemzetközi lapban is cáfolja a magyar baloldalt, amelyik álhírekkel és petíciókkal próbálta akadályozni a védekezést. Ne feledjük a DK petícióját és közleményét, hogy nem szabad az EU által nem engedélyezett kínai vakcinával oltani. Ezen nemzetközi lapban, orvosi szaklapban publikált felmérésből is kiderül, hogy 9500 magyar honfitársunknak az életét mentették meg azok a vakcinák, amelyeknek a betiltására a mai napig hatályban van itt az Országgyűlés előtt a baloldali pártoknak a javaslata. És még az a Korózs Lajos is ennek az aláírója, akinek innen is jó egészséget kívánunk, és örülünk, hogy kigyógyul a betegségből, de ő maga is aláírta azt a javaslatot, amely a nála alkalmazott Szputnyik oltást betiltotta volna, amiért most már hálás, hogy megkapta, mert azt mondta, hogy ezért volt enyhébb lefolyású a saját betegsége. Tehát saját maga az orvosoknak és egyébként az oltásban részt vevőknek köszöni, hogy ezt megtették, de a határozati javaslatát fenntartja, hogy ez veszélyes, és be kellene tiltani Magyarországon. Ilyen helyzetbe azért politikusok ritkán keverednek, de bízunk benne, hogy teljes mértékben felépül a betegségből. Gyurcsány Ferenc, idézet: nem szeretném, hogyha a magyar emberek keleti vakcinákkal való oltásánál kísérleti nyulak lennének a magyar emberek. Hogy viszonyulhat ehhez így, és hogy próbálta elbizonytalanítani az embereket, hogy neki most nem megvédik az egészségét, hanem kísérleti nyúlként alkalmazzák őt a keleti vakcináknál?! Szerencsére mindenkinek jutott elegendő ágy, felszerelés, gyógyszer és személyzet, aki kórházba került Magyarországon. [[14.10]] De mit tesznek a baloldalon a politikusok túl azon, hogy itt a parlamentben oltásellenes határozatot nyújtanak be? Most szivárgott ki egy momentumos képviselő felvétele, Tóth Endre azt mondta, hogy a járvány egy nagy lehetőség arra, hogy visszaszorítsuk a Fideszt. A járványban nem azt a feladatot látta, hogy mindenkinek a maga helyén segíteni kell a védekezést, hanem úgy látta, hogy egy politikai lehetőség a hatalom megragadására is. Úgy beszélnek a momentumosok, és nemcsak ők, hanem mások is a járványról, olykor még egy nemzetközi lapban el is kottyantják a baloldal háttéremberei, hogy a járvány a baloldalnak egy politikai lehetőség a hatalom megragadására. Talán ezért is viselkedtek így. Vagy Niedermüller Péter kerületében egy oltóponton dolgozó munkatársat dobnának ki a szükséglakásból, amiben meghúzta magát, teljes mértékben szívtelenül, miközben az az ember napközben azért dolgozik, hogy minél több ember megkapja az oltását, őt kitennék a saját lakásából is, nemhogy segítenék valamivel a tevékenységét, hanem még ezzel is akadályozzák. De szerencsére nem a baloldal vezeti Magyarországot, hanem nemzeti kormánya van Magyarországnak. Ennek volt köszönhető, hogy az Európai Unióban a másodikok voltunk, akik elértük a 25 százalékos, majd az 50 százalékos átoltottságot, és ennek is köszönhető az, hogy mivel augusztus óta Magyarországon már lehetőség van a harmadik oltás beadására, és nemcsak lehetőség van erre, hanem rendelkezésre is áll kellő mennyiségű vakcina, ezért az EU-átlag 8 százalékkal szemben Magyarországon 20 százalékos a három oltással történő beoltottság mértéke, ami ismételten az európai élmezőnyt, sőt az európai első helyet jelenti. Köszönöm szépen. [[Taps a kormánypártok padsoraiból.]]
Most utolsó napirend előtti hozzászólóként Kocsis Máté frakcióvezető úrnak adom meg a szót. Parancsoljon!
Köszönöm a szót. Tisztelt Elnök Úr! Egy idézet következik. „Menedzsmentszempontból van probléma. Tehát, ugye, ez egy hatpárti koalíció, ami egy adottság. Itt valaki megszagolja egy dealnek, egy üzletnek a lehetőségét, akkor rögtön mindenki magát akarja közvetítőként betenni azért, hogy aztán valami jutalékot kérhessen.” „Jutalékot kérhessen”, „menedzsmentprobléma”. Az a rossz hírem van, elvtársak, hogy ez nem menedzsmentprobléma, ez valami egész más probléma lesz. Az idézet nem tőlem származik, hanem Bajnai Gordontól, az önök harcostársától, korábbi miniszterelnöküktől. Ő az, aki most azzal védekezik, hogy kiragadtak tőle mondatokat. Itt jegyzem meg, hogy nem az első városvezető, akinek ilyen mondatok hagyják el a száját, hiszen Pikó András VIII. kerületi polgármestertől is származik olyan mondat, miszerint „hat pártot kell kifizetnem, ezért vagyok nehéz helyzetben”. Na, de milyen mondatok azok, amelyeket ki lehet ragadni vagy félre lehet érteni? Talán az alábbit ennek tekintjük: „Amint híre megy egy ilyen dolognak, egy ilyen dealnek, egy ilyen koalícióban megvannak a cápák. Rengeteg ilyen cápa úszkál a tóban, és egy nagy koalícióban mindenkinek megvannak a részterületei. Ez a realitás, ez így működik.” „Ez a realitás, ez így működik.” Az a helyzet, hogy a nyilvánosságra került hangfelvételek egyértelműek. Nézzük a főpolgármester úr reakcióit! Először azt mondja a főpolgármester úr, hogy ez fake news, ezek hamis, hazug állítások. Lassan négy hete jönnek elő az erre vonatkozó bizonyítékok. A fake newstól, a hamis állításoktól egyből átugrott a főpolgármester úr oda, hogy soha nem is akarták eladni ezt az épületet. Aztán kiderült, hogy mégiscsak el akarták adni az épületet, hiszen készült egy hatástanulmány. Megjegyzem, hogy ha a főpolgármester úr nem tudott róla, mint ahogy mondja, az felveti azt a kérdést, hogy egy ilyen balfék ember mit keres Budapest élén. Képzeljék el itt ülnek volt polgármester-kollégák , hogy ülnek az irodájukban, és a munkatársaik eladják az önkormányzat épületét, inkluzíve az irodájukat is, és önök nem tudnak róla semmit! Ha feltételezzük, hogy így is van, az is vet fel kérdéseket, de itt nem állt meg a hülyeségvonat. Azt mondta, hogy soha nem akarták eladni. Aztán kiderült, hogy mégiscsak készült egy hatástanulmány. Aztán a hatástanulmányra azt mondta a főpolgármester úr, hogy jó, készült hatástanulmány, de azt már tavaly elvetették. Aztán kiderült, hogy még idén májusban, sőt most, ősszel is arról tárgyaltak, hogy hogyan kellene eladni ezt az épületet. Majd miután kiderült és mindenki számára világossá vált, hogy nem mond igazat, főpolgármester úr továbbment, és azt mondta, hogy jó, jó, jó, lehet, hogy el akarták adni, de ő nem hiszi el, ami ezeken a hangfelvételeken van. Nem állít fel vizsgálóbizottságot, mert nem hiszi el. Aztán csak felállítottuk azt a vizsgálóbizottságot, akár elhitte, akár nem. A főváros felállítja a bizottságot, de nem hallgatja meg Bajnait, aki egyébként árulja a főváros épületét. Nagy lépés ez már ahhoz képest, hogy eredetileg hamis hír és fake news volt. Aztán még mindig nincs vége, megyünk tovább. Azt mondja, hogy na, jó, van ilyen ügy, vizsgálni is kell, de Gansperger jobboldali. Aztán amikor kiderül, hogy ez még viccnek is rossz lenne, eljutunk oda, hogy na, jó, hát ha Gansperger nem is vádolható ezzel, akkor viszont a Putyin akarta megvenni a Fidesznek. [[Derültség a kormánypárti padsorokból.]] Szóval, elvtársak, ezen a logikán egyébként egy lépésre vagyunk attól is, hogy Bajnai jobboldali legyen, amit, remélem, nem engednek meg maguknak. Summa summarum: sajnálom, hogy például Tordai Bence most nincs itt, és ha jól látom, senki a Párbeszéd-frakcióból, mert a mérhetetlen párt főpolgármesterében csalódtak a budapestiek. Most már azt is látjuk, hogy miért. Nem pusztán azért, mert alkalmatlan a város vezetésére, nem pusztán azért, mert sértegeti a budapestieket, butaságokat beszél, életvezetési tanácsokat ad, és gyakorlatilag összeomlott a város köztisztasága, közbiztonsága és közlekedése is, hanem egyszerűen azért, mert a polgármesteri szék megszerzésétől számított alig egy év alatt szőtte át a Bajnai-Gyurcsány-féle polip a fővárosi városházát. Nagyon reméltem, hogy Tordai képviselő úr erről fog beszélni, de nem erről beszélt a napirend előtti felszólalásában, pedig a legtöbb embert talán ez foglalkoztatná. Zárásként pedig engedjenek meg még egy gondolatot! Az egészben, az ügyön túl a legeslegmegdöbbentőbb, hogy önök már nem is tartanak attól, hogy pár nap múlva kiderül, hogy megint hazudtak, hanem hazudnak majd még egyet. Szégyelljék magukat! [[Taps a kormánypártok padsoraiból.]]
Válaszadásra Fónagy János államtitkár úré a szó. Parancsoljon, államtitkár úr!
Köszönöm, elnök úr. Tisztelt Frakcióvezető Úr! Tisztelt Ház! Én bevallom, nem értem a megdöbbenését. [[Derültség a kormánypárti padsorokból.]] Mindebben mi érte önt váratlanul? Amikor nem most, hanem, azt hiszem, most már a harmadik-negyedik hete készültem erre a megszólalásra, akkor igyekeztem úgy összeállítani, hogy öt percbe beleférjen, frappáns legyen, rövid legyen, és az embert az érzelmei ne vigyék el. Aztán rájöttem, látva ezt a több száz sorból álló listát, amit itt fel kellene olvasni, hogy semmi ok nincs a megdöbbenésre, hiszen 2021-ben semmi olyan nem történt, ami az előző két évtizedben ettől a politikai gárdától ne történt volna meg. Ezért engedjék meg, és kérem, engedje meg a tisztelt Ház, hogy minden kommentár nélkül csak soroljak. ’94 júliusától ’98 júliusáig a Magyar Kereskedelmi Bank privatizációja, a Budapest Bank privatizációja, a Magyar Hitelbank privatizációja, a Takarékbank, a Mezőbank, a Kereskedelmi és Hitelbank privatizációja. ’95-től ’97-ig több ütemben a Matáv privatizációja, ’95-ben a Főgáz, utána több szakaszban az összes regionális gázszolgáltató privatizációja, ’96-97-ben ezeknek leányvállalatai is, Dégáz, Égáz, Ddgáz, Kögáz, Tigáz. ’95-től ’98-ig több szakaszban a MOL, ’96-ban a Tiszai Erőmű, ’96-ban a Budapesti Erőmű, ’95-96-ban a Fővárosi Vízművek privatizációja, ’97-ben a Fővárosi Csatornázási Művek. A Medgyessy-Gyurcsány-éra alatt 2003-ban a Postabank, Konzumbank, Földhitelbank, 2005-ben a Budapest Airport, Ferihegy privatizációja, ’95-ben az Antenna Hungária. Ön említette Bajnai miniszterelnök urat. 2006-tól 2010 májusáig, tehát a Gyurcsány-Bajnai-éra alatt a MOL-privatizáció befejezése, a Malév értékesítése, Földhitelbank és a MÁV Cargo privatizációja. Talán csak példaképpen néhány vállalat még: Tiszai Erőmű, a Herz Szalámigyár, a Hungaropharma, Pannon Hőerőmű, Ganz Szolgáltató, Geodéziai és Térképészeti Zrt., a Mátrai Erőmű, tankönyvkiadók, egyetemi kiadók, és tudnám sorolni, mondom, 190 sorban vannak csak a legnagyobbak. [[14.20]] Kérdezik ellenzéki képviselőtársaink, hogy mi ezzel a bajunk. Az a baj, hogy ezt 2010-től nekünk vissza kellett vásárolni. Ezt szinte kivétel nélkül vissza kellett vásárolni, mert ettől függ a magyar áramellátás, a magyar gázellátás, hogy a lakásokban világos legyen, hogy meleg legyen. Ettől függ az élelmiszeripar, hisz a mezőgazdaságunk az alaptermelés, az élelmiszeripar ettől függ, az energián keresztül. Mostanában sok szó esik az építőiparról, hiszen megélénkült a lakásépítés. Tisztelt Képviselőtársaim! Kavicsbánya nélkül, cement nélkül, betonacél nélkül nem lehet hazai építőipart csinálni. Vissza kellett vásárolni, és amit nem tudtunk a mai napig visszavásárolni, azért meg nagyon szívunk, mert azt importból kell behozni, nagyon drágán. Összegezve: kérdezik, hogy mit csináltunk mi itt, akik itt ülünk. 2010-től 6093 milliárddal növekedett az állami vagyon, jelenleg 17 744 milliárd forint [[Taps a kormánypárti padsorokban. Közbeszólás a Fidesz padsoraiból: Jobbik, figyelj!]] , úgy, hogy közben kifizettük az önkormányzatok adósságát, és kifizettük, közel egymillió családnak lehetővé tettük, hogy megszabaduljanak ezektől. Ez történt az elmúlt tíz évben. Ezek után úgy gondolom, hogy nincs min csodálkozni. Köszönöm a figyelmüket. [[Taps a kormánypárti padsorokban. Z. Kárpát Dániel közbeszól.]]
Tisztelt Országgyűlés! A napirend előtti felszólalások végére értünk. Felkérem Steinmetz Ádám jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Kálló Gergely, Jobbik; Keresztes László Lóránt, LMP; Nagy Csaba, Fidesz; Tuzson Bence, Fidesz; Horváth László, Fidesz; Varju László, DK; Hajdu László, DK; Varga Zoltán, DK; Stummer János, Jobbik. A holnapi napon napirend előtti felszólalásra jelentkezett: Burány Sándor, Párbeszéd; Hohn Krisztina, LMP; Oláh Lajos, DK; Gurmai Zita, MSZP; Z. Kárpát Dániel, Jobbik; Aradszki András, KDNP; Győrffy Balázs, Fidesz. A holnapi napon napirend utáni felszólalásra jelentkezett Kálló Gergely, Jobbik; Keresztes László Lóránt, LMP; Bősz Anett, DK; Z. Kárpát Dániel, Jobbik; Steinmetz Ádám, Jobbik; Nunkovics Tibor, Jobbik. A szerdai napon napirend utáni felszólalásra jelentkezett Aradszki András, KDNP; Kálló Gergely, Jobbik; Z. Kárpát Dániel, Jobbik; Steinmetz Ádám, Jobbik. A csütörtöki napon napirend utáni felszólalásra jelentkezett Kálló Gergely, Jobbik; Steinmetz Ádám, Jobbik.
Tisztelt Országgyűlés! Bejelentem, hogy Téglási András, a Nemzeti Választási Bizottság elnöke arról tájékoztatott, hogy a Nemzeti Választási Bizottság a 14/2021. számú, a 17/2021. számú, valamint a 18/2021. számú határozatában hitelesítette a kormány által benyújtott országos népszavazási kezdeményezéseket az alábbi kérdésekben: „Támogatjae ön, hogy kiskorú gyermekeknek köznevelési intézményben a szülő hozzájárulása nélkül szexuális irányultságokat bemutató foglalkozást tartsanak?” „Támogatjae ön, hogy kiskorú gyermekeknek fejlődésüket befolyásoló szexuális médiatartalmakat korlátozás nélkül mutassanak be?” „Támogatjae ön, hogy kiskorú gyermekeknek a nem megváltoztatását bemutató médiatartalmakat jelenítsenek meg?” A Kúria a Nemzeti Választási bizottság határozatait helybenhagyta. A Nemzeti Választási Bizottság elnökének átiratai C/17597., C/17598. valamint C/17694. számon a honlapon elérhetők. Erre tekintettel, a határozati házszabály 88. § (2) bekezdése alapján kijelöltem az Igazságügyi bizottságot a fenti kérdésben történő, országos népszavazás elrendelésére vonatkozó határozati javaslat elkészítésére és benyújtására. A benyújtott határozati javaslat H/17733. számon az informatikai hálózaton elérhető. Ugyanakkor az Igazságügyi Bizottság H/17733/1. számon kezdeményezte a határozati javaslat kivételes eljárásban történő tárgyalását, amelyről a határozathozatalok körében döntünk. Tisztelt Ház! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. [[Zaj.]] Tisztelt Ház! Most kivételességi javaslatról döntünk. Az előterjesztő kezdeményezte, hogy az Országgyűlés kivételes eljárásban tárgyalja meg az országos népszavazás elrendeléséről szóló H/17733. számú előterjesztést. Az előterjesztő azt kezdeményezte, hogy a módosító javaslatok benyújtására a kivételes eljárást elrendelő döntés meghozatalát követő három órán belül legyen lehetőség; az összevont vitára, valamint az összegző módosító javaslatról történő határozathozatalra és a zárószavazásra 2021. november 30-án, kedden kerüljön sor. Tisztelt Országgyűlés! A határozati házszabály 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom figyelmüket, hogy a kivételes eljárás elrendeléséhez a képviselők több mint felének, azaz száz képviselőnek az igen szavazatára van szükség. Tisztelt Ház! Most a döntéshozatal következik. Kérdezem önöket, elfogadjáke a H/17733. számú előterjesztés kivételes eljárásban történő tárgyalását, az előterjesztői indítvány szerint. Kérem, most szavazzanak! [[Szavazás.]] Az Országgyűlés a kivételes eljárásban történő tárgyalást 114 igen szavazattal, 1 nem szavazat ellenében, 1 tartózkodás mellett elrendelte. Tisztelt Képviselőtársaim! Elfogadott döntésünknek megfelelően a módosító javaslatok benyújtására ma 17 óra 27 percig van lehetőség. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm. Megállapítom, hogy a Ház látható többsége a napirendet elfogadta. Most, 14 óra 28 perckor áttérünk az interpellációk tárgyalására. Kérem képviselőtársaimat, hogy gyorsan és csendben hagyják el a termet, ha máshol van teendőjük. [[Zaj. Számos képviselő hagyja el a termet. Rövid szünet.]] Kérem tisztelt képviselőtársaimat, hogy kint a folyosón beszéljék meg a közös dolgaikat. Itt bent most az ülés folytatódna, amennyiben lehetővé tennék ezt. [[Folyamatos zaj.]] Különös tekintettel a kormánypárti képviselőtársaimat kérem, hogy fáradjanak ki a folyosóra, hogyha beszélgetnivalójuk van, az ülés pedig hadd menjen tovább! Z. Kárpát Dániel, a Jobbik képviselője, interpellációt nyújtott be a miniszterelnök úrhoz. Az interpellációra a miniszterelnök úr megbízásából a téma szerint feladat- és hatáskörrel rendelkező Pénzügyminisztérium államtitkára fog válaszolni. A képviselő úré a szó.
Tisztelt Elnök Úr! Tisztelt Ház! A gyengébb forint egyértelműen ellentétes az emberek érdekeivel, a gyengébb forint gyengébb államot jelent, és gyenge forintot csak gyenge emberek akarhatnak. A helyzet az, hogy ezekkel a kijelentésekkel nem áll módomban vitatkozni, mint ahogy a pénzügyminiszter azon megszólalásaival sem, amelyek még a 250-es forint/euró árfolyamnál halaszthatatlan és azonnali beavatkozást követeltek, és azt láthatjuk, hogy a benzinár tekintetében önök ugyanezt megtették annak idejében. Tehát mind a benzin-, mind az elszabadult forint/euró árfolyam esetében komoly beavatkozásért kiáltottak még ellenzékből azok a kormánypártiak, akik kormányra kerülve tudatos, lassú forintrombolással, -roncsolással elérték azt, hogy Magyarországon minden egyes cikk megvásárlása drágább a kelleténél, pusztán azért, hogy stratégiai partnereik érdekeit kiszolgálhassák. [[14.30]] 2010 előtt a Fidesz felső vezetői egymásnak adták a stafétabotot, amikor tiltakozni kellett amiatt, hogy egy euróért akár 250 forintot adni kellett, most, amikor több mint 100 forinttal romlott ahhoz képest az árfolyam, a kormány csendben van, és tudatosan asszisztál ezekhez a folyamatokhoz. Amikor pedig megkérdezzük, hogy egy ilyen okostelefon [[Mutatja.]] a 2010-es forint/euró árfolyamhoz képest miért 40 ezerrel drágább, csak a forintromlás miatt, vagy amikor államtitkár úrnak a jól szabott öltönye miért 10-20 ezer forinttal drágább, pusztán azért, mert önök tudatosan roncsolták a forintot de ami ennél sokkal fontosabb: a nehéz sorban élő magyarok számára miért drágább minden zöldség és gyümölcs és alapvető élelmiszer, még a hazai termesztésű is a forint rettenetesen gyengített árfolyama miatt , akkor azt a választ kapjuk önöktől, hogy hát, a kormánynak nincsen árfolyamcélja. A máskor nagyon nemzetinek tűnő, nagyon harcias, egy ilyen jobboldali álsziruppal leöntött kormány eljátssza azt, hogy neki igazából semmi köze nincsen a forint árfolyamához. A valóság ezzel szemben az, hogy Orbán Viktor két balkeze, Varga Mihály és Matolcsy hibát hibára halmozott, mindkettőjüknek lett volna lehetőségük beavatkozni a forint gyengítésével szemben, és egyikük sem látta el a feladatát. Furcsa módon, maga Matolcsy az, aki megfogalmazza a kritikát a másik balkézzel szemben, miszerint betonba, piramisokba, cicomaberuházásokba öntötték azokat a fejlesztési forrásokat, amelyeket nagyon sokszor devizahitelből, külső forrásokból szereztek, ily módon egészségtelen gazdasági folyamatokat támogattak. Az alapkamattal történő játszadozással pedig az inflációt megállítani nem sikerült, a hitelesek részletei elszabadultak, viszont a helyzet az, hogy az árfolyam is olyan gyalázatosan rossz maradt, mint amilyen, és manapság már a 400 forintos euróárfolyamról is beszélnek egyes elemzők. Borzasztó folyamatok rajzolódnak ki tehát. A kérdés egyértelmű és egyszerű: vane végre bátorsága a kormánynak szembenézni azzal, hogy igenis legyen árfolyamcélja, módosítja ennek megfelelően [[Az elnök csenget.]] a törvényeket, vagy pedig kitart amellett, hogy gyáván sunnyog, és nem old meg egy mindenkit megkárosító problémát? Várom érdemi válaszát. [[Taps a Jobbik soraiból.]]
Tállai András államtitkár úr fog válaszolni. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Úr! Ön is tudja, hogy az árfolyam emelkedése nem kormányzati intézkedéseknek, nem a magyar gazdaságpolitikának köszönhető, hanem alapvetően a nemzetközi folyamatoknak. Az árfolyamgyengüléssel, a valutaárfolyamok gyengülésével bizony nagyon sok ország küzd Európában, de az egész világon. Egyik ilyen oka a forintgyengülésnek és más devizák gyengülésének is az amerikai dollár erősödése. Az amerikai dollár erősödése még az euróval szemben is jelentős, hiszen több mint 5 százalék. Ez azt jelenti, hogy jelentős hatással van a régiós devizákra is, így hatással van a forintra, amelyet ha megvizsgálunk, szeptember óta a dollárhoz képest, ugye, több mint 10 százalékkal gyengült, de ugyanígy van például a lengyel złoty is, amely közel 10 százalékot vagy a cseh korona közel 7 százalékot, a horvát kuna több mint 6 százalékot és a román lej is 6 százalékot vesztett az értékéből a dollárral szemben. Tehát ez egy nemzetközi tendencia. De ha az euróhoz nézzük ugyanezeket a devizákat, akkor azt láthatjuk, hogy míg a forint 5, addig a złoty is 4 százalékkal gyengült ebben az időszakban. És ha az egész éves folyamatot vesszük alapul, akkor azt láthatjuk, hogy míg a forint 0,9 százalékot, a román lej 1,7 százalékot, a złoty 2,6 százalékot vesztett az értékéből. Amikor arról beszélünk, hogy Magyarországon a forintgyengülés miatt rossz a helyzet ilyen tekintetben, hiszen valóban igaz a gyengülés, akkor azt is látnunk kell, hogy ez egy nemzetközi folyamat és egy nemzetközi tendencia: más országok is küzdenek ezzel. Magyarország egy kis, nyitott gazdaság, és a helyi fizetőeszköz nagyon gyorsan és jelentősen reagál a nemzetközi trendekre. Én azt gondolom azonban, hogy a legnagyobb problémát a kormány 2010 után mégiscsak megoldotta. Képzeljük el, jelen helyzetben mi történne azokkal a devizahitelesekkel, akiket mintegy kétmillió családot 2010 előtt az akkori kormány, az önök szövetségese által hajszoltak bele lényegében a devizahitelezésbe. Akkor a teljes lakossági hitelállomány mintegy 70 százaléka deviza volt. A 2010 utáni Fidesz-KDNP-kormánynak kellett az országot kivezetni ebből a bajból. Ma már az árfolyam gyengülése miatt, a forintárfolyam gyengülése miatt a családok nincsenek veszélyhelyzetben, nem veszélyezteti őket a megélhetés, hiszen törlesztéseik emiatt nyilvánvalóan nem emelkednek. Ezért azt a kritikát, hogy ez a kormánynak köszönhető, visszautasítom. A kormány mindent megtesz annak érdekében, hogy megvédje a magyar embereket, a jelentős forintgyengüléssel szemben pedig egyéb módon küzd, az inflációval szemben jövedelmek növelésével, nyugdíj-kiegészítéssel, 13. havi nyugdíjjal. Köszönöm szépen. [[Taps a kormánypártok padsoraiból.]]
Ismét képviselő úré a szó.
Tisztelt Államtitkár Úr! Az élő példáját láthattuk annak, amikor egy gyenge ember gyenge forintot akar. Én egy kis nemzeti érzületet kívánok önnek; hát, ön olyan „merjünk kicsik lenni” beszédet mondott el most itt, hogy az valami borzalmas! Ez egy kis, kitett ország, nemzetközi folyamatok, nem tehetünk róla államtitkár úr, ez nincs így. Megmondtam, hogy nem csak Magyarország Kormánya felel ezért, a Magyar Nemzeti Bank ugyanúgy felel ezért a kérdéskörért, de hát azért nemzetközi folyamatokra mutogatni kizárólagosan, és úgy tenni, mintha önöknek ehhez semmi közük nem lenne!? 2004-ben egy általam nem annyira rajongott gazdaságpolitikai korszakban 252 forintot kellett adni egy euróért, 2010 áprilisában 265-öt, államtitkár úr, most pedig 370-et. Elképesztő mélyrepülés, és úgy látszik, ez a 100 forinttal magasabb árfolyam ilyen fétis önöknél, hiszen a devizahitelesek közül is, aki 165 forinton vette fel, annak is majdnem 100 forinttal többön, 256 forintos piaci árfolyamon váltották át a hitelét. Őket is kifosztották, most pedig [[Az elnök csenget.]] az összes magyar ember kifosztják a gyenge forinttal. Szégyelljék magukat! Jövőre ezen is változtatunk. [[Taps a Jobbik soraiból.]]
Feltételezem, hogy a képviselő úr nem fogadta el a választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésen kerül sor minden egyes interpelláció esetében. Bangóné Borbély Ildikó, az MSZP képviselője, interpellációt nyújtott be az emberi erőforrások miniszteréhez. Megadom a szót.
Tisztelt Elnök Úr! Tisztelt Államtitkár Úr! Nemrégiben írásbeli kérdésben érdeklődtem, hogy milyen tanterv alapján, milyen célból nézették meg középiskolás gyerekekkel Kálomista Gábor filmjét. Hogy lássuk, hogy mi történt, a sajtóban megjelent, több helyen kötelezővé tették a középiskolásoknak, hogy tanítási időben megnézzék az Elk*rtuk című propagandaanyagot. Karcagon több helyi és környékbeli középiskolából vitték a diákokat a vetítésre, volt olyan intézmény, ahol kötelezővé tették a filmet, és aki hiányzott, igazolatlan órát kapott. Írásbeli kérdéssel fordultam az EMMI miniszteréhez, és vártam a választ. Ki fizeti ezt a propagandaturnét? Ön szerint mindez nem megye szembe az Alaptörvény kilencedik módosításával elfogadott rendelkezésekkel, miszerint: „Minden gyermeknek joga van a megfelelő testi, szellemi és erkölcsi fejlődéséhez szükséges védelemhez és gondoskodáshoz.”? Ezekre a kérdésekre nem kaptam választ, csak egy kioktatást, hogy semmi nem igaz abból, amit leírtam, majd jó fideszes módjára olyan állítást kezdett államtitkár úr megcáfolni, amit nem mondtam, illetve olyat állított, aminek az ellenkezőjét írta meg. Teljesen mindegy, hogy tankerületi az iskola vagy egyházi, a lényeg, hogy vitték, sőt volt, ahol kötelezték a gyerekeket a részvételre. Ahogyan a Telex írta: „A diákok és a tanárok egybehangzóan azt mondták a Telex kérdésére, hogy a Szentannaiban kötelezővé tették a vetítést, aki nem ment el, annak igazolnia kellett távollétének okát, különben igazolatlan órát kapott.” Hiába cáfolta ezt később az iskola, ha maguk a diákok és a tanárok is kötelezésnek élték ezt meg. [[14.40]] Hozzáteszem, az iskola cáfolatában továbbra sem tudjuk, hogy ki fizette a buszoztatást. Olyan életszerű, hogy csak úgy odamennek buszokkal a gyerekekért egy iskola elé, elviszik őket egy vetítésre, és senki nem kérdez semmit! Ugyanakkor azt sem cáfolta senki, hogy a karcagi Varró István Szakközépiskolában tanulóknak kötelező lett volna a mozizás, ahogyan azt szintén megírta a sajtó. Ez az iskola viszont nem egyházi, hanem az Innovációs és Technológiai Minisztérium alá tartozik, vagyis ő a fenntartója a szakközépiskolának is. Szomorú, hogy a kormány annyira komolyan veszi a politikai agymosást, hogy már a gyermekeinket sem kíméli, pedig ez alaptörvény-ellenes. És ez még a saját Alaptörvényükkel is szembemegy, de ez nem érdekli a törvényhozókat. Rétvári Bence még arra is vetemedett, hogy nem válaszolt a feltett kérdéseimre, hanem küldött nekem két mozijegyet, hogy menjek és nézzem meg. Gondolom, hogy munkaidőben a munkatársait arra kérte, hogy menjenek, vásároljanak nekem két mozijegyet, és tegyék ezt be az írásbeli válaszba. Tisztelt Államtitkár Úr! Engedje meg, hogy majd én magam eldöntsem, hogy milyen filmet akarok megnézni, és mikor akarok moziba menni és kivel, és ezt vissza fogom önnek adni. Várom, hogy végre válaszoljon a feltett kérdéseimre.
Rétvári Bence úr megteheti ezt. Parancsoljon!
Köszönöm szépen a szót, elnök úr. Sajnálom, hogy ezek szerint nem nézte meg a filmet képviselő asszony, s úgy beszél itt egy filmről, és hogy az micsoda szörnyűség, hogy ő nem is látta ezek szerint a filmet. Én láttam, köszönöm szépen, tehát a jegyekre nem tartok ilyen szempontból igényt. De ha egy későbbi időpont megfelel önnek, szívesen veszek még két jegyet, hogy el tudjon menni és meg tudja nézni, és úgy beszéljen erről a filmről, hogy látta. Mit mondtak 2006-ról a szemtanúk, az áldozatok? „Elkezdtek minket ütni. A fejemen, ami fel is szakadt. Összerogytam. Utána addig ütöttek, amíg teljesen ki nem terültem. Utána a hajamnál fogva szedtek fel.” A következő idézet: „Két-három óráig térdepeltették a fiatal lányokat, egyiküket a rendőrautó csomagtartójába tették be, és úgy szállították be őket a rendőrségre.” A következő idézet: „Annyit közöltek velünk, hogy ’maguknak mostantól nevük nincs, csak egy számuk’, amit ráírtak nekem például a tenyeremre, de volt, akinek az arcára írták rá a számát.” Tisztelt Képviselő Asszony! Ha megnézi a filmet, akkor rájön, hogy ez a valóságot még egy kicsit fogyaszthatóbban is mutatja be, nem ennyire szemléletesen, és nem ennyire húsbavágóan fájóan. S hogyan viseltetik ezen időszak iránt a baloldal? Azt mondja Gyurcsány Ferenc felesége, Dobrev Klára, hogy „én mérhetetlenül büszke voltam arra a beszédre”. Arra a beszédre, amiben az akkori miniszterelnök, Gyurcsány Ferenc beismerte, hogy hazudott az embereknek, beismerte, hogy az országot a csődbe vitte, és beismerte azt is, hogy meghamisította a költségvetés számait. Aztán hogyan beszélt Dobrev Klára az ezt követő rendőri erőszakról? Azt mondta, hogy több rendőr sérült meg súlyosan, mint tüntető, tisztelt képviselő asszony. S ön azt mondja, hogy nem valós dolgokat írok akkor, amikor a Telex cikkét idézem önnek? Akkor ezek szerint a Telex cikke nem valós dolgokat ír? Lehet, hogy több cikkben is ez előfordulhat? Nem tudom. Egyrészről készpénznek veszik, másrészről azt mondja, hogy nem mond valóságot. Azt mondom, hogy nem árt senkinek, ha megnézi ezt a filmet, még önnek sem. És sokaknak javára szolgálhat, hiszen sokan még akkor nem is éltek, vagy nagyon fiatalok voltak, nem ismerték ezt az időszakot. Nem ismerték azt, hogy milyen időszak volt Magyarországon az, amikor embereket megkardlapoztak, könnygázgránát volt. Még egypár nappal korábbi eseményeket dolgoz fel ez a film, még nem is az október 23-át, hanem az azt megelőző eseményeket mutatja be. Én nem nagyon láttam azt, amikor kijöttünk a moziból, hogy akkor az emberek, akik kijöttek, azok azt mondták, hogy kár volt megnézni ezt a filmet, hanem azt mondták, hogy igenis jó, hogy ezt a filmet megnézték, mert bemutatta azt, hogy mit is tett a baloldali vezetés akkor. És ez megtörténhetett Magyarországon, tisztelt képviselő asszony. Ez a film alapvetően nem egy fikcióra épül, hanem egy valós eseménysorozatra épül, tisztelt képviselő asszony. És ha valakik ezt meg akarják nézni, és egy iskola felkínálja a lehetőséget arra, hogy aki diák meg akarja nézni, az menjen el és nézze meg [[Bangóné Borbély Ildikó: Nem felkínálta!]] aki diák pedig nem akarja megnézni, mint ahogy az az ön által is idézett cikkben is utána leírásra került, hogy aki nem akarta, nem nézte meg, aki meg akarta, megnézte. Majd ön országgyűlési képviselőként feláll a parlamentben, és idecitálja ezeket a pedagógusokat, akik azoknak, akik önként jelentkeztek a diákok közül, megmutatták ezt a filmet. Ezzel ön azt mutatja, hogy ön itt továbbra is mindenkit ki fog pécézni, mindenkit meg fog fenyegetni, aki a diákjainak önkéntes alapon meg meri mutatni ezt a filmet. És ide, a parlamentbe fogja hozni azoknak a pedagógusoknak az ügyét, akik veszik a bátorságot, és a diákjaiknak bemutatják, hogy Gyurcsány Ferenc hatalomgyakorlása tulajdonképpen miként működött. Ez annak a félelemkeltésnek a folytatása, amit önök folyamatosan a történelemben is és most is csinálnak, amire a 2006-os események is alapulnak [[Az elnök a csengő megkocogtatásával jelzi az időkeret leteltét.]] hogy itt, a parlamentben, 2021-ben is fenyegeti azokat a pedagógusokat, akik az önként jelentkező diákokat elviszik ezt a filmet megnézni. Hát, ön szégyellje magát, képviselő asszony! [[Taps a Fidesz soraiban.]]
Ismét a képviselő asszony következik.
Mennyire pofátlan, amit művel, államtitkár úr! Azt meri állítani, hogy önként mentek a pedagógusok és a gyerekek, amikor lenyilatkozták, hogy kötelező volt megnézni?! Egyszerűen miről beszél, államtitkár úr? Jobb lenne, ha arról beszélnének, hogy milyen a közoktatás helyzete ma Magyarországon, és önöknek az a fontos, hogy egy ilyen filmet kötelezően, ha akarja a gyerek, ha nem és még azt is lehet feltételezni, hogy maga a szülő sem tudott róla. Államtitkár úr, ez a baj, hogy önök egy olyan dolgot állítanak, és hazudozik itt összevissza a parlamentben, nem is arról beszél megint, és nem is azt, amit én állítok. Soha nem mondtam olyat, amit ön itt a végén elmondott. És most már tényleg pofátlan, amit művel! Államtitkár úr, engedje meg, közpénzen nekem ne vásároljon mozijegyeket [[Dr. Rétvári Bence: Saját pénzből vettem! A zsebpénzemből vettem!]] ne fárassza magát! Vagyok annyira felnőtt, majd én eldöntöm, hogy milyen filmet és mikor nézek meg. Tudja, vissza is adom ezt a jegyet önnek, és küldjön el olyan embert, akit nem kötelezően visznek el erre. Nem fogadom el a választ. [[Szórványos taps az ellenzéki pártok soraiból. Bangóné Borbély Ildikó dr. Rétvári Bencéhez lép, és átnyújtja neki a mozijegyet. Dr. Rétvári Bence: Múlt heti jegy!]]
A képviselő asszony tehát nem fogadta el a választ. Arató Gergely, a DK képviselője, interpellációt nyújtott be a miniszterelnökhöz. Az interpellációra a miniszterelnök megbízásából a téma szerint feladat- és hatáskörrel rendelkező Emberi Erőforrások Minisztériumának képviselője válaszol. Arató Gergelyé a szó.
Tisztelt Államtitkár Úr! Nem nagyon csodálom, hogy miniszterelnök úr nem állt ide válaszolni a kérdéseimre, merthogy sok minden van, ami változott az elmúlt másfél évben, amióta a járvány nehezíti az életünket, elérte Magyarországot is, egy dolog nem változott: önök folyamatosan titkolóznak, folyamatosan visszatartják az adatokat, nem hajlandók arra, hogy megfelelő tájékoztatást adjanak az országnak. Konkrétan összevissza beszélnek. Jó a maszk, nem jó a maszk. Nyitva maradnak az iskolák, bezárnak az iskolák. Kell lezárás, nem kell lezárás. Lesz negyedik hullám, nem lesz negyedik hullám. És még folytathatnám a végtelenségig ezt a sort. Az a helyzet, hogy nincs módja az ország lakóinak arra, hogy megismerjék az önök döntéseit megalapozó adatokat, és nincs módjuk arra, hogy megismerjék azt a logikát, ami alapján ezeket a döntéseket meghozzák. Márpedig a hitelesség a járványügyi védekezés egyik legfontosabb kérdése. Ha ez hiányzik márpedig most hiányzik , akkor nehéz elvárni az állampolgároktól, hogy racionális, megfontolt döntéseket hozzanak. A teljesség igénye nélkül hadd tegyek fel néhány olyan kérdést, amire nem kapunk válaszokat. Hány kórház van ma a működőképesség határán, esetleg azon túl? Hány műtétet és vizsgálatot halasztanak el ezekben a napokban is az egészségügy leterheltsége miatt? Hol van az országban a legnagyobb baj, és hol érezhetjük magunkat viszonylagos biztonságban? Miért titkolják el még az önkormányzatok és a városvezetők elől is a megyékre és településekre lebontott fertőzöttségi adatokat? Száz, kórházban kezelt covidosból mennyi az oltott és mennyi az oltatlan beteg? Ha egyszer azt mondják, hogy az oltás a megoldás amivel egyébként mi egyetértünk , akkor miért nem támasztják alá ezt számokkal, miért titkolóznak még ebben is? Az oltás ellenére kórházba kerültek milyen oltásokat kaptak, milyen különbség látszik a vakcinák hatékonyságában? Annak, hogy a hasonló átoltottsági arányú nyugati országokban jóval kevesebben kerülnek kórházba, és hozzáteszem, jóval kevesebben hunynak el, mint nálunk, vane köze a Fidesz által felkarolt keleti vakcinák használatához? Mi zajlik az óvodáinkban és az iskoláinkban? Hány óvodai csoport, hány iskolai osztály nem működik? Hány gyerek van otthon kényszerkaranténban anélkül, hogy az online oktatás lehetőségét biztosítanák nekik? Miért nem hallunk hónapok óta a kontaktkutatásról? Leállították a kontaktkutatást? Ha igen, akkor miért és mikor? A legutolsó kérdésem pedig az, hogy meddig folytatják még ezt a parttalan titkolózást azokról a dolgokról, amelyeken az életünk múlik. Mert a vírus ellen megvéd minket az oltás, de egy dilettáns, mindenben titkolózó, felelőtlen kormánytól nem véd meg minket a legtöbb vakcina sem. [[14.50]]
Ismét Rétvári Bence államtitkár úr válaszol. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! A kormány az elsők között volt a világ kormányai között, amely operatív törzset hozott létre a járvány elleni fellépés érdekében, amely koordinálja az egészségügyi és más szervek tevékenységét. Az elsők között voltunk, amely meghirdette azt is, hogy amilyen sűrűn csak lehet, az operatív törzs sajtótájékoztatót ad. Külön honlapot nyitottunk, a koronavirus.gov.hu-t, ahol a járvánnyal kapcsolatos információk elérhetők mindenki számára folyamatosan, napi frissítésű adatok vannak rajta ezt önök is sokszor idézik itt a parlamentben , illetve a vakcinainfóval pedig igyekeztünk az oltásokról is egy külön tematikus honlapot létrehozni. Ezzel szemben önök mást sem tettek, tisztelt képviselő úr, mint támadták az oltást, támadták a járványügyi védekezést: volt ebben kamuvideó, ahol az orvosokat, ápolókat támadták, volt, ahol a vakcinagyártókat támadták, önök, a DK azt mondta, hogy nem szabad az EU által nem engedélyezett kínai vakcinával oltani, meg kell védenünk a magyarokat Orbán emberkísérletétől így beszéltek a keleti vakcinákról , vagy be kell tiltani egyenesen a petíciójukban így fogalmaztak, hogy be kell tiltani a keleti vakcinákat , emberkísérlet, bevizsgálatlan, hamisított, kísérleti nyulak a magyar emberek. Sőt, az egyik szakpolitikusuk azt mondta, minderre rátéve még egy lapáttal, hogy a betegség is jobb, mint egyik vagy másik oltás. Ez egy igazi felelőtlen kampány volt, és nem is tudnak ebből kijönni, úgy látom, hanem folyamatosan támadják a vakcinákat most is, tisztelt képviselő úr, miközben összevissza beszélnek. Például Kunhalmi Ágnes azt mondja, hogy aki akkor közülük tehát önök közül, baloldali politikusok közül arról beszélt, hogy nyitni kellene, azok valójában nem a nyitást szorgalmazták. Tehát amikor önök nyitást szorgalmaztak, igazából zárást szorgalmaztak ezek szerint, és amikor zárást szorgalmaztak, akkor nyitást szorgalmaztak. Ön is láthatja, hogy nemcsak Magyarországon, hanem a világ minden országában, ahogy jönnek a járvány egyes hullámai, úgy folyamatosan szigorodnak az intézkedések, és ahogy a járványhullámok csillapodnak, úgy enyhülnek az intézkedések. Így volt ez Magyarországon az oktatás tekintetében is és minden más egészségügyi szolgáltatás tekintetében is, mint ahogy a világ más országaiban is így van. Nagyon örülünk annak, hogy ugyan az iskolákba nem lehetett bizonyos időszakban bemenni, de online folyhatott az oktatás, és nem veszített el senki egy évet. Ha az önök javaslatát megfogadtuk volna, nemcsak az érettségizők, de a magyar diákok is elveszítettek volna egy évet. [[Arató Gergely: Nem igaz!]] A kórházakban is le a kalappal az orvosok előtt, akik munkát végeztek, és az ápolók előtt! Ezért is folyik minden idők legnagyobb orvosibér-emelése Magyarországon, amiben több mint kétszeresére emeljük az orvosok bérét, és 72 százalékkal emeljük az ápolók bérét, valamint egy egyszeri 500 ezer forintos külön juttatást is kaptak mert valóban, egy ismeretlen helyzetben álltak helyt, és jobban helytálltak, tisztelt képviselő úr, mint akár más országokban, mint akár Franciaországban, Spanyolországban vagy Olaszországban, Franciaországban, ahol a rákos betegeket sem tudták ellátni, Olaszországban, ahol a kórházi parkolókban gyógyították a betegeket, Spanyolországban, ahol az idősotthonokban nem látták el bizonyos helyeken az időseket. Láthattuk, hogy több országban alakult ki olyan helyzet, hogy külföldről hívtak be orvosokat, vagy külföldre vittek betegeket. Szerencsére Magyarországon ilyen nem történt meg az orvosoknak és az ápolóknak köszönhetően. Minden adat nyilvános, folyamatosak a sajtótájékoztatók, a kormányinfók, a vírus terjedésével kapcsolatosan az operatív törzs sajtótájékoztatói, mindennap frissül a koronavirus.gov.hu, a legszélesebb körű tájékoztatást igyekszünk nyújtani. Tisztelt Képviselő Úr! Ami pedig az oltásokat illeti, ön most is, a mai napon is itt, még 2021 november végén kétségbe vonja azoknak a keleti vakcináknak a hatékonyságát, amelyek a Clinical Microbiology and Infection nemzetközi angol nyelvű orvostudományi szaklapban megjelent cikk szerint több mint 4 ezer magyar ember életét mentették meg. Ott vannak a pontos adatok, tisztelt képviselő úr, teljesen tudományos igényességgel, hogy a védőoltások, az összes Magyarországon használt védőoltás 88-98 százalékban védte meg a halálos következményektől a magyar embereket, és 69-89 százalékban a fertőzéstől is megvédte őket. Egy tudományos nemzetközi lapban mindezeket elolvashatja. Ezek nem álhírek, hanem tudományosan megtámasztott tények. Köszönöm szépen. [[Taps a kormánypárti padsorokból.]]
Elfogadjae a választ? kérdezem a képviselő úrtól.
Tisztelt Államtitkár Úr! Az a helyzet, hogy elfelejtett válaszolni a kérdésekre. Elfelejtett válaszolni arra, hogy hogyan áll a magyar egészségügy kapacitása, hogy hány műtétet kell elhalasztani. Elfelejtett válaszolni arra, hogy miért nem hozzák nyilvánosságra azt, hogy egyébként milyen arányban vannak a ma betegek között azok, akik kaptak oltást, és akik nem kaptak oltást, mert így tudnánk közösen meggyőzni a társadalmat arról, hogy jól működik az oltás, ezekkel az adatokkal. Nem ad tájékoztatást arról sem, hogy az egyes vakcinatípusok esetében milyen ez az arány, pedig ezzel tudnánk könnyedén meggyőzni az embereket arról, hogy egyébként az önök által preferált, az Európai Unió által nem fogadott oltások jók. Azért azt el kell mondanom önnek, hogy ön itt lenézi az olasz, francia s a többi orvosok munkáját, arra az egyre nem válaszolt csak, hogy akkor Magyarországon miért hal meg négyszer annyi ember, mint egyébként az Európai Unió átlaga lakosságarányosan. És amíg erre a kérdésre nem adnak tisztességes választ, addig nem áll módomban elfogadni az ön válaszát. [[Taps a függetlenek soraiból.]]
Keresztes László Lóránt, az LMP képviselője, interpellációt nyújtott be a Paksi Atomerőmű bővítéséért felelős tárca nélküli miniszterhez. Megadom a szót.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Miniszter Úr! Hát, itt is azzal a helyzettel szembesülünk, hogy a nagyon sokszor feltett kérdésünkre nem kapunk választ. Az elmúlt években sok vitát lefolytattunk már, mi elmondtuk, hogy a mi meggyőződésünk szerint az atomenergia nem zöld, nem olcsó, és nem biztonságos, és valószínűleg ebben soha nem fogunk egyetérteni, de az mindenki számára látható Magyarországon, hogy az önök Paks II.-projektje ezer sebből vérzik. Önök pályázat nélkül odaadták az oroszoknak ezt a projektet azzal, hogy csak ők lesznek képesek ezt megvalósítani, majd körülbelül két évvel ezelőtt hallhattuk öntől, hogy éppen tanulják a magyar műszaki környezetet az oroszok. Most pedig azzal szembesülünk, hogy a sokadik megígért határidőre sem adta ki az Országos Atomenergia Hivatal a létesítési engedélyt, ugye, most szeptember végén. Azt láthattuk, hogy Szijjártó Péter miniszter azonnal Moszkvába sietett, hogy a Roszatom központjában egyezkedjen a projekt menetrendjéről, de a magyar közvélemény számára nem adtak érdemi tájékoztatást. A Paks II. Zrt. nem adott információt, hogy miért utasították el az engedélyt, szintén nem kaptunk tájékoztatást az Országos Atomenergia Hivataltól. Kérdeztem itt az azonnali kérdések órájában miniszterelnök urat, nem árulta el, hogy mik a legfontosabb okok, a legfontosabb problémák. A miniszter urat is írásban minden létező fórumon kérdeztem, sőt még Lihacsov úrnak, a Roszatom vezérigazgatójának is küldtem egy meghívást, hogy az Országgyűlés szakbizottságában adjon végre választ, és ő sem jön el, és önre hivatkozott, hogy önnek kell válaszolnia ezekre a kérdésekre. Miniszter úr, nem olyan régen, a múlt héten, egészen pontosan az éves miniszteri meghallgatásán szintén küldtem kérdéseket, és akkor azt ígérte, hogy írásban kapok választ. Hát, nem kaptam. Annyit megtudhattunk ezen a meghallgatáson, hogy 51 nyitott kérdés, probléma van, ami miatt nem adták ki az engedélyt, de azt nem árulta el, hogy pontosan mik ezek a kérdések. Az viszont kiderült miniszter úr válaszából, hogy nincs oka a minisztériumnak, vagy nincs oka a miniszter úrnak titkolózni, vagy az Atomenergia Hivatalnak. Arra hivatkozott, hogy a válaszok vagy az információ valamiféle zavart okozna talán a magyar közvéleményben. Én pedig azt gondolom, miniszter úr, hogy joga van a magyar embereknek megkapni a tájékoztatást, és a zavart éppen az okozza, hogyha az atomenergiával kapcsolatban nem kapnak érdemi választ. Ezért kérdéseim miniszter úrhoz, és nagyon-nagyon remélem, hogy nem jogi úton kell kiharcolnunk a válaszokat: pontosan mik ezek a problémák, tehát mik a legfontosabb problémák, amelyek miatt késik az engedély kiadása? Az 51, ön által említett nyitott kérdés között szerepele a földrengésbiztonság kérdése? Tehát ez is egy olyan kérdés volt, ami miatt újabb válaszokat vár az Atomenergia Hivatal. Szerepele a hűtés kérdése, tehát az új blokkok hűtésének kérdése az ön által említett 51, pontosabban meg nem nevezett probléma között, illetve szerepele a munkagödör ásásának a kérdése, hogy ez okozhate esetleges problémát a jelenleg működő atomerőművi blokkok esetében? Tehát ez tárgyae a hiánypótlási eljárásnak, illetve arra is szeretnék választ kapni, miniszter úr, hogy miért nem végzik el a szükséges mélyebb geológiai vizsgálatokat, még mielőtt bárki földmunkát végezne. Nagyon bízom benne, hogy végre a magyar közvélemény számára megadja miniszter úr az érdemi válaszokat. Köszönöm szépen.
Megadom a válaszadás lehetőségét Süli miniszter úrnak. Parancsoljon!
Tisztelt Elnök Úr! Tisztelt Ház! Tisztelt Képviselő Úr! Itt már többször beszéltünk meg más fórumon is ezekről a kérdésekről. Most is azt tudom megerősíteni, hogy a hatóság nem elutasította az engedélykérelmet, mint ahogy többször használta ő ezt a fogalmat, hanem hiánypótlásra szólított fel bennünket, hogy a beadott dokumentáció 283 ezer oldal volt, és a végére kiegészítésekkel együtt 410 ezer oldal, amit át kellett nézni. Ebben a 410 ezer oldalban apró észrevételekkel együtt, mint mondtam, 500 észrevételt tett. (Az elnöki széket Lezsák Sándor, az Országgyűlés alelnöke foglalja el.) Ha oldalszámra vetítjük, akkor 800 oldalanként talált egy észrevételt. Ezekből az észrevételekből mindenféle bonyolult egyeztetések és dokumentációpótlás nélkül meg lehetett oldani, hogy 450 kérdést tisztáztunk. Fennmaradt még 51 kérdés, amire idő kell a hatóság részére, hogy ezt áttekintse. [[15.00]] Mi ezeket a kérdéseket áttekintettük, s minden kérdésre tudunk az orosz féllel együtt választ adni. Tehát ezzel kapcsolatban semmilyen titok nincs. Ha részleteiben egyenleteket vagy az oldalszámokban egy-egy hibát közölnék önnel, értelmezhetetlen volna a teljes szövegkörnyezet nélkül ennek a megismerése. Azt tudom mondani, hogy azok a lényeges kérdések, amiket már szintén többször tisztáztunk mint a Duna kérdése, a dunai hűtővízmennyiség- és -hozamszintek, a hűtővíz hőmérséklete vagy a földrengésvédelmi kérdések , a létesítési engedély kiadása során 2017-ben mind tisztázott kérdések voltak. Azóta többször fölmerült különböző osztrák és egyéb fölszólalók szájából, hogy ezek nem elvarrottak. Persze Ausztria, mint esetleg más országok is ellene vannak az atomenergiának. Ő azért van ellene, mert egy korábban megépített erőművet 1978-ban nem indított el, és azóta… Elnök úr, négy percem van…
Három perc van még, elnézést kérek.
Oké, csak egy kis csöngést hallottam és nem tudtam, mi az. Tehát ezeket a kérdéseket megnyugtatóan tisztázta akkor az engedély kérelmezője, és a hatóság azóta többször nyilatkozott, hogy új körülmény nem merült föl. Tehát a kérdések nem ezzel kapcsolatosak. S mivel ez egy szakmai munkaanyag, így az 51 kérdés is nyilván teljesen fölösleges. Itt is meg tudom erősíteni, hogy a brüsszeli Bizottság vizsgálata három évig tartott, amiben megállapította, hogy a magyar állam teljesen jogosan adta oda verseny nélkül, ez a beruházás megtérülő, 7,35 százalék profitot fog eredményezni a teljes üzemidőre vonatkoztatva, és ez a nyári adatokkal átszámolva már 8,4 százalék profitra jön ki. A finanszírozási szerződés módosítását elvégeztük itt a parlamentben, és az orosz fél is elvégezte. Tehát a beruházás finanszírozása biztosított, s majd a két blokk termelésével fogjuk visszafizetni. A ’31-es törlesztés megkezdése ad majd garanciát erre. 2029-30-as üzembelépéssel számítjuk a blokkok bejövetelét. Az pedig hamis állítás, hogy a lakosságot eladósítjuk ezzel a törlesztéssel. Nem adósítjuk el, hisz a két blokk fogja megtermelni a törlesztés fedezetét, ami, mint mondtam, megfelelő profitot is garantál a magyar állam részére. Köszönöm szépen. [[Taps a kormánypártok soraiban.]]
Köszönöm szépen, Süli János miniszter úr. Kérdezem Keresztes frakcióvezető urat, képviselő urat, hogy elfogadjae a miniszteri választ.
Köszönöm szépen a szót, tisztelt elnök úr. Hát, miniszter úr, én úgy érzem, az, hogy nem kapta meg az önök által egy évvel ezelőtt beharangozott végső határidőre az engedélyt a Paks II.-projekt, gyakorlatilag a bukást jelenti. Ez a szavak csűrés-csavarása, hogy nem adta ki az engedélyt a hatóság, hogy elutasította az engedély kiadását vagy hiánypótlást nyújtott be. Nem adta ki az engedélyt, elutasította az engedélyt, mert a dokumentáció nem volt alkalmas arra, hogy ki lehessen adni az engedélyt. Tisztelt Miniszter Úr! Itt darabszámot említett. Mi is többször említettük, hogy ötszáz különböző súlyú probléma merült föl az engedélyezés során. Én azt gondolom, hogy ha csak egyetlenegy olyan probléma van, amire nincs megnyugtató válasz, akkor már értékelhetetlen és rossz a dokumentáció, és akkor nagyon helyesen teszi a hatóság, hogy elutasítja. Említette az osztrák környezetvédőket is, hogy az osztrák környezetvédelmi hatóság hivatalosan is az aggodalmát fejezte ki. Az a Paks II. Zrt. által elkészített geológiai tanulmányra alapozva történt meg, tehát nem osztrák, hanem magyar információkra alapozva. Egy aktív törésvonal fölött akarnak atomerőművet építeni. Ezekre a kérdésekre továbbra sincs válasz. Ha azt mondja, miniszter úr, hogy nincs titkolnivaló, akkor miért nem ad választ arra, amit kérdeztem, és miért nem teszik nyilvánossá ezeket az információkat? Ilyen módon ezt a választ nem tudom elfogadni. Köszönöm szépen.
Köszönöm szépen, képviselő úr. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Mellár Tamás, a Párbeszéd képviselője, interpellációt nyújtott be a pénzügyminiszter úrhoz: „Milyen intézkedésekkel tervez reagálni a kormány a rekordgyenge forintra?” címmel. Mellár Tamás képviselő urat illeti a szó.
Köszönöm a szót, elnök úr. Tisztelt Ház! Rögtön elnézést szeretnék kérni önöktől, hogy kicsit ismételni fogom azt, amit Z. Kárpát Dániel képviselőtársam az előbb már elmondott, de rá vagyok kényszerülve, hiszen nem tudok eltérni attól az anyagtól, amit írásban beadtunk. Tehát a gyenge forintról lesz szó. Én kevés ügyben értek egyet Orbán Viktorral, de azt én is elismerem, hogy abban igaza van a miniszterelnök úrnak, hogy a gyengébb forint s most őt idézem egyértelműen ellentétes az emberek érdekeivel, a gyengébb forint gyengébb államot jelent, és gyenge forintot csak gyenge emberek akarhatnak. Valóban, ahogy a miniszterelnök úr is kifejtette, a forint gyengülése tulajdonképpen azt jelenti s megint őt idézem , hogy ellopják a pénzt az emberek zsebéből. Államtitkár úr az előző válaszban arra utalt, hogy a dollár erősödése miatt gyengül a forint, és ez az alapvető oka a forintgyengülésnek, és ez ellen mi nem tudunk semmit sem tenni. Azonban a helyzet nem így áll, ugyanis a forint alapvetően azért gyengül, mert a kormányzat már 2018 óta egy nagyon agresszív élénkítő gazdaságpolitikát folytat, amelynek eredményeképpen most már 80 százalék fölött van az adósság/GDP hányados, 8 százalékos az államháztartási hiány és rekordmagasságú az infláció. Márpedig ha az infláció rekordmagasságú, akkor ebből következik az is, hogy ez kikényszeríti a leértékelést, mert ha nem történik meg a leértékelődés, akkor az nyilván az export jövedelmezőségét és a versenyképességet gyengíti. Tehát ez alapvetően a kormány hibás politikájának a következménye. Hogy a kormány miért ennyire felelőtlen, arra nyilván nem fogok választ kapni, de azt azért megkérdezném, hogy miért nem próbálja kárpótolni az embereket. A tőlünk nyugatra lévő országokban a kormányok komoly szociális támogatásokat nyújtottak az állampolgáraiknak, nálunk azonban immár 11 éve nem emeli a családi pótlékot, az öregségi nyugdíjat, a köztisztviselői bértábla illetményalapját, és még lehetne sorolni. Ez alapján azt kérdezem önöktől, hogy mit tervez tenni a kormány, milyen intézkedésekkel tervez reagálni a kormány a rekordgyenge forintra, hogyan akarja kárpótolni az infláció veszteseit, akiknek ellehetetlenül a megélhetésük. Köszönöm szépen.
Köszönöm szépen, képviselő úr. Válaszadásra megadom a szót Tállai András államtitkár úrnak.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Ha megengedi, én arról fogok beszélni, hogy a kormány eddig milyen intézkedéseket tett az ön kérdése alapján a rekordgyenge forintra. Először is, ön mondta, hogy ennek az egyik oka amivel én alapvetően egyetértek az agresszív élénkítő politika. Így van, a kormánynak pontosan ez a célja. Pontosan az a célja, hogy ez az ország működjön. Az ország működjön, és úgy működjön, hogy a munkahelyek megmaradnak, ezért támogató politikát folytat a vállalkozásokkal szemben. Támogató politikát folytat azokkal a vállalkozásokkal szemben, akiknek van ötletük arra, hogy hogyan bővítik a vállalkozásukat, esetleg hogyan tudnak új munkahelyet teremteni, a technológiai kihívásokkal szembenézni, és esetleg azokat átváltoztatni. S ennek megvan a nagyon komoly eredménye; megvan az eredménye. Az interpellációjában ön leírta, hogy az Eurostat szerint a harmadik legmagasabb az infláció az Európai Unióban Magyarországon, de azt már nem írta le és nem mondta el, hogy a gazdasági növekedés tekintetében is Európa élmezőnyéhez tartozunk. S azt sem mondta el, hogy Európában elsőként tértünk vissza arra a gazdasági teljesítményre, ami a válság előtt volt. S azt sem mondta el, hogy a gazdasági növekedésnek, magyarul annak, hogy működik az ország és növekszik az ország, az a következménye, hogy magas a foglalkoztatottsági arány, és folyamatosan csökken a munkanélküliség. Hát, ez az eredménye ennek. Ami pedig azt illeti, hogy azt, amit közel húsz évvel ezelőtt a miniszterelnök úr mondott, amikor még az Európai Unióban sem voltunk, ön egyetemi tanárként idehozza a parlamentbe, nos, engedje meg, hogy válaszoljak rá: igen, ellopják a pénzt az emberek zsebéből. Akkor ez így volt, mert semmivel nem kárpótolták a magas árfolyamot, a magas inflációt. [[15.10]] Most ön azt kérdi, hogy milyen kárpótlás történik. Ha megengedi, a hátralévő időmben elkezdem ezt sorolni önnek. A béreknek a növekedése adócsökkentéssel, a munkahelyet adó vállalkozások adójának a csökkentésével, az szja-csökkentéssel; 2013 óta reálbér-növekedés van az országban. A nyugdíjaknak a kiegészítése, a nyugdíjprémium, a nyugdíj-kiegészítés, és februárban, ha minden jól megy, akkor a 13. havi nyugdíjaknak a kifizetése. A személyi jövedelemadó visszatérítése azoknak a szülőknek, családoknak, akik családi pótlékra jogosultak, az átlagbért terhelő személyi jövedelemadó mértékéig. A rezsicsökkentés. Most jött ki igazából az európai szintű politikában, hogy milyen jelentősége van annak, hogy ez a kormány megvédte a lakosságot azzal, hogy a rezsit, a rezsiköltségeket alacsonyan tudta tartani. Ennek most óriási jelentősége van. Az eredménye az, hogy összességében, bár nehéz időszak ez, mert válság közepette vagyunk, és így sajnos magas az infláció és a forintgyengülés is jelentős, ennek ellenére a fogyasztásnak a mértéke nem nő és az áru, amit meg tudnak vásárolni az emberek, az sem csökkent. Magyarul: az életszínvonaluk nem csökkent, és ez a legfontosabb, képviselő úr. Köszönöm szépen. [[Szórványos taps a kormánypárti padsorokban.]]
Köszönöm szépen, államtitkár úr. Megkérdezem Mellár képviselő urat, elfogadjae az államtitkári választ.
Köszönöm szépen, elnök úr. Sajnos, nem tudom elfogadni az államtitkár úr válaszát, azért, mert nem válaszolt azokra a kérdésekre, amelyeket föltettem. Ugyanis a kérdés nem arról szólt, hogy általánosságban mire költ vagy hogy sok pénzt költ el a kormányzat, hanem arról, hogy miért nem a rászoruló embereknek nyújt támogatást, vagyis a szociális támogatásokat kérdőjeleztem meg. Egyébként pedig az ő érvelése hibás volt, hiszen ez az élénkítő gazdaságpolitika nem tartható fenn, hiszen már most is látható, hogy egy erőteljes ikerdeficit van kibontakozóban, és a következő években biztos, hogy erőteljes visszafogást kell foganatosítani, bármilyen kormány is lesz. Egyébként a magas gazdasági növekedés önmagában nem indokolt, illetve nem lehet azzal védekezni, hiszen 2000 és 2006 között is magas volt a gazdaság növekedési üteme, de ugyanakkor az is fenntarthatatlan volt, mint ahogy a mostani is. Köszönöm szépen.
Köszönöm szépen. A képviselő úr nem fogadta el a választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Zsigmond Barna Pál, a Fidesz képviselője, interpellációt nyújtott be az innovációért és technológiáért felelős miniszter úrhoz: „Veszélyben a rezsicsökkentés?” címmel. Zsigmond Barna Pál képviselő urat illeti a szó.
Köszönöm szépen, elnök úr. Tisztelt Ház! Tisztelt Államtitkár Úr! Az Európai Unió jelenleg több különböző lényegű, de egyszerre jelentkező válsággal küzd. Európa határait ismét migránsok ostromolják, ismét meg kell küzdeni a járvánnyal, és folyamatosak az ideológiai viták a gyermekvédelem területén. Ráadásul Brüsszel maga áll annak a nemzetközi hálózatnak az élén, amely a klímavédelem örve alatt brutális adókat akar kivetni mindenkire, aki bármilyen energiát használ, világít, fűt, autót vezet, vagyis az európai családokra. Nyugat-Európában nem egy helyen másfél-kétszeresére nőtt az energiaár az elmúlt hónapokban, és ebben ezeknek az intézkedéseknek a hatása még csak alig van benne. Az pedig egészen aggasztó, hogy az energiaválság miatt Németországban és Ausztriában is tartós áramszünetekre, a fűtés leállására készítik fel a lakosságot. A földgáz ára az európai piacokon egy év alatt 400 százalékkal, míg a villamos energia ára 80-100 százalékkal nőtt. Magyarországon kívül minden európai országban emelkedtek a rezsiköltségek, Bécsben például a budapesti áramár kétszeresét, Berlinben csaknem a 3,5-szörösét kell fizetni, és hasonlóak az arányok a gáz esetében is. Ha a baloldal által is erőltetett piaci árakat vezetné be a kormány, akkor egy átlagos magyar család 386 ezer forinttal fizetne többet évente, mint most. A Gyurcsány-Márki-Zay-féle baloldal a multinacionális cégek és a nagy energiacégek pártján áll, a magyar fogyasztókkal szemben. A közös baloldali jelölt, Márki-Zay Péter ma is azt hangoztatja, hogy a rezsicsökkentés népbutítás; butaság volt megtenni, helyette kevesebb vizet kell használni, kevesebb áramot kell használni, vagy kevesebb gázt kell használni. Ahhoz, hogy fenntarthatóvá alakítsuk a gazdaságot, igenis érezni kell az energiaár-növekedést fogalmaz a baloldali jelölt. Szerinte a magas benzinárra pedig az a megoldás, ha az emberek kisebb autóra cserélik a jelenlegit. Tisztelt Államtitkár Úr! Jól ismerjük ezt a hozzáállást: 2002 és 2010 között tizenötször emelték a rezsidíjat. A gáz ára 206 százalékkal, az áramé pedig 97 százalékkal emelkedett a baloldal kormányzása alatt. A mostani nyilatkozataikat figyelembe véve hogy látja: veszélyben vane a rezsicsökkentés, és meg tudjuke védeni a rezsicsökkentést? Köszönöm szépen. [[Szórványos taps a kormánypárti padsorokban.]]
Köszönöm szépen, képviselő úr. Válaszadásra megadom a szót Schanda Tamás János államtitkár úrnak.
Nagyon szépen köszönöm a szót. Tisztelt Országgyűlés! Tisztelt Elnök Úr! Tisztelt Képviselő Úr! Ez a kormány a rezsicsökkentés kormánya, és a rezsicsökkentésnek köszönhetően a gázért Magyarországon fizetik a legkevesebbet az emberek, az áram pedig csak Szerbiában olcsóbb ma az európai országok közül. A rezsi árának az emelkedését a polgári nemzeti kormány már 2010-ben megállította. 2013-ban kezdődött a rezsicsökkentés, amelynek köszönhetően két év alatt 25 százalékkal lett olcsóbb a gáz és a villany ára a magyar családok számára. A rezsicsökkentésnek, tisztelt képviselő úr, azonban nemcsak az a lényege, hogy a kormány megvédje a magyar családok biztonságát, bár ez a legfontosabb eleme, hanem az intézkedéseknek komoly inflációcsökkentő hatása is van. Ugyanígy az inflációnak a féken tartásához szintén hozzájárulhat a benzin- és a dízelár csökkentése, ahogyan a rezsicsökkentés is. Ez egy versenyelőny valójában, de ezt sem értik az Európai Unióban. Ha Európában is a rezsicsökkentést alkalmaznák, akkor nemcsak az energiaválságot előzhetnék meg, hanem komoly versenyelőnyhöz is juthatna Európa. De Brüsszel sajnos most is teljes mértékben hajthatatlan, és felelőtlen döntéseikkel energiaválságot idéznek elő Európában a brüsszeli bürokraták. Sajnos, a brüsszeli bürokratáknak a kihelyezett magyarországi tagozata, a magyar baloldal is ezt a hibás politikát akarja folytatni. Jól emlékezhetünk még mindannyian arra az időszakra, amikor baloldali kormányzás alatt állt Magyarország, és az országot a csőd szélére juttatták. Szintén a csőd szélére juttatták az országot az energiapolitikában is, hiszen külföldi kézre játszották a közművállalatokat, és hagyták, hogy ezek a cégek a magyar családokon nyerészkedjenek, és kivigyék a profitot az országból, a gáz árát a háromszorosára emelték, az áramét pedig a duplájára. A baloldali kormányok ezekkel az intézkedésekkel Brüsszel kívánságát teljesítve egyfajta energiauniót akartak elérni, és mindenkit ki akartak szolgáltatni a piacnak. Kétségünk se legyen, tisztelt képviselő úr, hogy ma is ugyanezt tennék, és ezt ráadásul nyíltan ki is mondják. A baloldal miniszterelnök-jelöltje, Márki-Zay Péter is hevesen támadja a rezsicsökkentést, és nem akarja megállítani az energiaáraknak a növekedését, ráadásul sötétben tartott, trágyával etetett gombáknak gondolja azokat, akik szeretnék fenntartani a rezsicsökkentést és ellenzik a migrációt erre csak édesapám figyelő tekintete és az Országgyűlés méltóságának megőrzése miatt nem reagálok keményebben. [[Derültség a kormánypárti padsorokban.]] Márki-Zay Péter idézem a rezsicsökkentésnek azt a formáját, amit Orbán Viktor kitalált, nem szeretné fenntartani; ezt mondja: nem akarja fenntartani. Cinikusan azt mondja, hogy az emberek inkább használjanak kevesebb vizet, gázt és áramot, vásároljanak kisebb autót. Ez a „nem a zsömle kicsi, hanem a pofátok nagy” igazi baloldali politika. [[15.20]] Támogatja Brüsszel energiaár-emelési terveit, és piaci árszabályozást követel, ami nem jelentene mást, mint hogy Magyarországon is újra az egekbe emelkednének az energiaárak és a rezsiköltségek, és úgy nyilatkozott, hogy nem támogat semmifajta szociális komponenst a benzinárban, azaz a hatósági ár ellen van. [[Az elnök a csengő megkocogtatásával jelzi az időkeret leteltét.]] Ez egészen felháborító! Mi megvédjük a rezsicsökkentést. Köszönöm a türelmet. [[Taps a kormánypártok soraiból.]]
Köszönöm szépen, államtitkár úr. Megkérdezem Zsigmond Barna Pál képviselő urat, elfogadjae az államtitkári választ.
Köszönöm, elnök úr. Igen, elfogadom az államtitkári választ. Valóban, államtitkár úr, ez a baloldal, amelyik most arrogánsan üzen a magyar embereknek, ugyanaz a baloldal, amelyik 2010 előtt már tönkretette az országot, ugyanaz a baloldal, a Gyurcsány Ferenc által vezetett baloldal, amelyik értékesítette a közműszolgáltatókat, amelyeket most a nemzeti kormány nagy nehezen visszavásárolt, és ez a baloldal hallhattuk itt előbb Keresztes képviselő úr interpellációját Paks II.-t támadja. Külön elismerés Süli miniszter úrnak, aki sokadszor, rendíthetetlen nyugalommal és szakértelemmel veri vissza ezeket a megalapozatlan és szakmaiságot nélkülöző támadásokat, hiszen Paks a garanciája az alacsony áramárnak. Tehát valóban, ameddig nemzeti kormány van, addig alacsonyan lesznek a rezsiárak, ha a baloldal kerülne hatalomra ezt hallhattuk Márki-Zay Pétertől is , akkor piaci alapon szabályoznák a rezsit, ez pedig azt jelentené a jelenlegi viszonyok között, hogy egy átlagos magyar család legalább 400 ezer forinttal fizetne évente többet rezsiköltségre. Köszönöm szépen. [[Taps a kormánypártok soraiból.]]
Köszönöm szépen, Zsigmond Barna Pál képviselő úr. Tisztelt Országgyűlés! Seszták Miklós képviselő úr, a Kereszténydemokrata Néppárt képviselője, interpellációt nyújtott be az emberi erőforrások miniszteréhez: „Hogyan változott az oltási program, mi a védekezési stratégia a negyedik hullám idején?” címmel. Seszták Miklós képviselő urat illeti a szó.
Tisztelt Államtitkár Úr! Az elmúlt másfél év és a járványhullámok bebizonyították, hogy a koronavírus-világjárvánnyal szemben csak a társadalom teljes összefogásával, tudósaink, szakembereink, egészségügyi dolgozóink áldozatos munkájával lehet sikeresen harcolni. A világszerte már több mint ötmillió áldozatot követelő betegségnek az oltás a leghatékonyabb ellenszere. Magyarországon is az a célunk, hogy minél nagyobb arányban oltassák be magukat az emberek, idősek, középkorúak és a fiatalok egyaránt. A Fidesz-KDNP-kormány ezért is döntött úgy, hogy az oltási programot a lehető legszélesebb alapokra helyezi. Az idei év a tömeges oltás jegyében telt. Nyugatról és Keletről is érkezett megfelelő mennyiségű oltóanyag, amivel a lakosság nagy többsége élt is, ez több mint hatmillió beoltottat jelent. Vakcina van, és már a harmadik oltást is bárki megkaphatja. Ezt Európában Magyarország tette elérhetővé elsőként, így mára több mint kétmillió fő kapta meg a harmadik oltását. Az idős állampolgárok mellett megindult a fiatalok tömeges oltása is. Nyugodtan kijelenthetjük, a koronavírus elleni oltás a delta-variáns terjedésének időszakában is működik, hiszen az jelentősen csökkenti a kórházba kerülés, a súlyos lefolyású megbetegedés valószínűségét, egyben lassítja a vírus terjedését. Tisztelt Államtitkár Úr! Újra támad a koronavírus, ismét emelkedik a fertőzésszám, amely miatt ismét korlátozó intézkedésekre volt szükség. Újra el kell mondanunk: akik nincsenek beoltva, életveszélyben vannak. Ráadásul nemcsak magukra, hanem embertársaikra is fokozott veszélyt jelentenek, ezért is kell növelni az oltások számát. Az átoltottság növelése érdekében a munkáltatók dolgozóiknak előírhatják az oltás felvételét, az állami szférában alkalmazottaknál pedig kötelező a védőoltás felvétele. Az önkormányzatoknál a polgármester dönthet arról, hogy kinek írja elő. Az egész országban folyamatosan nő az átoltottság. A múlt héten pedig oltási akcióhét zajlott országszerte a kórházi oltópontokon, ahová időpontfoglalás nélkül is várták az érkezőket akár az első, az elmaradt második vagy a harmadik oltásra is. Itt ötféle biztonságos vakcina állt mindenki rendelkezésére. A fentiek alapján tisztelettel kérdezem államtitkár urat: hogyan változott az oltási program? Mi a kormányzat védekezési stratégiája a negyedik hullám idején? Mik a tapasztalatok az oltási akcióhét eredményeiről? Várom megtisztelő válaszát. Köszönöm. [[Taps a kormánypártok soraiból.]]
Köszönöm, Seszták képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! A magyar oltási programról nemzetközi szinten is nagy elismeréssel nyilatkoztak, így a WHO európai regionális igazgatója, Hans Kluge azt mondta, aki most már többször is járt Magyarországon, hogy Magyarországon példaértékű oltási kampányt folytatnak, életmentő eszközként tekintenek a vakcinára, amelynek kérdése sokkal inkább túlmutat a geopolitikán. De Tedrosz Adhanom Gebrejeszusz WHO-főigazgató úr is elismerte a magyar kormány tevékenységét, és azt mondta, hogy jól döntött akkor a kormány, amikor akár túl is biztosította magát bizonyos védekezéshez szükséges eszközökből, mert jobb, ha egy eszközből járvány ideje alatt több van, mintsem ha hiánycikk lenne belőle. És a nemzetközi Nikkei-index is az elsők között, a világ 10-15 legjobban védekező országa között sorolja föl rendre hazánkat, így tehát azok, akik külföldről más országokkal összehasonlítva nézik a magyar oltásokat, a magyar védekezést, azok elismerően nyilatkoznak erről. Ha összehasonlítjuk, hogy mi lett volna akkor, ha a baloldalra hallgatott volna a kormány, akkor biztosan nem lett volna olyan gyorsan hat vakcina, hanem csak négy vakcinánk lett volna, és sokkal kevesebb embert sikerült volna időben beoltani időben, tehát az előtt, még mielőtt megfertőződött volna , nem lenne ennyi lélegeztetőgép, nem lenne elegendő felszerelés sem a kórházakban. Ismerjük a baloldal különböző politikusainak mondatait, kezdve onnan, hogy Jakab Péter szerint van valami kínai cucc, amivel beoltottak egymillió afrikait vagy egymillió kínait, és ezt akarja a kormány idehozni. Arról beszéltek, hogy itt pénzkidobás így fogalmazott Fekete-Győr András a keleti vakcina. Vizsgálat nélküli, meg nem erősített hatékonyságú oltóanyagról beszélt az MSZP elnöke, Arató Gergely pedig azt mondta, hogy nem kérnek ebből, sőt a DK petíciót is indított, hogy nem kérnek a keleti vakcinákból, és igyekeztek elbizonytalanítani a magyar embereket, álhíreket gyártottak, és ahol tudták, akadályozták a védekezést, akkor, amikor igazából össze kellett volna fogni. Úgy gondolták, mint ahogy azt megfogalmazta akkor is az egyik háttéremberük, most pedig a Momentum politikusa, szó szerint idézem: „A járvány az egy nagy lehetőség arra, hogy visszaszorítsuk a Fideszt.” Így tekintettek ők a járványkezelésre. Nekik az volt a fontos, hogy megpróbálják a járványkezelést támadni, az embereket elbizonytalanítani. Ha elhúzódik a járvány, több a beteg ember és nagyobb a gazdasági visszaesés, úgy gondolták, akkor nekik könnyebb a hatalomba visszakerülni. Ezzel szemben minden kórházban jutott elég ágy, felszerelés, gyógyszer és személyzet mindenkinek, aki kórházba került, így szerencsére nem fordultak elő olyan esetek, amelyek nemcsak közép-európai, hanem nyugat-európai országokban is előfordultak, amikor betegek akár koronavírusos betegek, akár nem koronavírusos betegek, de a járvány miatt nem jutottak megfelelő kezeléshez. Magyarország rekordgyorsan haladt előre az oltási programban, a második leggyorsabb európai ország voltunk a 25 százalékos és az 50 százalékos átoltottság elérésében, most pedig elsők vagyunk a megerősítő harmadik oltás felvételénél. Míg az európai átlag 8 százalék, Magyarországon ennek a két és félszerese, 20 százalék. Köszönhető ez a képviselő úr által is említett akcióhétnek, ahol valóban nagyon sokan jöttek el. 784 ezer ember jött el és adatta be egy hét alatt az első, a második vagy a harmadik oltást magának. Örülünk, hogy ilyen sikeres volt ez a hét, ezért döntött úgy a kormány, hogy meghosszabbítja, és ezen a héten folytatódhat ez a folyamat. Nyilvánosságra hoztuk egy angol nyelvű nemzetközi orvosi szaklapban a Magyarországon használt oltások teljes mértékben tudományos igényű beszámolóját, ennek a kutatásnak az eredményét, amely azt mutatja, hogy minden Magyarországon használt vakcina magas hatékonyságot mutatott. A Magyarországon használt védőoltások a halálos kimenetelt 88-98 százalékban voltak képesek megelőzni, a fertőzéssel szemben pedig 69-89 százalékban nyújtottak védettséget. Azt hiszem, ez nagyon fontos, hogy a magyar embereket, amennyire lehetett, igyekeztünk a járványban is megvédeni és a biztonságot megalapozni. Köszönöm szépen. [[Taps a kormánypártok soraiból.]]
Köszönöm szépen, Rétvári államtitkár úr. Megkérdezem Seszták képviselő urat, elfogadjae az államtitkári választ.
Köszönöm, államtitkár úr, a válaszát elfogadom. Megállapíthatjuk tényként, hogy Magyarország újra működik, a negyedik hullám alatt is működik, s hogy ez így is maradhasson, a szükséges és elkerülhetetlen lépéseket meg kell tenni. A frakció a szakemberek és az operatív törzs által hozott intézkedéseket támogatja, de a cél egyértelmű: minél többen oltassák be magukat, mert akik nincsenek beoltva, életveszélyben vannak. Köszönöm a válaszát. [[Taps a kormánypártok soraiból.]] [[15.30]]
Köszönöm, Seszták képviselő úr. Tisztelt Országgyűlés! Nunkovics Tibor, a Jobbik képviselője, interpellációt nyújtott be az innovációért és technológiáért felelős miniszterhez: „Lássunk végre tisztán a pályán.” címmel. Nunkovics Tibor képviselő urat illeti a szó.
Köszönöm a szót, elnök úr. Tisztelt Képviselőtársaim! Tisztelt Ház! Tisztelt Államtitkár Úr! Önök is tisztában vannak vele, hogy Magyarország legforgalmasabb útjai közé tartozik a 10-es számú főút. Aki naponta közlekedik ezen az úton, az találkozhat dugókkal, hosszú kilométeres dugókkal, és azzal, hogy mondjuk, 30 vagy 40 kilométert akár másfél-két órába is kerülhet megtenni. Egyre rosszabb állapotban van ez az út, és sajnos majdnem hogy mindennaposak Budapest és Esztergom, de akár Budapest és Almásfüzitő között a balesetek, akár az út rossz állapotának is betudhatóan. Számtalanszor szólaltam már fel az ügyben, hogy miként kellene enyhíteni a 10-es út forgalmát az M10-es autóútnak vagy gyorsforgalmi útnak, vagy akár elkerülő útnak értsék vagy gondolják úgy, ahogy önöknek tetszik a megépítésével, de úgy, hogy nyilván a Pilist mint egy nagyon fontos természeti kincsünket ne érje nagyobb bántódás. Idén a kormányzat részéről elhangzott, hogy az M0-s gyűrűt tulajdonképpen zsák alakban szeretnék befejezni; megmondom őszintén, igazából örültem ennek a bejelentésnek. A mi térségünknek már, kis túlzással azt mondhatom, majdnem hogy mindegy, csak készüljön el az M0-s körgyűrű akár gyűrű formájában, akár zsák alakban, de ha önök a zsák alakra szavaznak, akkor ám legyen. Ez úgy nézne ki, hogy a jelenlegi meglévő gyűrűhöz megépülne még egy M0s északi szakasz, egy M10-es autóút vagy gyorsforgalmi út, amely Ürömtől menne Esztergomig, Kesztölcig, majd ott becsatlakozna az M100-as útba, amit önök idén tavaszra terveztek elkezdeni. Na, most az M0-s északi koncepció nemrég elesett vagy legalábbis csúszni fog, az M10-ről pedig kiderült egy közérdekű adatigénylésből, hogy tulajdonképpen még vagy 30 évet kellene rá várnia az itt élőknek, csak az a baj, hogy az itt élőknek nincs erre 30 évük. Félreértés ne essék, és itt szeretném leszögezni, hogy támogatom azt, hogy az M100-as út megépüljön, és azt is támogatom, hogy most épüljön meg, nem szeretném én se, ha az M100-as valamiért csúszna. Úgyhogy, ha esetleg megjelenne még a sajtójukban ehhez kapcsolódó felvetés, akkor remélem, most erre sikerült végérvényesen rácáfolnom. Ugye, amikor államtitkár úrral találkoztunk, ön is egyetértett abban, hogy hogyan kellene itt a térség forgalmát csökkenteni, és tulajdonképpen, azt hiszem, kijelenthetjük, hogy egyetértettünk abban, hogy zsák alakban ennek a beruházásnak meg kell valósulnia. Csak önök azt nem értik meg még mindig [[Az elnök csengetéssel jelzi az időkeret leteltét.]] , hogy ha ez nem fog megvalósulni, akkor olyan forgalom lesz plusz 20 százalékkal a 10-es úton önnek van négy perce, nem nekem, elnézést , ha csak az M100-as épül meg, ami alatt tényleg össze fog roskadni a térség közlekedése. Kérdezem tehát miniszterhelyettes urat, hogy hajlandóake megépíteni az M100-assal együtt, egy időben, egyidejűleg az M0-s északi szakaszát és az M10-es autóutat. Köszönöm. [[Taps a Jobbik soraiban.]]
Köszönöm szépen. Válaszadásra megadom a szót Schanda Tamás államtitkár úrnak.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Úgy tűnik, látva a Jobbik kétségbeesett helyzetét és azt az erkölcsi mélységet, amelybe Jakab Péter bújócskaversenyző vezetésével került a párt, hogy ön is végre ráébredt arra, hogy ideje lenne elkezdeni dolgozni, talán rájött arra, hogy nem lesz elég megnyerni az önök által demokratikusnak tartott előválasztást; nem volt nehéz, hiszen a baloldali pártok előre lejátszották ezt is. Mondjuk, ahhoz, hogy egyedül indul és nyer, ahogyan ez történt az ön esetében is, nem kell nagy tehetség, és valljuk be, hogy munka se de ennyit a baloldali demokráciafelfogásról. Van egy jó hírem, képviselő úr: a kormány és az érintett régiók kormánypárti képviselői, politikusai ön helyett is keményen dolgoznak azon, hogy az ott élőknek minél jobb legyen. Ezt önnek is meg kellene köszönnie nekik, ha tisztességesen akarna eljárni, meg kellene köszönni az odaadó és kitartó munkát elsősorban Völner Pálnak, aztán Vitályos Eszternek, Menczer Tamásnak és nem utolsósorban Gór Csabának is, amit az északi budai régiókban és a Komárom-Esztergom megyében élőkért végeznek nap mint nap. Számtalan alkalommal elmondtuk, leírtuk önnek is személyesen, tisztelt képviselő úr, hogy a kormány kiemelt feladatként kezeli Magyarország közúti közlekedésének fejlesztését. Továbbra is, a koronavírus-járvány okozta nehézségek ellenére is országszerte dolgozunk a közúti közlekedés színvonalának folyamatos fejlesztésén, ugyanis a modern és biztonságos közúthálózat megteremtése egyaránt fontos a magyar emberek, a vállalkozások és a teljes magyar gazdaság szempontjából. Éppen ezért elindul az M100-as autóút Esztergom-M1 közötti szakaszának a fejlesztése és a kapcsolódó úthálózati elemek átépítése, amivel tehermentesül a 102-es főút. Ez kihat a Zsámbéki-medence és az észak-budai agglomeráció közúthálózati kapcsolataira is. Bár most ebben a felszólalásában éppen mást mondott, de azt kijelenthetjük, hogy az ön álláspontja egyáltalán nem egyértelmű, ugyanis más esetekben ön, tisztelt képviselő úr, ezt a beruházást meg akarja fúrni Szél Bernadett képviselőtársával együtt. Önök azt akarják, idézem az ön szavait: „Szél Bernadett ellenzéki képviselőtársammal erre is fogunk majd javaslatokat tenni, hogy az M100-as, illetve az M10-es vagy legalább egy 10-es elkerülő út az M0-s északi szektorával együtt kerüljön megépítésre.” Ezek után tényleg azt állítja ön, tisztelt képviselő úr, hogy a térségben élők érdekeiért dolgozik, miközben le akar állítani egy fontos, a régió és a megye szempontjából kiemelkedően jelentős, éppen most induló fejlesztést? Megkezdődött mindemellett, tisztelt képviselő úr, az észak-budai agglomeráció tehermentesítését szolgáló budakeszi buszsáv kiépítésének a megtervezése, ami a térségen áthaladó gépjárműforgalom egy részének kiváltásával csökkenti majd a torlódásokat; reméljük, hogy legalább ezt az utat nem akarja megfúrni majd. Megépül Pátynál az M1-es autópálya lehajtója, a Pátyot nyugati irányból elkerülő út és a települést Telkivel összekötő út; reméljük, hogy ezt sem akarja megfúrni. [[Az elnök csengetéssel jelzi az időkeret leteltét.]] A térség településvezetőivel, a kormányzati szereplőkkel, az érintett országgyűlési képviselőkkel pedig folyamatosan dolgozunk azért, hogy újabb és újabb fejlesztéseket tudjunk megvalósítani. Kérem válaszom elfogadását. Köszönöm. [[Taps a kormánypártok soraiban.]]
Köszönöm szépen, államtitkár úr. Kérdezem Nunkovics képviselő urat, elfogadjae az államtitkári választ.
Köszönöm a szót, elnök úr. Természetesen nem tudom elfogadni a választ, mert államtitkár úr nem mond igazat. Idén tavasszal, amikor személyesen találkoztunk önnel a minisztériumban, ön is nagyon jól tudja, akkor azt mondtam, hogy nem kell eltolni az M100-ast, hanem egész egyszerűen egyszerre kell megépíteni az M10-essel és az M0-s északi szektorával, pontosan azért, hogy a jelenlegi 10-es utat ne érje még nagyobb terhelés. Én azt nem értem, hogy ön miért próbálja meg elterelni, miért próbál meg itt mást mondani, mint amit akkor beszéltünk, vagy amit bármilyen felszólalásban elmondtam, államtitkár úr. Ez azért elég csúnya dolog! Amúgy meg nem tudom, hogy Jakab Péternek mi köze van a 10-es úthoz, vagy hogy jött ide a felszólalásának az első negyede, de sajnos az a baj, hogy semmi konkrétumot nem hallottunk azzal kapcsolatban, amit én kérdeztem öntől. De akkor mondok egy konkrétumot: az M100-as pedig mennyiért is fog megvalósulni kilométerenként, egy gyorsforgalmi út? Több mint 10 milliárd forint per kilométer? Ezen gondolkodjunk el akkor! Nem fogadom el a választ. Köszönöm. [[Taps a Jobbik soraiban.]]
Köszönöm, képviselő úr. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Bangóné Borbély Ildikó, az MSZP képviselő asszonya, interpellációt nyújtott be a családokért felelős tárca nélküli miniszter asszonyhoz: „Folyamatosan csökken a magyar népesség, mégis meddőségi központokat szüntetnek meg! Miért?!” címmel. Bangóné Borbély Ildikó képviselő asszonyt illeti a szó. [[15.40]]
Köszönöm szépen, elnök úr. Tisztelt Államtitkár Úr! Leszögezem, már az is öröm, hogy nem a mindenre válaszolni tudó Rétvári Bence államtitkár úr fog a kérdéseimre, remélem, választ adni, hanem ön, államtitkár úr, ha már miniszter asszony nem ér rá. Én úgy döntöttem, azt fogom most már alkalmazni, hogy ha nem adnak választ a kérdéseinkre, akkor újra benyújtom, és újra felteszem ezeket a kérdéseket, mert nem tesznek eleget a törvényi kötelességüknek. Az elmúlt két évben, mióta megkezdődött a meddőségi klinikák államosítása, többször tettem már fel kérdéseket, és általában ezekre a kérdésekre nem kapok választ. Az államosítás után, amit 2019-ben kezdtek el, és ’22 közepéig tartott volna, közben meg kiderült, hogy majdnem már véget is ért már 2021-ben, feltettünk sok kérdést a tapasztalatokból. Az első, a legfontosabb: mitől lesznek jobbak, hatékonyabbak a meddőségi központok, ha minden az állam kezébe kerül? Persze, amikor megkérdeztük, hogy miért kellett ilyen gyorsan és drasztikusan ezt a lépést meghozni, akkor önök arra hivatkoztak, hogy meg akarják azokat a visszaéléseket szüntetni, amik a magánklinikákon történtek. De amikor azt kérdeztük, hogy milyen visszaélések voltak, akkor istenigazából nem tudtak választ adni, és arra sem, hogy Eszintűek lettek volna-e. Azt a kérdést is fel kell tenni, hogy az állami szektorban, ugye, nincsen visszaélés. Tudjuk ezt, hogy ez nem fehér és nem fekete, hogy egyikre rámondjuk, hogy csak visszaélések vannak, a másikban meg nem. Én 2014 óta folyamatosan kérem azokat az adatokat, hogy hány gyermek született Magyarországon évente lombikkezelés útján. Erre önök nem válaszolnak. 2017-ben adtak egy olyan választ, hogy nagyságrendileg négyezer gyermek született. Majd a KSH-nak az egyik vezető beosztású munkatársa elismerte, hogy 2014 óta nem készítik el ezeket a jelentéseket, lényegében törvényt szegnek. És azóta sem ismerjük ezeket az adatokat, mert ezeket a jelentéseket nem készítik el; vagy van még egy rosszabb, valami oknál fogva mi ezeket a jelentéseket nem ismerhetjük meg, ha ezek elkészültek. Én már többször próbálkoztam, hogy mondják meg ezeket az adatokat. Végül is, más módszerhez folyamodtak szakemberek, és arra jutottak, hogy 1900-2600 gyermek születhet azzal a négyezerrel szemben, amit önök mondanak. De egy nagyon fontos problémáról beszélünk, és azt gondolom, hogy erről nem lehet eleget beszélni. Ráadásul, nyáron felhívták a figyelmet arra, hogy pontosan az államosítás miatt nagyon-nagyon sok család fog úgy dönteni, hogy nem az állami rendszerben kívánnak meddőségi kezelést igénybe venni, hanem külföldre menekülnek. Szerintem ez a legnagyobb probléma, ha a meddőségi kezelésekről beszélünk. [[Az elnök a csengő megkocogtatásával jelzi az idő leteltét.]] Államtitkár úr, akkor adjon választ, hogy miért nem készülnek el ezek a jelentések, vagy csak mi nem ismerhetjük meg. Köszönöm szépen, elnök úr.
Köszönöm szépen, képviselő asszony. Válaszadásra megadom a szót Zsigó Róbert államtitkár úrnak.
Köszönöm szépen, elnök úr. Tisztelt Országgyűlés! Tisztelt Képviselő Asszony! Emlékeztetem önt, hogy önnek a házszabály szerint az írásban leadott interpellációt kellett volna elmondani. Ön nem ezt tette. Nekem meg kötelességem az írásban leadott interpellációjára válaszolni, amiben egyébként demográfiai kérdéseket is feszeget. Tisztelt Ház! 2010-ben Magyarországon családbarát fordulat történt, a kormány célja, hogy egyre könnyebb legyen Magyarországon családot alapítani, gyermeket vállalni és gyermeket nevelni. Mindannyian emlékszünk, hogy erre a családbarát fordulatra szükség is volt, hiszen 2010 előtt nem támogatták, nem segítették, hanem nehezítették a családok helyzetét, eltörölték az akkori otthonteremtési támogatást, eltörölték az egy- és kétgyermekes családok adókedvezményét, és csökkentették a gyes időtartamát. Tehát nem segítették, hanem nehezítették a családok életét. 2010 óta mi családbarát országot építünk, aminek már megvannak egyébként az eredményei. Ez nem azt jelenti, hogy nincsen dolgunk, rengeteget kell még dolgoznunk, de például azt elmondhatjuk, hogy a családpolitikai fordulat nélkül az elmúlt tíz esztendőben 111 ezer gyerekkel kevesebb született volna Magyarországon. A gyermekvállalási kedv és a házasságkötések száma is a legnagyobb mértékben Magyarországon emelkedett az Európai Unióban, a 2011-es történelmi mélypont után az Eurostat módszertana alapján 2020-ban már 1,58-ra emelkedett a termékenységi ráta. 2010-ben kötötték a legkevesebb házasságot, ma pedig a legtöbb házasságot. Magyarországon nőtt a legnagyobb mértékben a születések száma a koronavírus-válság sújtotta Európában: 3 ezernél is több gyermek született 2020-ban, mint 2019-ben, ami az elmúlt 35 év legmagasabb gyermekszám-növekedése. Valamint a válások száma is csökkent az elmúlt időszakban. Ráadásul mindezt úgy értük el, tisztelt képviselő asszony, hogy az elmúlt tíz évben 20 százalékkal, 283 ezer fővel csökkent a 20 és 39 év közötti nők száma. Természetesen számíthatnak ránk azok is, akik meddőségi problémával küzdenek. A meddőséggel küzdő nők és férfiak aránya az elmúlt évtizedben világszerte növekszik, ma hazánkban a jóléti nemzetközi arányokhoz hasonlóan minden ötödik párkapcsolatban nehézségbe ütközik a tervezett teherbeesés. Ma Magyarországon minden vágyott gyermek és felelősséggel vállalt gyermek megszületését támogatjuk, eddig megtett intézkedéseink is segítik, hogy hazánkban minél több egészséges gyermek születhessen meg. A korábban összesen öt támogatott IVF-kezeléssel szemben 2017-től a Nemzeti Egészségbiztosítási Alapkezelő öt IVF-ciklust támogat az első gyermek megszületéséhez, míg további gyermekek esetében gyermekenként újabb négy-négy ciklus vehető igénybe közfinanszírozottan. 2020. február 1-jétől minden gyermeket vállalni kívánó pár ingyenesen juthat a meddőség kivizsgálásához, a meddőségkezelési ellátásokhoz, a meddőségkezelés esetében a szükséges gyógyszerekhez, amelyeknek finanszírozása 100 százalékos. A diagnosztikai eljárások teljes köre így már ingyenes. Elengedhetetlen fontosságú ugyanakkor nemzeti szintű rendszerben fejleszteni, működtetni és vezetni a kormányzati irányítás alá tartozó intézményeket. A közfinanszírozott meddőségkezelési eljárások mára olyan intézményekben is elérhetők az állami szerepvállalásnak köszönhetően, ahol eddig csak térítési díj ellenében tudták ezeket igénybe venni. Tisztelt Képviselő Asszony! Tisztelt Országgyűlés! Ahogy eddig, így a jövőben is számíthatnak ránk azok a párok, amelyek meddőségi problémákkal küzdenek. Köszönöm szépen a figyelmüket. [[Taps a kormánypártok soraiból.]]
Köszönöm, Zsigó Róbert államtitkár úr. Megkérdezem Bangóné Borbély Ildikó képviselő asszonyt, elfogadjae az államtitkári választ.
Köszönöm szépen, elnök úr. Nem tudom elfogadni. Államtitkár úr, nem tudom, hogy számolta ki, hogy ha mi lennénk kormányon, 110 ezer gyermekkel hogyan született volna kevesebb. Csak felhívnám a figyelmét, hogy 2006-ban 99 871, 97 613 2007-ben, 99 149 2008-ban, még a válság alatt is, és 2009-ben is 96 442 gyermek született. És ön jön azzal, hogy mekkora nagy siker, hogy önök vissza tudták tornázni 93 ezerre a születésszámot. [[Varju László tapsol.]] Államtitkár úr, ne haragudjon, nem tudom, honnan veszi ezeket az adatokat! De, tudja, államtitkár úr, megint nem adott arra választ nekem, hogy mitől lesz jobb egy meddőségi centrum, ha állami kézben van. Én saját tapasztalatból tudom, hogy semmivel nem lesz jobb. És, tudja, államtitkár úr, attól nincsen több meddőségi szakember, hogy önök államosították a meddőségi centrumokat, sőt szerintem többen elhagyták ezt a pályát, olyan jó szakemberek, akiknek nem lett volna szabad ezt megtennie. Nem lesz több jó laboros szakember, nem lesz több jó nőgyógyász, sőt, mondom, ezek a szakemberek inkább otthagyják vagy magánszektorba mennek ki. [[Az elnök a csengő megkocogtatásával jelzi az idő leteltét.]] Államtitkár úr, soha nem adnak a feltett kérdésekre választ! [[Az elnök ismét csenget.]] De nem baj, türelmes vagyok, folytatom tovább. Köszönöm szépen, elnök úr.
Köszönöm. A képviselő asszony nem fogadta el az államtitkári választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Varju László, a DK képviselője, interpellációt nyújtott be a pénzügyminiszter úrhoz: „Történelmi mélyponton a forint, meddig marad tétlen a kormány?” címmel. Varju László képviselő urat illeti a szó.
Elnök úr, köszönöm szépen. Az elmúlt órában több képviselőtársam igyekezett államtitkár úr figyelmét felhívni arra, hogy miért a kormány felelős azért, ami történik az inflációval. Megpróbálom én is, mert látom, az elmúlt időszakban ezt nem sikerült megérteni, mivel múlt héten önök történelmi tettet hajtottak végre azzal, hogy a forint hónapok óta tartó mélyrepülését a pénzpiacok 370 forintos euró- és 327 forintnál drágább dollárárfolyammal díjazták. [[15.50]] Államtitkár úr, ön igazán elhiheti, hogy én sok jót nem tételeztem fel önökről, a kormányzásukról, de ami most történik ezzel a 370 forintos árfolyammal, azt gondolom, hogy az mindenkinek óriási meglepetés. Valóban történelmi tett ez, amit csináltak, olyan, amit nálunk az unokáink sem fognak elfelejteni, de hogy tisztességes magyar választópolgárok nem, azt nagyon remélem. Mivelhogy legnagyobb az államadósság, önök alatt a legdrágább a benzin, a leggyengébb a forint, és legnagyobb az infláció, na, ehhez képest minden dicsekvésük már semmit nem ér, mert mindent azok az emberek finanszíroznak, akiktől ezzel pénzt vettek el. Ez a Fidesz-kormány munkájának eredménye. Mert bármennyire is fájhat önöknek, ki kell hogy mondjuk: elhibázott árfolyam-politikájuk kártyavárként döntötte össze az egész kormányzásukat. Hányszor kértük önöket arra, hogy ezen változtassanak!? Hányszor figyelmeztettük önöket itt a parlamentben a Költségvetési bizottságban ahova nem szívesen járnak el a kormánypárti képviselők vagy akár a sajtón keresztül, hogy nem lesz jó vége annak, amit csinálnak!? Hányszor hallottuk öntől és a jegybank elnökétől, hogy nincsenek kimondott árfolyamcéljaik!? Hittük, hogy önök azért mégsem az emberek kárára akarnak politizálni. Hittük, hogy az utolsó pillanatban mégsem akarnak a kanyarban gázadással előzni, és a forintot nem teszik tönkre, ha már képtelenek arra, hogy egyébként az eurót, a biztonságos eurót bevezessék. Mindez nem történt meg, az önök munkája beérett a 370 forintos euróárfolyammal, és így végletekig leértékelték a magyar munkát. Önök elbuktak, menniük kell, már csak egy tisztességes végjátékra esetleg lenne idejük, de úgy látom, hogy erre nem lesz lehetőség. Nagyon úgy látom, miniszter úr, hogy egy ország várja, hogy önök ezt a munkát befejezzék. Ezért azt kérdezem öntől: meddig tervezi tétlenül nézni az Orbán-kormány a forint mélyrepülését? Államtitkár úr, szeretnék egy tisztességes, tételes választ, és ha lehet, akár még a bocsánatkérést is. Köszönöm szépen.
Köszönöm, Varju képviselő úr. Válaszadásra megadom a szót Tállai András államtitkár úrnak.
Köszönöm szépen, elnök úr. Tisztelt Országgyűlés! Tisztelt Képviselő Úr! Fölsorolta, hogy mi itt a legnagyobb, az infláció, és a többi, én meg hozzáteszem, hogy és most legnagyobb a fogyasztás. Akkor az hogy létezik? Az önök idején, mikor önök kormányoztak, és ön is kormánytag volt, és Gyurcsány nevű ember volt a főnöke, akkor is volt egy válság, és akkor is kezelni kellett a válságot; meg most is van egy válság, és ezt a válságot is kezelni kell. Igen, magas a forint árfolyama, és magas az infláció is, ezzel kell szembenéznie a kormánynak. De ha végigvesszük, hogy az ön, az önök válságkezelése és a mi válságkezelésünk mennyiben különbözik, akkor talán egy kicsit elgondolkodik azon, hogy melyik a helyesebb. Beszéljünk a devizahitelezésről! Önök kettőmillió családot vittek bele a devizahitelezésbe az olcsó kamat miatt azért, hogy ne érezzék az önök megszorítását és azt érezzék, hogy milyen jó; belevitték a hitelezésbe. Ki hozta ki őket, melyik kormány? A Fidesz-kormány 2010 után, kétharmados többséggel. Mit csináltak a nyugdíjakkal? A megszorító politikájukból következően elvették a nyugdíjat. Mit csinál most a jelenlegi kormány ugyanolyan, még talán nagyobb gazdasági válságban, mint akkor? Visszaadja a nyugdíjakat, és azt mondja a nyugdíjasoknak, hogy a 13. havi nyugdíj visszajár, és jövő februárban meg fogják kapni. Emellett persze megkapták november hónapban a nyugdíjprémiumot és a kiegészítést is. Önök elvették, mi visszaadjuk. Nézzük, mi van a közszférában! A közszférában önök úgy kezelték a válságot, hogy elvették a 13. havi bért. Nézzük, mi történik most! Pedagógusoknak 10 százalékos emelés, egészségügyi dolgozóknak 2017 és ’22 között 72 százalékos béremelés, rendkívüli juttatás az egészségügyi dolgozóknak, 500 ezer forint, a szociális dolgozóknak bérpótléknövelés. Önök befagyasztották a bért a közszférában, mi pedig támogatást adtunk. Hogy kezelték önök az adókat? Önök emelték az adókat. Emelték az áfát 20 százalékról 25 százalékra, a személyi jövedelemadó alapját megnövelték a 27 százalékos, ma úgy nevezik, hogy szociális hozzájárulási adóval, megnövelték, tehát adót növeltek az szja-ban is. Mit csinálunk mi? Csökkentettük az adóküszöböt, és most a gyereket nevelő családoknak, családi pótlékra jogosult szülőnek visszaadjuk a személyi jövedelemadót. Igenis, bizonyítjuk azt, hogy válság idején is, magasabb infláció és forintgyengülés esetén is lehet úgy olyan gazdaságpolitikát csinálni, hogy az emberek ebből ne érezzenek semmit; nemhogy ne érezzenek, még többet tudjanak fogyasztani. Önök nem hittek ebben, önök abban hittek, hogy el kell venni, hogy meg kell szorítani, menjetek a bankba devizahitelért, és majd az kompenzálja. Nem sikerült. És erre most ön követeli azt, hogy tegyünk valamit… [[Varju László közbeszólására:]] Jogos, rendben van, vesse föl, de akkor azt is fogadja el, amit már eddig tett a kormány és még ezután is tenni fog. Sorolhatnám a sok-sok intézkedést, a rezsicsökkentés különbözőségét, ahogy önök kezelték és mi, az a lényeg, hogy nehéz a helyzet, magasabb az infláció, gyengült a forint, de az embereknek ebből semmit nem lehet érezni, és nem is éreznek. Köszönöm. [[Taps a kormánypártok soraiban.]]
Köszönöm szépen, Tállai államtitkár úr. Kérdezem Varju képviselő urat, elfogadjae az államtitkári választ.
Államtitkár úr, akkor „amilyen az adjonisten, olyan a fogadjisten”. Önnek van egy Orbán nevű ember főnöke, aki alatt a legnagyobb államadósságot, a legdrágább benzint, a leggyengébb forintot és a legnagyobb inflációt sikerült összehozni. Amit eddig tett a kormány, ez az önök teljesítménye. Magyarázkodik itt, de egyébként pontosan tudja, hogy nincs igaza. És akkor maradjunk az ön főnökénél! Hadd idézzem újra önnek: „gyenge forintot csak gyenge emberek akarhatnak”. Önök ezt csinálták. Épp ezért ezen olyan nagyon nem lepődhet meg, ezt a mondatot ön is jól ismeri és jól is értheti. De, államtitkár úr, az mégiscsak aggasztó, hogy önök nemcsak a mi szavunkat nem hallják meg, de még a saját jegybankelnökükét sem, akivel amúgy jól össze vannak veszve. Végezetül pedig csak egyetlen dolgot mondok önnek: államtitkár úr, most küldték meg a Pénzügyminisztérium beszámolóját, ez mind arról szól, csak devizahitelt vett fel a kormány, az emberek fogják visszafizetni, államtitkár úr. Nem fogadom el a válaszát.
Köszönöm szépen, Varju képviselő úr. A választ nem fogadta el, tájékoztatom önöket, hogy az elfogadott napirendünknek megfelelően a határozathozatalra a holnapi ülésnapon kerül sor. Tisztelt Országgyűlés! Kara Ákos, a Fidesz képviselője, interpellációt nyújtott be az innovációért és technológiáért felelős miniszter úrhoz: „Miért fontos a 200.000 forintos minimálbér bevezetése?” címmel. Kara Ákos képviselő urat illeti a szó.
Köszönöm szépen a szót. Tisztelt Elnök Úr! Tisztelt Képviselőtársaim! Tisztelt Államtitkár Úr! A koronavírus-járvány óriási kihívás elé állította hazánkat az elmúlt időszakban, Magyarország azonban mostanra elérte a járvány előtti teljesítményét, gazdasági teljesítményét, a gazdasági növekedés 6 százalék feletti, akár 7 százalékos is lehet 2021-ben. Ez azért is kimagasló teljesítmény, mert mindösszesen kilenc olyan uniós ország van, amelyik elérte a válság előtti állapotot, ezen kevés országok közé tartozik Magyarország is. A növekvő gazdasági teljesítménynek köszönhetően a kormány a magyar emberek nemzeti konzultáción kifejtett véleményéhez igazodva a minimálbér összegének 200 ezer forintra emelését jelentette be. Ez azt jelenti, hogy 2022-től több lehet Magyarországon a minimálbér, mint Gyurcsány Ferenc kormányzása alatt az átlagbér volt. A kormány célja, hogy a gazdasági növekedés eredményeiből még nagyobb mértékben részesüljenek a magyar munkavállalók, a magyar családok. Egyértelmű célunk tehát, hogy tovább növekedjenek a bérek Magyarországon. Szeretném arra felhívni a figyelmet, hogy annak idején a nemzeti konzultációs kérdőívet kitöltők 94 százaléka értett egyet azzal, hogy a minimálbér összege 200 ezer forintra emelkedjen. [[16.00]] Emlékeztetőül mondom, a minimálbér 2010-ben 73 500 forint volt. Itt fontos megemlíteni, hogy ezzel a döntéssel majdnem háromszor annyi lesz a minimálbér összege, mint Gyurcsányék, tehát a baloldali kormányzás alatt volt. A baloldal 2002-2010 között 200 milliárd forintról 7500 milliárdra növelte a családok eladósodását, és a baloldali kormányzás romjait az emberek szorgalmas munkájával a Fidesz-KDNP és a jó kormányzati intézkedések fordították pozitív irányba. Tisztelt Államtitkár Úr! Azt gondolom, hogy a bérek fokozatos emelkedése szintén egyértelmű jele a gazdaság teljesítményének, és mindenki számára öröm, hogy a kormány sikeres egyeztetéseket tudott végrehajtani a szakmai szervezetekkel, a munkavállalói és a munkáltatói oldalon egyaránt. Erre tekintettel kérdezem, miért fontos a 200 ezer forintos minimálbér bevezetése a következő esztendőtől. Várom államtitkár úr megtisztelő válaszát. [[Taps a kormánypártok padsoraiból.]]
Köszönöm, Kara Ákos képviselő úr. A válaszadásra megadom a szót Schanda Tamás államtitkár úrnak.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A kormánynak az a célja kormányzásunk kezdetétől, hogy segély helyett munkát adjon a magyar embereknek, és meg is érje Magyarországon dolgozni. Éppen ezért azt szeretnénk, hogy a lehető legnagyobb mértékben nőjenek a bérek Magyarországon, amit pedig elsősorban adócsökkentésekkel lehet és adócsökkentésekkel kell is segíteni. Éppen ezért újabb 750 milliárd forintnyi adócsökkentésről született döntés, tovább csökkennek a munkát terhelő adók. Így 2010 óta negyedével csökkent a munkát terhelő adók mértéke. Az elmúlt tíz év legfontosabb eredményei közé tartozik, tisztelt képviselő úr, hogy egymillió új munkahelyet teremtettünk, és a bérek folyamatosan emelkednek 2010 óta. Az elmúlt évtized elejéhez képest jóval több mint kétszeresére nőtt a minimálbér és a szakmunkás-bérminimum összege. A baloldal két kormányzati ciklus, azaz nyolc év alatt mindösszesen arra volt képes, semmi többre, mint hogy 50 ezerről 73 500 forintra emelje a minimálbért. A sikeres válságkezelésnek köszönhetően arról is be tudok számolni önnek, tisztelt képviselő úr, hogy hazánkban sikerült megakadályozni, hogy a járvány munkanélküliséget, a bérek csökkenését és a gazdaság visszaesését okozza. A járvány ellenére is nő a magyar gazdaság, nő a foglalkoztatás, és nőnek a bérek is. Éves alapon a magyar gazdaság növekedett a második leggyorsabban az Európai Unióban a harmadik negyedéves adatok alapján, tudunk tehát egyet újra előrelépni. A munkaadók és a munkavállalók aláírták a jövő évi minimálbérről és a garantált bérminimumról szóló megállapodást. Januártól a minimálbér 200 ezer forintra, a garantált bérminimum pedig 260 ezer forintra emelkedik. Ez nagy lépés, hiszen egy év alatt 20 százalékos béremelést jelent, amire alig akad, alig akadhat példa a nemzetközi gyakorlatban is. Az elmúlt 12 évben összesen 172 százalékos volt a minimálbér növekedése. Az elmúlt 28 évben ráadásul csak a jobboldali kormányok alatt növekedett a minimálbér vásárlóereje, 2002-2010 között ugyanis 2 százalékkal csökkent a minimálbér vásárlóereje. A minimálbér és a garantált bérminimum emelése együtt pedig fölfele fogja nyomni általában a béreket Magyarországon, ráadásul a minimálbérrel együtt a közmunka bére is jelentős mértékben emelkedni fog. Arról is be tudok önnek számolni, hogy a minimálbér emelésével a családtámogatások összege is nő. Január 1-jétől a gyermekek otthongondozási díja a minimálbér szintjére, 200 ezer forintra emelkedik, ami az ápolási díj korábbi összegéhez képest jelentős növekedést jelent. A gyed és a nagyszülői gyed maximális összege bruttó 280 ezer forint lesz. A diplomásgyed összege is emelkedik, az alapképzésben részt vevők havi 140 ezer forintot, a mesterképzésben részt vevők pedig 182 ezer forintot kaphatnak majd. A gazdasági növekedés eredményeiből tehát a munkavállalók is részesülnek, és azt se felejtsük el, hogy a béremelések mellett adó-visszatérítéssel is támogatjuk a dolgozó szülőket. Kérem a válaszom szíves elfogadását. Köszönöm. [[Taps a kormánypártok padsoraiból.]]
Köszönöm szépen, Schanda Tamás államtitkár úr. Megkérdezem Kara Ákos képviselő urat, elfogadjae az államtitkári választ.
Köszönöm szépen a szót, elnök úr. Elfogadom államtitkár úr válaszát. A baloldali kormányzás romjait 2010 óta a Fidesz-KDNP-kormány eltakarította. A baloldali kormányzás lényege az volt, hogy folyamatosan növelte az emberek terheit, folyamatosan növelte az adókat, folyamatosan elvett az emberektől. Mi ezzel szemben csökkentettük az adókat, fejlesztési támogatásokkal segítettük a gazdaság növekedését, így az elmúlt időszakban is. A parlamentben tárgyaljuk azt a törvényjavaslatot, amivel újabb adócsökkentést tudunk a gazdaság szereplői és az emberek számára adni, így lesz forrás, lesz fedezet arra, hogy a magyar munkavállalók bére 2022-ben jelentősen növekedjen. Elfogadom tehát államtitkár úr válaszát, köszönöm szépen. [[Taps a kormánypártok padsoraiból.]]
Köszönöm szépen, Kara Ákos képviselő úr. Tisztelt Országgyűlés! Áttérünk a következő napirendi pontunkra, az azonnali kérdések következnek. Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Ha a miniszterelnök úr nem személyesen válaszol, akkor távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr. Megvárjuk, amíg miniszterelnök úr bejön a munkahelyére. Köszönöm. [[Taps a Jobbik padsoraiból. Dr. Rétvári Bence: Jakab Péter ma hol volt?]]
Köszönöm szépen. A miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Magyar Zoltán, a Jobbik képviselője, azonnali kérdést kíván feltenni az agrárminiszternek: „Mit gondol erről, Miniszter úr?” címmel. A miniszter úr távolléte miatt válaszadásra Farkas Sándor államtitkár urat jogosította fel. Kérdezem képviselő urat, hogy elfogadjae a válaszadó személyét.
Köszönöm. Szeretném megvárni miniszter urat. [[Taps a Jobbik padsoraiból.]]
Igen, köszönöm szépen. A miniszter úrnak a harmadik soron következő azonnali kérdések órájában kell válaszolnia. Tisztelt Országgyűlés! Gyüre Csaba, a Jobbik képviselője, azonnali kérdést kíván feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem Gyüre Csaba képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Köszönöm szépen, elfogadom.
Igen. Akkor öné a szó, Gyüre Csaba képviselő úr.
Köszönöm szépen a szót, elnök úr. Tisztelt Elnök Úr! Tisztelt Miniszter Úr! Tisztelt Országgyűlés! Tisztelt Képviselőtársaim! Az Országgyűlés a 2021. november 9-ei ülésén fogadta el Semjén Zsolt miniszterelnök-helyettes úr törvényjavaslatát, mely az adatváltozás-kezelési szolgáltatás bevezetésével, továbbá az állampolgárok adminisztratív terheinek csökkentésével összefüggő egyes törvények módosításáról szól. A régi törvény, az 1992. évi LXVI. törvény, a polgárok személyi adatainak és lakcímének nyilvántartásáról szóló törvény szerint a lakóhely fogalmi eleme az életvitelszerű ottlakás. Az új szabályozás azonban megszünteti az életvitelszerű ottlakás kötelezettségét. Eszerint a lakóhely annak a lakásnak vagy szállásnak a címe, amely a polgárnak az állammal, továbbá a természetes és jogi személyekkel, jogi személyiséggel nem rendelkező szervezetekkel való hivatalos kapcsolattartása, valamint a lakóhelyhez kötött jogai és kötelezettségei megalapozásául szolgál. [[16.10]] A törvényjavaslat indoklása tartalmazza, hogy a KSH szerint a magyar lakosság 6,37 százaléka, azaz körülbelül 625 ezer fő nem a bejelentett lakcímén él. Ezek szerint két lehetőség van az Országgyűlés előtt: 1. a törvényt betartatja; 2. legalizálja a törvénytelenséget. Önök emellett döntöttek, és a kétharmados többség a törvénytelenséget legalizálja. Hogy miért is probléma ez? Akár a költségvetési csalásokat is legalizálják ezzel? Ugyanis az önkormányzati normatíva megállapítása is fiktív, azaz nyilvánvalóan valótlan adatok alapján fog történni. A polgármesterek fizetését is a lakossághoz kötik, tehát ez is nyilván valótlan adatok alapján kerül megállapításra. De itt van, amiről már rengeteget beszéltünk: az ukrán kisnyugdíjasok problémája, akik 200-300 ezer forintos nyugdíjat is felvesznek. Mit gondol erről, miniszter úr? Helyénvaló ez a törvénytelenség legalizálására? Várom megtisztelő, érdemi válaszát. [[Taps a Jobbik padsoraiból.]]
Köszönöm szépen, Gyüre Csaba képviselő úr. Válaszadásra megadom a szót Gulyás Gergely Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Egy új műfajt kíván a képviselőtársam most bevezetni az Országgyűlésben, ez pedig az, hogy a parlamenti vita valamiért önöknek nem volt megfelelő, hiszen ennek a törvényjavaslatnak egy hónapon keresztül rendes eljárásban itt volt a parlamenti vitája. Önök nemhogy nem kifogásolták ezt a rendelkezést, hanem nem is szavaztak ellene. Ön, képviselő úr, tartózkodott akkor, amikor erről a törvényjavaslatról szavazni kellett. [[Dr. Rétvári Bence: Így van, így van!]] Kétségkívül ennél volt helyesebb álláspont, mert az egész LMP-frakció például megszavazta a javaslatot, és az ellenzék nevében felszólaló egyetlen képviselő, aki a vitában felszólalt, a Magyar Szocialista Párt képviselője, ő pedig támogatásáról biztosította a javaslatot. [[Szilágyi György: A salátatörvényre!]] Ne haragudjon, képviselő úr, én ennyire nem vagyok rossz véleménnyel önökről, mint ön a saját csapatáról. Lehet, hogy ez az új igazolásoknak köszönhető. A helyzet az, hogy egy parlamenti vitában ki lehet fejteni az álláspontot, a bizottsági üléseken is. Egyetlen szót sem szóltak. Azért nem szóltak egyetlenegy szót sem, mert önök is tudják, hogy ennek a javaslatnak semmi köze nincs a választásokhoz. Semmilyen köze nincs a választásokhoz! A Btk. a választás rendje elleni bűncselekmény körében minden olyan cselekményt szigorúan büntet, amely ezzel kapcsolatban felmerül. Önök új szövetségeseik hatására, azt követően, hogy Soros György egyik szervezete írt egy cikket, beálltak a sorba, és elkezdtek tiltakozni az ellen, amit nem elleneztek, egyszóval nem kifogásoltak vagy akár meg is szavaztak. Nem javaslom ezt a magatartást, ahogy azt sem, hogy úgy gondoljuk, 700 ezer ember, aki szerintem nem 700 ezer, csak a hivatalos KSH-statisztikában ez található, hanem mintegy másfél millió, jogellenesen jár el, mert amikor elmegy Londonba, itt megtartja a lakcímét. Ez nem helyes. Ez a szabályozás jó volt, ezért nem kifogásolták. Kár, hogy azóta új utasítást kaptak és aszerint járnak el. Köszönöm a figyelmet. [[Taps a kormánypártok padsoraiból.]]
Köszönöm szépen, Gulyás miniszter úr. Viszonválaszra adom meg a szót a képviselő úrnak.
Köszönöm szépen a szót, elnök úr. Tisztelt Miniszter Úr! Az új jogszabály megszünteti a büntethetőségét a fiktív lakcímek tömeges létesítésének, és ezzel a választási csalásokat kívánják önök törvényesíteni. Láttunk már hasonló javaslatokat önöktől [[Dr. Rétvári Bence: Miért nem mondtad el a vitában?]] ilyen javaslat volt már a láncszavazások törvényesítésére, a voks lefényképezésének törvényesítésére [[Szilágyi György: Bizony!]] [[Szilágyi György: Bizony!]] , a buszos utaztatás szervezésének törvényesítésére (Szilágyi György: Bizony!), sorozatban teszik ezeket a lépéseket. A határok mentén tömeges az átjelentkezés, Szabolcs-Szatmár-Bereg megye lakossága minimum 20 ezer fővel nőtt meg, de valószínűleg már sokkal többel a fiktív lakcímek alapján. Most ezt kívánják önök legalizálni? Itt van például Kispalád, ahol 2014-től ’16-ig 623 főről 1328-ra nőtt a lakosság. Ez a plusz 700 fő sehol nem található. Egy-egy lakásba több százan jelentkeznek be, de ravatalozóba és tejcsarnokba is vannak tömegével bejelentkezve emberek. Mit gondol erről, miniszter úr? Az új törvény, a 2022. évi a fideszes választási csalások legalizálását szolgálja? [[Szilágyi György: Azt!]] Köszönöm. [[Taps a Jobbik padsoraiból.]]
Köszönöm szépen, képviselő úr. A viszonválasz megilleti a miniszter urat is.
Abban az esetben gondolom ezt, ha önök a választási csalások támogatói. Kizárólag ebben az esetben, hiszen, még egyszer mondom képviselő úrnak, egy szót nem szóltak a szabályozás módosításáról azért, mert mindenki egy szakmailag indokolt, nem a valós helyzetet megváltoztató, hanem ahhoz igazodó szabályozásnak tekintette. Amikről ön beszél, azok pedig, ha nem azért történnek, mert általában az önök szövetségeseinek kormányzása, a baloldali kormányzás idején néptelenedik el a vidék, hanem azért, mert arról lenne szó egy-egy esetben, hogy a választás miatt, annak véleményét befolyásolandó jelentkeznek be egy lakásba, az a választás rendje elleni bűncselekmény, tehát továbbra is változatlan tényállás mellett a már ismert büntetőjogi klauzula alkalmazható. Végül felhívom még a figyelmét arra, hogy az Emberi Jogok Európai Bíróságának ítéletei kötik Magyarországot. Lehet, ez jó vagy rossz, de nemzetközi egyezményt kell felmondani, ha rossz, viszont a szavazat lefényképezésének nyilvánosságra hozatala szerintem is baromság, hogy így egymás között és nyíltan beszéljünk. Csak az a baj, hogy az Emberi Jogok Európai Bírósága úgy döntött, a Kétfarkú Kutya Párt indított pert a magyar állam ellen, hogy ez nem szankcionálható. Tehát vagy felmondunk egy nemzetközi egyezményt, korábban ez nem állt volna távol az önök véleményétől, és nem tartjuk be az Emberi Jogok Európai Bírósága döntéseit, vagy nem tudunk máshogy eljárni. Szívesen várjuk a tanácsaikat. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Harangozó Tamás, az MSZP képviselője, azonnali kérdést kíván feltenni a miniszterelnök úrnak: „Aktuális kérdésekről” címmel. A miniszterelnök úr távolléte miatt válaszadásra Gulyás Gergelyt, a Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy a miniszterelnök úrtól személyesen kéri a választ.
Az előbbieket hallgatva nagyon nagy kihívás elé állított, miniszter úr, nem mintha szép dolog lenne, de megvárom a miniszterelnök urat. Köszönöm szépen. [[Dr. Rétvári Bence: Billegett, billegett!]]
Köszönöm szépen. A miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Hiller István, az MSZP képviselője, alelnök úr azonnali kérdést kíván feltenni az emberi erőforrások miniszterének: „Mi lesz a tanárainkkal?” címmel. A miniszter úr távolléte miatt válaszadásra Rétvári Bence államtitkár urat kérte fel. Kérdezem alelnök urat, elfogadjae a válaszadó személyét, vagy a miniszter úrtól személyesen kéri a választ.
Igen, elfogadom, elnök úr.
Köszönöm szépen. Hiller István képviselő urat, alelnök urat illeti a szó.
Tisztelt Államtitkár Úr! Tisztelt Elnök Úr! Tisztelt Képviselő Asszonyok és Képviselő Urak! A pedagógusok szakszervezetei tárgyalásokra kényszerítették a kormányt, így ezek a tárgyalások ugyan eddig kevés eredménnyel, de kétségkívül folynak. Érdemes feleleveníteni, hogy a pedagógusok szakszervezeteinek követelései közül az egyik legjelentősebb a pedagógusok bértáblájára, illetve a pedagógusok bérezésére vonatkozó követelés. Ez a követelés leginkább azért kerülhetett ismét elő, mert önök, tisztelt államtitkár úr, megszegték saját ígéretüket. Történetesen azt ígérték annak idején, amikor bevezették az úgynevezett pedagógus-életpályát, hogy az egyik oldalról a pedagógusokra több terhet tesznek, a másik oldalra meg több mézet a madzagra. A több teher megmaradt, a méz meg elfogyott. Ezt olyan formában fejezték ki, hogy annak idején a pedagógusoknál a bértábla A1-es kategóriájába betették a mindenkori minimálbért, majd két év múlva ezt kivették. A minimálbér nő, a pedagógusok meg ott maradtak a maguk megszegett ígéretével. Ezzel párhuzamosan, hogy folyik ez a tárgyalás, több olyan hír is napvilágra került szakmán belül és szakmán kívül is, részben a sajtóban is, hogy önök nem zárkóznak el egy jelentősebb pedagógusbér-emeléstől, korrigálva a saját megszegett ígéretüket, de ezt azzal kötik össze, hogy az állami fenntartásban dolgozó iskolák pedagógusait kiszervezik a közalkalmazotti státuszból. Ez több mint 120 ezer magyar munkavállalót érint. Azt akarom kérdezni, államtitkár úr, hogy ez igaz-e. Köszönöm szépen.
Köszönöm szépen, alelnök úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! A pedagógusok bérigényét a kormány is jogosnak tartja. Ez így volt korábban is, ezért az első olyan csoport az állami alkalmazottak közül, ahol nagy, érezhető mértékű béremelésről döntött a kormány, ez pont a pedagógusok voltak, 2013-tól egy 50 százalékos béremelés valósult meg. [[16.20]] Folytattuk ezt tovább is, hiszen a válság évében, a koronavírus okozta válság évében nem azt tettük, mint amit önök tettek válságkezeléskor, amikor önök elbocsátottak 15 ezer pedagógust, és a még állásukat megtartóktól elvettek egyhavi bért, párhuzamosan pedig a pedagógusképzést is tandíjassá tették. Mi nem ezt az irányt választottuk, hanem egy 10 százalékos béremelést fogadtunk el így tavaly júliustól. Ezzel párhuzamosan az iskolaigazgatóknak és helyetteseiknek is 30-50 százalékos béremelést, pótlékemelést vezettünk be, és a későbbiekre is ez a tervünk. El is mondtuk, hogy a jövő évtől a pedagógusoknak további 10 százalékos béremelést szeretne a kormány, sőt nemcsak szeretne, meg is valósít a kormány. Erre az önök egyik vezető politikusa, Gyurcsány Ferenc felesége, Dobrev Klára csak annyit mondott: a pedagógusoknak nincs szükségük a választás előtti kormányzati bizsura. Ennyit mondott ő a 10 százalékos béremelésre. Ön azt szeretné, hogy minél nagyobb béremelés legyen, mi is ezt szeretnénk, Dobrev Klára meg azt mondta, hogy köszönik szépen, nem kérik ezt a béremelést. Vele nem tudunk egyetérteni. És a kormány azt is nyilvánvalóvá tette, hogy ha a jövő esztendőben is a választók minket bíznak meg az ország további vezetésével, akkor a továbbiakban is inkább a béremeléseket folytatnánk, és nem az önök által véghez vitt bércsökkentéseket. Éppen ezért a következő esztendőben, nem ’22-ben, hanem ’23-ban nagyobb mértékű pedagógusbér-emelés van a terveink között. Tehát mi emelni szeretnénk továbbra is a pedagógusbéreket, elismerve azt a munkát, amit a pedagógusok nap mint nap tesznek. Olyan javaslat pedig, amit ön mondott, tisztelt képviselő úr, ilyen javaslatot a kormány nem tárgyalt, ilyen javaslatot nem is kértek, nincs is a kormány napirendjén ilyesfajta jogszabály-módosítási javaslat. Köszönöm szépen.
Köszönöm szépen, államtitkár úr. Viszonválaszra van lehetősége Hiller alelnök úrnak.
Köszönöm szépen. Tisztelt Államtitkár Úr! A 10 százalék az pont 10 százalékkal több, mint a nulla, és sokkal kevesebb, mint amennyit a pedagógusok szakszervezetei jogos igényként támasztanak. Tehát még egyszer mondom: kétségkívül több, mint a semmi, de ezzel a magyar pedagógusok teljesítményét nem fogják tudni fokozni, ezért igencsak javaslom, hogy térjenek vissza ahhoz a saját ígéretükhöz, hogy az A1 kategóriába behelyezik, visszahelyezik a mindenkori minimálbért. Azt kérdezem államtitkár úrtól, mivel ez nem az ellenzék követelése volt, hanem az önök ígérete, ráadásul két évig be is tartották szerintem rájöttek, hogy egyébként elhibázták az oktatási reformot, és nem voltak hajlandóak ebbe több pénzt tenni , azt akarom megkérdezni: visszateszike a minimálbért az A1 kategóriába? Ne százalékot mondjon, kérem szépen, arra válaszoljon: a saját ígéretüket, amit két évig betartottak, aztán megszegték, ismét helyreállítják-e? Köszönöm szépen, elnök úr.
Köszönöm szépen, alelnök úr. Viszonválasz illeti meg Rétvári államtitkár urat is.
Köszönöm szépen a szót, elnök úr. Tisztelt Képviselő Úr! Tisztelt Ház! Igazán nem akarom megsérteni, de annak a kormánynak a képviselője, aki csökkentette a pedagógusok bérét, most föláll a parlamentben, és azt mondja, hogy miért nem növekedik 10 százaléknál magasabb mértékben a pedagógusok bére, tisztelt képviselő úr. [[Dr. Hiller István közbeszól.]] Én is annak a pártján vagyok: nyilván az ön családjában is nagyon sok pedagógus van, az én családomban is nagyon sok pedagógus van, édesapám is az volt, és nyilván tudjuk, hogy mit tesznek a pedagógusok nap mint nap a gyermekekért. Megérdemlik, igen, mindnyájan így gondoljuk, hogy megérdemlik a béremelést, ezért volt tavaly is pedagógusbér-emelés, és ezért lesz biztosan jövőre is. És hogyha mi folytathatjuk a kormányzást, akkor jövő év után is lesz béremelés. Ami pedig azt illeti, hogy sikeres volte ez az új bevezetett modell vagy sem. Ön szerint, hogyha a pedagógus II. fokozatra 102 492 pedagógus kérte a minősítését, akkor az egy sikertelen új pedagógus-előmeneteli rendszer lenne? 102 492 ellenérvem van arra, amit ön mondott. 16 855-en a pedagógus I. minősítésüket kérték; 13 078-an a mesterpedagógusi minősítésüket kérték. Ez azt mutatja, hogy igenis a pedagógusok látták ebben a perspektívát, hogy ez szakmailag is előrelépés, és anyagilag is egy 70 vagy 30 ezer forintos előrelépést is jelent a minősítés számukra. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Bősz Anett, a DK képviselője, azonnali kérdést kíván feltenni a pénzügyminiszter úrnak: „Ki és hogyan keres az infláción?” A miniszter úr távolléte miatt válaszadásra Tállai András államtitkár urat jogosította fel. Kérdezem a képviselő asszonyt, elfogadjae a válaszadó személyét, avagy a minisztertől személyesen kéri a választ.
Köszönöm, elnök úr, elfogadom.
Igen, akkor öné a szó, Bősz Anett képviselő asszony.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Idézet következik: „A miniszterelnök-csere a megoldása a forintválságnak. Ezzel a bizalmi helyzettel, amiben most a miniszterelnök és kormánya van, nem lehet a forint esését megakadályozni.” Ezt Orbán Viktor mondta 2008-ban, amikor az euró 274 forintot ért. Abban, hogy a forint a valaha volt legmélyebb, 372-es szintre zuhant, az önök gazdaságpolitikájának világpiaci ítélete tükröződik, államtitkár úr. Na és? Nekem nincs is szükségem euróra, mondhatja erre bárki, de téved. Bármit vásárolunk, annak legalább a fele import. A forint gyengülése tehát táplálja az inflációt, ami idén meghaladja a 7 százalékot, ilyen magas 2007 óta nem volt. Fölemészti a minimálbér és a közfoglalkoztatotti bérek idei emelését, az ez évi nyugdíjemelést és -prémiumot, továbbá értékteleníti a családi pótlékot, a gyest és a szociális támogatásokat is. A karácsonyi készülődésre vonatkozó minden kutatás ezt mutatja, és csak azért nem mondom, hogy önök az inflációval a magyar családok karácsonyfája alól veszik ki az ajándékokat, mert sok családnak ebben az évben még karácsonyfára sem fogja futni. Varju László képviselőtársam az imént elhibázottnak nevezte a hazai árfolyam-politikát, szerintem viszont bűnös. Miért mondom ezt? Mert más bankkal ellentétben a jegybank nem attól eredményes, hogy nyereségese vagy sem. A gyengülő forint azonban növeli a Nemzeti Bank nyereségét, és ezt a jelenlegi jegybanki vezetés például műkincs-kereskedelemre fordítja vagy üdülőhelyeket létesít, egyúttal bekapcsolódik azokba a szektorokba, ahol az új nemzeti nagytőkés réteg amely 12 év alatt szépen felnőtt találja a legnagyobb profitját. Nem túlzás tehát azt állítani, hogy a kormány barátai és üzletfelei ezekben a szektorokban egészen jól keresnek az inflációból. Kérdezem államtitkár urat, hogy így, a mandátumuk vége felé gondoltake már arra, hogy a saját jólétük helyett a választókéval törődjenek. Köszönöm.
Köszönöm, képviselő asszony. Válaszadásra megadom a szót Tállai András államtitkár úrnak.
Köszönöm szépen, elnök úr. Tisztelt Országgyűlés! Tisztelt Képviselő Asszony! Azt tudom önnek mondani, ön azt mondta, hogy fölemészti az infláció a megszerzett jövedelmeket. Ezt szeretném cáfolni. Nem emészti föl, és ezt a KSH adatai és az Eurostat adatai is igazolják, amelyek szerint igaz, hogy magasabb és gyengült a forint árfolyama, és ezáltal az infláció is magasabb, azonban 2013-tól a jövedelmek minden évben meghaladják az infláció mértékét, és így lesz ez 2021-ben is. Tehát az az állítása, hogy a kormány elhibázott gazdaságpolitikája miatt csökken a jövedelme az embereknek, a nyugdíjasoknak, ez téves állítás. Nem úgy, mint az önök idejében, hiszen ön DK-s képviselő, és az önök kormánya idején viszont ennek pont az ellenkezője volt. Önök a magas infláció mellett a megszorító politikát választották. Fogadják el, hogy ez a kormány nem a megszorító politikát választja, hanem azt, hogy az emberek, a családok támogatásával kompenzálni, kiegészíteni, kárpótolni, mi több, nagyobb jövedelmet kell biztosítani valamilyen formában az adott családnak a magasabb inflációval szemben. És ezt az emberek így is érzik. Hogyha ezt nem hiszi el, akkor nézzen körül az országban, hogy mi történik, hogy mennyi az üzemanyag-fogyasztás, hogy mennyien vásárolnak az üzletekben. Én azt gondolom, hogy persze jogos, ha megkérdezik, hogy miért ilyen magas az infláció és az árfolyam-politika; csak a másik oldalt is látni kell: ez a féle támogató gazdaságpolitika erre is kitér, hogy az inflációt, a magas árakat kompenzálja. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Viszonválaszra adom meg a szót a képviselő asszonynak.
Köszönöm, elnök úr. Államtitkár úr, örülök, hogy abban egyetértünk, hogy jogosan vetjük fel, hogy miért ilyen magas az infláció. A forint folyamatos gyengülését ugyanis önök okozzák azzal, hogy a versenyképességünket nem a termelékenység javításával, a minőségi munka arányának növelésével, hanem a magyar munkaerő világpiaci árának lerontásával igyekeznek fenntartani. Ennek eszköze ez az árfolyam-politika, ami az infláció egyik gerjesztője. A másik maga a jegybank, amiről már szót ejtettem imént. Surányi György leplezte le nemrég kiváló cikkében, hogy a kormány költségvetés- és a jegybank pénzpolitikája összhangban fűti az inflációt. A hazai kamatszint öt éve elmarad az inflációtól, és folyamatosan csökken. [[16.30]] Tehát a megtakarítás helyett a költekezést ösztönzik, és ha most emeltek is rajta valamennyit, a jegybank más csatornákon keresztül dönti a pénzt a gazdaságba. Rohanunk tehát a szakadékba, és önök a fék helyett még mindig a gázt tapossák. Áprilisban tehát kérek mindenkit, hogy csak az szavazzon a Fideszre, aki szeretne 400 forintos eurót. Köszönöm.
Köszönöm szépen. Viszonválasz illeti meg az államtitkár urat is.
Köszönöm szépen. Hát, ön legfeljebb a vágyait mondta itt el, ahogy az ország a szakadék felé rohan. Megnyugtatom: nem fog, és ezzel nem lehet választást nyerni. A kormány pontosan felismerte azt, hogy az inflációt nem a kormány okozza, hanem nemzetközi gazdasági folyamatok teszik sajnos alapossá azokat a számokat, amelyek Magyarországra jellemzőek. Egyébként egy válság utáni időszakban, amikor egy újraindítás politikája van, ez természetes velejárója. Az egész világon, egész Európában magas az infláció. Az Egyesült Államokban például 7,3 százalék, az európai valutaövezetben októberben 4,1 százalékos átlagos áremelést mértek, ami 13 éve nem volt jellemző. Hiába a vádaskodásuk, hogy ezt a kormány okozta, nem a kormány okozta, a kormány hozza helyre az emberek szempontjából. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Schmuck Erzsébet és Ungár Péter, az LMP képviselői, azonnali kérdést kívánnak feltenni a miniszterelnök úrnak: „Ki vállalja a felelősséget Miniszterelnök úr?” címmel. A miniszterelnök úr távolléte miatt válaszadásra Gulyás Gergelyt, a Miniszterelnökséget vezető miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kérik a választ.
Megvárjuk miniszterelnök urat.
Köszönöm szépen. A miniszterelnök úrnak a soron következő azonnali kérdések órájában kell válaszolnia. Ungár Péter, az LMP képviselője, azonnali kérdést kíván feltenni a miniszterelnök úrnak: „Valóban a szennyező fizet?” címmel. A miniszterelnök úr távolléte miatt válaszadásra Gulyás Gergelyt, a Miniszterelnökséget vezető miniszter urat jogosította fel. Kérdezem a képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ. [[Ungár Péter: Elfogadom.]] Elfogadja. Ungár Péter képviselő urat illeti a szó.
Köszönöm a szót. Tisztelt Miniszter Úr! Tisztelt Országgyűlés! Önök folyamatosan, amikor abban a vitában vesznek részt, hogy kinek kell a klímaváltozás mérséklésének a költségeit fizetni, azt hangoztatják, hogy a szennyezőnek kell fizetni. Ez az alapelv egy helyes alapelv, ezzel minden józan ember egyet tud érteni. A helyzet ugyanakkor az, hogy azt az instrukciót kell követnünk, amit Orbán Viktor adott az önök kormányához, ez pedig az, hogy nem azt kell nézni, hogy mit mondanak, hanem hogy mit csinálnak. Három példával szeretném illusztrálni a kérdésemet. Az első: a Coca-Cola negyedik éve nyeri meg a legnagyobb műanyagszennyező díját, mégis adókedvezmények formájában nemhogy mint szennyező fizetne a magyar költségvetésbe, hanem a magyar állampolgárok fizetnek ennek a szennyező cégnek. Tehát a Coca-Cola pénzt kap, és nem pénzt ad. Az ExxonMobil, ami egy klímaromboló nagyvállalat, ami 1982 óta több mint 40 milliárd dollárnyi pénzt költött el arra, hogy szennyezze a környezetet, ez a cég adófizetői pénzt kap, a magyar költségvetésbe mint szennyező, nulla forintot fizetett be. És hogy egy hazai példát is mondjak, a Mészáros Lőrinc tulajdonába tartozó Viresol Kft. szennyezte a talajvizet, és ezért bár az ügyészség megállapította, hogy megtörtént, mivel lebukásuk után abbahagyták , semmilyen bírságot nem róttak ki neki, tehát ők is nulla forintot fizettek úgy, hogy állami támogatást kaptak közben. Tehát a kérdés rendkívül egyszerű: amennyiben igaz, hogy a szennyező fizet, akkor melyik szennyező és mennyit fizetett az elmúlt 12 évben? Arra kérem miniszter urat, hogy összeggel és cégnevekkel válaszoljon. Köszönöm szépen.
Köszönöm szépen, Ungár képviselő úr. Válaszadásra megadom a szót Gulyás Gergely Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Képviselő Úr! Tisztelt Országgyűlés! Összeg és cégnevek ügyében rossz helyre fordult. Azt tudom viszont mondani az adott témában, hogy ami általánosságban igaz, azt természetesen minden konkrét esetben is fontos számonkérni, de mégse felejtsük azt el, hogy Magyarországon a bruttó üvegházhatásúgáz-kibocsátás ’19-ben 32 százalékkal volt csak alacsonyabb az 1990-es szintnél. Ez a kibocsátási adatok alapján azt jelenti, hogy Magyarország a tizedik legjobb volt az Európai Unióban a kibocsátáscsökkentés eredményét tekintve. Ráadásul mi úgy tudtuk az üvegházhatásúgáz-kibocsátást csökkenteni, hogy mindeközben a gazdasági teljesítményünk is folyamatosan nőtt. A 2010 óta elért eredményeket, ha szabad röviden itt megismertetnem, akkor 40 százalék fölött növeltük a megújulóenergia-alapú villamos energia felhasznált mennyiségét, 58 százalékkal a bioüzemanyagok felhasznált mennyiségét, és a lakóépületek energiahatékonyságának fejlesztésére közel 50 milliárd forintnyi támogatást fizettünk ki. A konkrét kérdéseket illetően arra hívom fel képviselő úr figyelmét, hogy alapvetően tévedés az ügyészség helyett engem kérdezni, de miután az ön képviselőtársa, Szél Bernadett ezt már megtette, és neki a Legfőbb Ügyészség adott is választ, ezért a Gyöngyösi Járási Ügyészség a Btk. 204. § (3) bekezdésére hivatkozva szüntette meg a folyamatban volt büntetőeljárást. Ez pedig azt jelenti, hogy az elkövető akkor nem büntethető, ha az elsőfokú ügydöntő határozat meghozataláig a bűncselekmény által bekövetkezett veszélyt, illetve környezetkárosodást megszünteti, a károsodott környezet eredeti állapotát helyreállítja. Köszönöm a figyelmet. [[Taps a kormánypártok padsoraiból.]] bekezdésére hivatkozva szüntette meg a folyamatban volt büntetőeljárást. Ez pedig azt jelenti, hogy az elkövető akkor nem büntethető, ha az elsőfokú ügydöntő határozat meghozataláig a bűncselekmény által bekövetkezett veszélyt, illetve környezetkárosodást megszünteti, a károsodott környezet eredeti állapotát helyreállítja. Köszönöm a figyelmet. (Taps a kormánypártok padsoraiból.)
Köszönöm szépen, miniszter úr. Viszonválaszra adom meg a szót Ungár képviselő úrnak.
Köszönöm szépen. A tény az az üvegházhatású gázok kapcsán, hogy 2013-tól a koronavírus-járvány kezdetéig minden évben nőtt az üvegházhatásúgáz-kibocsátás. Amit ön mond, a ’90-es adat ezt még nekem Illés Zoltán tanította anno a CEU-n, tehát az 1990-es adat , amivel ön most összehasonlítja, azért csökkent az üvegházhatású gázok kibocsátása, mert a szovjet típusú ipart bezártuk. Tehát ez ezért csökkent. Amúgy annyit szeretnék elmondani, hogy ezzel az erővel elmondhatta volna azt a Wikipédia-szócikket is, hogy a ló egy négylábú emlősállat; arra nem válaszolt, hogy konkrétan a szennyező fizet be, és mennyit fizettek be a cégek a magyar költségvetésbe. [[Soltész Miklós közbeszól.]] Ha önök ezt az álláspontot képviselik Soltész miniszter úr vagy államtitkár úr, én is meg szoktam hallgatni önt , tehát, ha önök ezzel érvelnek a nemzetközi színtéren, akkor szerintem érdemes ezt valamilyen módon Magyarországon a törvénykezésben és a kormányzásban is meghatározni, mert amúgy olyan, mint a KDNP zöldpolitikája, néha vicces, de leginkább üres duma.
Köszönöm szépen, képviselő úr. A viszonválasz megilleti a miniszter urat is.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Lehet, hogy ezt a törvénykezésben is érdemes érvényesíteni, de milyen kár, hogy ahhoz semmi közünk nincs, mert az a bíróságon zajlik. Ettől még természetesen egyetértünk azzal, hogy valamennyi államhatalmi ág területén ezt érdemes érvényesíteni, csak miután ezek különvált működése a jogállam egyik fontos garanciája, ezért az igazságszolgáltatásra ilyen értelemben vett ráhatásunk nincsen. Nyilván megvan az előnye is a CEU-n szerzett diplomának, de a hátránya is. Tehát ha egyszer nekünk egy nemzetközi összehasonlítás előnyös, márpedig nem mi döntöttünk arról, hogy az összehasonlítás alapja 1990, hanem az Európai Unió, akkor érdemes nemzetközi színtéren ezt képviselni, és azt tudjuk mondani, hogy ebben az egyik legjobb eredményt tudjuk felmutatni. Ráadásul további reményünk az, ha a Paksi Atomerőmű megépül, ami nélkül zöldenergia és klímavállalások tényszerűen és objektív módon nem teljesíthetőek, akkor Magyarország úgy tud olcsón áramot előállítani, hogy az egyébként környezetbarát is lesz, úgy, ahogy természetesen a megújuló energiák támogatását is folytatni kell, és folytatni fogjuk. [[Az elnök csenget.]] És ami egy egészen konkrét példa, lesz is olyan európai uniós kiírás a következő hónapokban, ami lehetővé teszi, hogy a megújuló energia még nagyobb szerepet kapjon a magyar energiamixben. Köszönöm a figyelmüket. [[Taps a kormánypártok padsoraiból.]]
Köszönöm, miniszter úr. Tisztelt Országgyűlés! Burány Sándor, Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. A miniszterelnök úr távolléte miatt válaszadásra Gulyás Gergelyt, a Miniszterelnökséget vezető minisztert jogosította fel. Kérdezem a képviselő urakat, illetve hölgyet, hogy elfogadjae a válaszadó személyét, vagy a miniszterelnök úrtól személyesen kéri a választ.
Elnök úr, a többiek nevében is mondhatom, hogy igen. (Dr. Szűcs Lajost a jegyzői székben Vinnai Győző váltja fel.)
Igen, akkor öné a szó, Burány Sándor képviselő úr. [[16.40]]
Köszönöm a szót, elnök úr. Tisztelt Miniszter Úr! Tisztelt Ház! Önök, egykori fiatal demokraták még egészen más platformról indultak. Önök, egykori fiatal demokraták még Orbán Viktor vezetésével nagy hangon követelték a pártállam lebontását. Önök Orbán Viktor vezetésével, még fiatal demokrataként kiakadtak egyébként teljes joggal, más jóérzésű emberekhez hasonlóan azon, hogy a titkosszolgálatok még a rendszerváltás idején is figyeltek meg politikusokat, ezen belül ellenzéki politikusokat. Most minden jel szerint Orbán Viktor vezetésével önök, egykori fiatal demokraták azon dolgoznak, hogy ezek a pártállami idők visszajöjjenek. Már azt is nehéz volt megemésztenie a hazai demokratikus közvéleménynek, amit röviden Pegasus-botrányként nevezünk. Néhány hete robbant ki ez a botrány, amikor egész egyszerűen kiderült, Kósa Lajos elszólása alapján nyilvánvalóvá vált, amit egyébként is nyílt titokként kezeltünk, hogy a kormány megrendelésére olyan szoftvereket vásároltak, amelyekkel különböző közszereplőket, független újságírókat és ellenzéki érzelmű politikusokat megfigyeltek, de legalábbis a mobiltelefonjukra telepítették; ennek nyomait ezeken a telefonokon megtalálták. Még igazából magunkhoz sem tértünk ebből a sokkból, s még nem is vizsgáltuk ki rendesen, hogy mi is történt tulajdonképpen, itt van az újabb botrány: a magyar Országgyűlés elnöke, Magyarország egyik legmagasabb közjogi méltósága politikai eligazítást tartott a titkosszolgálatoknak, és a legnagyobb nemzetbiztonsági kockázatnak az ellenzéket nevezte. Kérdésem önhöz az, hogy mit védenek a szolgálatok, az önök hatalmát, vagy pedig a demokratikus jogállamot. Várom válaszát.
Köszönöm szépen. Válaszadásra megadom a szót Gulyás Gergely miniszter úrnak, a Miniszterelnökséget vezető miniszternek.
Köszönöm a szót. Tisztelt Elnök Úr! A szolgálatok Magyarország szuverenitását védik, és a magyar nemzeti érdekeknek megfelelően kell hogy eljárjanak. Kövér László egyébként kiváló beszédében amelynek minden szavával egyetértek is ezt fejtette ki hosszan. Érdemes az egészet elolvasni, ezt javaslom önöknek is. Köszönöm. [[Taps a kormánypártok soraiban.]]
Köszönöm szépen, miniszter úr. Viszonválaszra van lehetősége a képviselő úrnak.
Figyelmesen olvastuk, sőt meg is hallgattuk ezt a nyilvánosságra került botrányos felvételt. Kövér László nem hagyott kétséget a tekintetben, hogy a mai ellenzékre gondol. Nem hagyott kétséget a tekintetben, hogy a titkosszolgálatoktól azt várja el, hogy az önök elveit, ezen keresztül az önök hatalmát védje. Nem hagyott kétséget afelől, hogy az ellenzéket tekinti nemzetbiztonsági kockázatnak, és arra buzdította a titkosszolgálatokat az önök által jónak tartott beszédében, hogy ettől védjék meg Magyarországot. Hát ez több, mint botrány! Már maga a beszéd is botrány, de hogy önök ezt a beszédet védeni próbálják, az pedig több, mint felháborító! [[Szórványos taps az ellenzéki oldalról.]]
Köszönöm szépen. A viszonválasz megilleti a miniszter urat is.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Még egyszer arra hívom föl az ön figyelmét, hogy ez a beszéd önmagáért beszél. Nem valamilyen titkos összejövetelen elhangzott megszólalás volt ez, hanem egy olyan alkalmon, ahol egyébként korábbi szocialista miniszterek is ott ültek, például Nikolics miniszter úr. Tehát semmilyen titok ebben nem volt. Nyilván ezeknek a szerveknek a működése magától értetődően és helyesen nem a nyilvánosság előtt zajlik. Amit Kövér László elmondott, azzal pedig jó szívvel azonosulhat nem csupán a kormányoldalon mindenki, de az ellenzéki oldalon is mindenki. Vannak Európában országok, ahol a demokratikus választások eredményeként a parlamentbe jutott pártot vagy pártokat megfigyelés alá helyeznek a titkosszolgálatok. Magyarország nem tartozik ebbe a körbe. S bár az önök kormányzása idején volt olyan mai szövetségesük, akiknél ezt kívánatosnak tartották és alkalmazták, de ezt a baloldalon az új összefogás jegyében kell a megfigyelőknek és a megfigyelteknek egymással egyeztetnie. Ehhez sok sikert és jó hangulatú beszélgetéseket kívánok. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Budai Gyula, a Fidesz képviselője, azonnali kérdést kíván feltenni a belügyminiszter úrnak: „Milyen fővárosi ingatlanügyekben indultak nyomozások?” címmel. A miniszter távolléte miatt válaszadásra Kontrát Károly államtitkár urat jogosította fel. Kérdezem Budai Gyula képviselő urat, hogy elfogadjae a válaszadó személyét, vagy a miniszter úrtól személyesen kéri a választ. [[Dr. Budai Gyula jelzésére:]] Elfogadja. Akkor Budai Gyula képviselő urat illeti a szó.
Köszönöm szépen. Tisztelt Elnök Úr! Tisztelt Államtitkár Úr! Az elmúlt hetekben a sajtóban jelentős visszhangot kiváltó hírek kerültek nyilvánosságra, miszerint a főváros vezetése szeretné eladni a Városháza műemléki védelem alatt álló, igen értékes épületét. Karácsony Gergely főpolgármesternek persze minderről fogalma sincs. De hiába állítja Karácsony azt, hogy az ingatlan értékesítéséről semmilyen döntés nem született, nyilvánosságra került egy dokumentum, amely szerint egy ingatlanközvetítő cég azzal van megbízva, hogy értékesítse a Fővárosi Önkormányzat egyik legdrágább épületét. A baloldali fővárosi ingatlanmutyi itt még nem állt meg. Hangfelvételek támasztják alá ugyanis, hogy a Bajnai Gordon emberei által üzemeltetett fővárosi korrupciós hálózat jutalékos rendszerében egy III. kerületi és egy XXII. kerületi ingatlan is gyanús módon cserélt gazdát. Az eladás körülményei ráadásul felvetik a befolyással üzérkedés, valamint a hivatali visszaélés bűntettének gyanúját. Szégyenletes Karácsonyék magyarázkodása is, miszerint nem ismernek semmiféle Berki Zsoltot, és az is érthetetlen, hogy miért nem indult belső vizsgálat a Fővárosi Vagyonkezelő vezetőjével, Barts J. Balázzsal szemben. Lehetne sorolni, hogy mi mindent herdáltak el botrányos kormányzásuk alatt, miközben a nemzeti kormány jelenleg azon dolgozik, hogy mindezek visszakerüljenek a magyar állam tulajdonába. Kész szerencse, hogy az Országházat nem tudják eladni. Az elhangzottakra tekintettel kérdezem államtitkár urat, hogy milyen fővárosi ingatlanügyekben indultak nyomozások. Köszönöm szépen. [[Taps a kormánypártok soraiban.]]
Köszönöm szépen, Budai Gyula képviselő úr. Válaszadásra megadom a szót Kontrát Károly államtitkár úrnak.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Magyarország demokratikus jogállam, ahol senki sem állhat a törvények felett. A törvények mindenkire egyaránt vonatkoznak. A magyar rendőrség mindenkivel szemben határozottan fellép, aki megszegi a törvényt. Tisztelt Képviselő Úr! Az ön által említett és kérdezett ügyekben a Készenléti Rendőrség Nemzeti Nyomozó Irodánál jelenleg 11 büntetőeljárás van folyamatban. Tájékoztatom a tisztelt képviselő urat, hogy a Belügyminisztérium töretlen gyakorlata szerint az eljárás érdekeire tekintettel az ügy további részleteiről jelenleg nem tudok tájékoztatást adni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Viszonválaszra van lehetősége Budai Gyula képviselő úrnak.
Köszönöm szépen. Tisztelt Államtitkár Úr! Időközben újabb hangfelvétel került elő, amelyen egy olyan jutalékos rendszert emlegetnek, amely szerint az eladott ingatlanok értékének 8-10 százalékát vissza kell juttatni a főváros vezetésének, pontosabban Kiss Ambrus főpolgármester-helyettesnek. A hangfelvételből az is kiderül, hogy a városházát Bajnai Gordon volt miniszterelnök emberei, Kiss Ambrus és Tordai Csaba irányítják. A múlt hét pénteken további négy ingatlan ügyében tettem büntetőfeljelentést a Nemzeti Nyomozó Irodánál. A mai napon pedig a Budapest XI. kerület, Rimaszombati út 2-4. szám alatti ingatlan vonatkozásában tettem büntetőfeljelentést. Szeretném megnyugtatni tisztelt ellenzéki képviselőtársaimat, hogy van még bőven. Köszönöm szépen. [[Taps a kormánypártok soraiban.]] [[16.50]]
Köszönöm szépen. A viszonválasz megilleti az államtitkár urat is.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A rendőrség bűncselekmény észlelése, illetve tudomására jutás esetén a büntetőeljárást általános nyomozási jogkörében minden esetben a törvényeknek megfelelően megindítja, lefolytatja, és végrehajt minden törvényes eljárási cselekményt. Tájékoztatom, hogy a nyomozás kiterjed mindazon körülmények vizsgálatára és megállapítására, amelyeknek az elkövetett cselekmény büntetőjogi minősítése kapcsán jelentősége lehet. Tisztelt Képviselő Úr! A rendőrség a feladatainak ellátása során pártpolitikától, pártbefolyástól mentesen jár el. Köszönöm szépen a figyelmüket. [[Taps a kormánypárti padsorokban.]]
Köszönöm, Kontrát Károly államtitkár úr. Tisztelt Országgyűlés! Magyar Zoltán előtt Szászfalvi László, a Kereszténydemokrata Néppárt képviselője, azonnali kérdést kíván feltenni a pénzügyminiszter úrnak: „Az adócsökkentések és a minimálbér emelése hogyan segíti a magyar emberek életét?” címmel. A miniszter távolléte miatt válaszadásra Tállai András államtitkár urat jogosította fel. Kérdezem Szászfalvi képviselő urat, elfogadjae a válaszadó személyét, vagy a miniszter úrtól személyesen kéri a választ.
Igen, elfogadom, természetesen.
Köszönöm szépen. Akkor Szászfalvi László képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Országgyűlés! Ma Magyarország erős, jól fejlődő gazdasággal rendelkezik, a válság ellenére is kiegyensúlyozott költségvetési politikát folytat. A Fidesz-KDNP-kormány, szemben a korábbi baloldali kormányokkal, mára komoly eredményeket ért el, aminek alapja a családok támogatása, az adócsökkentés politikája, a beruházás- és foglalkoztatásösztönzés. Ezt a válság sem tudta megingatni, hiszen az adócsökkentés politikáját folytatva 2022. január 1-jétől tovább csökkenhetnek a munkát terhelő munkáltatói adók, így a vállalkozások a náluk maradó nagyobb összeget béremelésre vagy fejlesztésre fordíthatják. Az elmúlt 12 évben emellett majdnem háromszorosára emelkedett Magyarországon a minimálbér. A kormány által jövőre bejelentett emelésekkel 2022. január 1-jén várhatóan magasabb lesz a minimálbér, mint a Gyurcsány-korszakban az átlagbér volt. 2022-ben az Európai Unióban is egyedülálló módon a családosok részére adó-visszatérítés történik, és bevezetésre kerül a 25 év alatti fiatalok szja-mentessége is. Tisztelt Államtitkár Úr! A Gyurcsány-kormány idején magas volt a munkanélküliség, alig nőtt a reáljövedelem, elvettek egyhavi nyugdíjat az idősektől, megszüntették az otthonteremtési programot, devizahitelekbe hajszolták a családokat, csődközeli helyzetbe kényszerítették az önkormányzatokat. Most az adócsökkentés politikájára alapozva ösztönözzük a gazdasági fejlesztést, növeljük a minimálbér vásárlóerejét, ami egy olyan folyamat része, amit az Eurostat adatai is jeleznek: 2010 óta a negyedik legnagyobb növekedést értük el az Unióban. Mindezek alapján tisztelettel kérdezem az államtitkár urat, az adócsökkentések és a minimálbér emelése hogyan segíti a magyar emberek életét, milyen konkrét változásokat jelentenek a mostani lépések. Várom államtitkár úr megtisztelő válaszát. [[Taps a kormánypárti padsorokban.]]
Köszönöm, Szászfalvi képviselő úr. Megadom a szót Tállai András államtitkár úrnak.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Ahogy ön is elmondta, a kormány kiemelt figyelmet fordít a családok támogatására. Nagyon fontos a munkahelyek megőrzése, újak teremtése és az ott dolgozók megbecsülése, a jövedelmek biztosítása, folyamatos javítása. Ez a kormány gazdaságpolitikája 2010 óta. Komoly eredményeket tud felmutatni a kormányzat e tekintetben, hiszen a bruttó átlagkereset 2010 óta a duplájára emelkedett Magyarországon. Nagyon érdekes, ön is említette, hogy ezt a járvány sem tudta megtörni, hiszen 2020-ban 9,7 százalékkal emelkedtek a keresetek, de ebben az évben is, ebben a viszontagságos évben is, a januártól augusztusig tartó időszakban 8,4 százalékkal nőttek már az átlagkeresetek, és valószínűleg év végéig ez a szám még magasabb lesz. A kormány egy tudatos, átgondolt, következetes béremelési politikát folytat a közszférában. Az orvosi béremelés, a bírák, az ügyészek, a bölcsődei dolgozók illetményemelése, a hátrányos helyzetű településen dolgozók jutalmának kifizetése ebben az évben is jelentős bruttó átlagkereset-növekedést jelentett az érintetteknek. Ez folytatódik, hiszen 2022-ben tovább folytatódnak a közszférában a megígért és eldöntött fejlesztések az ápolónők tekintetében; a bölcsődei dolgozók, a szociális dolgozók, a kulturális dolgozók és a pedagógusok fizetése is emelkedik 20 százalékkal. A legfontosabb talán, hogy az alacsony jövedelműeknek, ahogy ön is mondta, 200 ezer forint lesz a minimálbér [[Az elnök megkocogtatja a csengőt.]] a garantált bérminimum pedig 260 ezer forint, ez közel egymillió embert fog érinteni [[Az elnök ismét csenget.]] a következő évben. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. A viszonválasz lehetősége megilleti Szászfalvi képviselő urat.
Köszönöm szépen az államtitkár úr válaszát. Az Országgyűléshez benyújtott törvényjavaslat az elfogadása esetén 2022-ben több mint 750 milliárd forintot hagy az adózóknál, ez az intézkedés az idei intézkedésekkel együtt már eléri a 2000 milliárd forintot. Ezáltal az elmúlt években sikerült a vállalkozások adóterheit kevesebb mint a felére csökkenteni, a 2009-es 33,5 százalékról 13 százalékra. Én azt gondolom, hogy ezek történelmi jelentőségű lépések, történelmi jelentőségű gazdasági döntések és gazdasági lépések, és természetesen támogatjuk a kormányt a további ugyanilyen gazdasági lépések tekintetében. Köszönöm szépen. [[Taps a kormánypárti padsorokban.]]
Köszönöm, képviselő úr. A viszonválasz megilleti Tállai államtitkár urat is.
Köszönöm szépen. Ön a viszonválaszában az adócsökkentést emelte ki. Szeretném hangsúlyozni, hogy az adócsökkentés politikája 2010 óta jellemzi a kormányt, és nagyon komoly eredményeket tud felmutatni nemzetközi szinten az Európai Unió tekintetében is, hiszen mind a társaságok adója az egyik legkevesebb Magyarországon, mind pedig a személyi jövedelemadó is, ezen túl a családtámogatási rendszerben olyan adózást érintő elemek is vannak, amelyek a családokat jelentősen segítik. De valóban, a kormánynak talán az egyik legnagyobb eredménye az, hogy az elmúlt években a vállalkozókat terhelő jövedelmek, kifizetések adóterhei a 2009-es 33,5 százalékról a következő évben 13 százalékra fognak csökkenni. Ez valószínűleg [[Az elnök megkocogtatja a csengőt.]] az Európai Unióban is az egyik legnagyobb adócsökkentésnek számít. Köszönöm szépen. [[Taps a kormánypárti padsorokban.]]
Köszönöm, Tállai államtitkár úr. Tisztelt Országgyűlés! Magyar Zoltán, a Jobbik képviselője, azonnali kérdést kíván feltenni az agrárminiszter úrnak: „Mit gondol erről, Miniszter úr?” címmel. A miniszter úr távolléte miatt válaszadásra Farkas Sándor államtitkár urat jogosította fel. Kérdezem a képviselő urat, elfogadjae a válaszadó személyét, vagy a miniszter úrtól személyesen kéri a választ.
Elfogadom.
Igen, akkor öné a szó, Magyar Zoltán képviselő úr.
Köszönöm a szót, elnök úr. Tisztelt Ház! Miniszterhelyettes Úr! A sertéságazatban nyár dereka óta kongatják a vészharangot a szakmai szervezetek, a gazdák, és én is megragadtam minden lehetőséget arra, hogy felhívjuk a figyelmet a problémára, és talán nincs is vita abban közöttünk, hogy komoly a gond. Néhány idézetet azért mégiscsak idehoztam a Ház elé, hogy ha mégsem hinne nekem, az érintett idézett személyeknek talán igen. „A sertéspiac helyzete jelenleg katasztrofális. Óriási veszteségeket termelnek a sertéstelepek, sokan már likviditási problémákkal küzdenek.” Ez az idézet Laczi Róberttől, a Pigmark Kft. ügyvezetőjétől származik. De itt egy másik: „Úgy gondolom, a termékpálya jövedelemelosztását is szabályozni kellene. Ha nem történik ebben semmi, igen nagy probléma lesz.” Ezt már Bóna Szabolcs nyilatkozta, az agrárszektornak őt sem kell bemutatni. De a legérdekesebb talán: „Ennél rosszabb dolog nincs, mint ami most történik a hazai sertéságazattal”, és hosszasan folytatja Horváth Istvántól olvastam ezt az idézetet, aki itt ül, az önök kormánypárti padsoraiban. Két hete én is újra felvetettem ezt a problémát, akkor pontosan ön válaszolt, és négy megoldási javaslatot vázolt fel, de pontosan tudja, hogy ezek nem fogják megoldani az ágazat helyzetét, hiszen a kiadások azóta is folyamatosan nőnek, a bevételek csökkennek. [[17.00]] Csak egy számot hadd mondjak el a sok közül! Két évvel ezelőtt 445 forint/élősúlykilogramm áron vették át a sertést, mindezt 43 ezer forint/tonna kukoricaár mellett, jelenleg 350 vagy az alatt van, 74 ezer forint/tonnánál van a kukorica, és emelkedőben. Emellé jönnek az állategészségügyi válságok. Gyakorlatilag kijelenthető, hogy ma Magyarországon minden sertéstartó hosszú hónapok óta komoly veszteségekkel termel. Azt hiszem, hogy nem lehet ezek után csodálkozni azon, hogy az ágazatban eluralkodott a kilátástalanság, és egyre többen fontolgatják azt, hogy végleg felhagynak a sertéstartással. A kérdésem nagyon egyszerű: miért nézik ezt végig gyakorlatilag komoly érdemi segítség és lépések nélkül? Várom érdemi válaszát.
Köszönöm, képviselő úr. Válaszadásra megadom a szót Farkas Sándor államtitkár úrnak.
Köszönöm szépen. Tisztelt Elnök Úr! Tisztelt Képviselő Úr! Először is szögezzük le, hogy az Agrárminisztérium vezetése és az agrártárca nem a sajtóból vett idézetekre reagál, hanem a napi aktuális egyeztetésekre, amelyeket a gazdákkal folytat folyamatosan. Másodszor pedig: nem tudunk még egy olyan uniós tagállamról, ahol ennyire széles eszköztárt vetnének be a sertéstartó ágazatok és a sertéstartók érdekében, mint mi itt, Magyarországon. Tisztában vagyunk azzal is, hogy egy uniós ágazati krízis hatásait nemzeti eszközökkel egy tagállam sem tudja teljeskörűen kivédeni. Nem véletlen, hogy 19 tagállam kért beavatkozást Brüsszeltől. Látszik viszont, hogy semmilyen lépést nem fognak tenni, sajnos. Az ellenzék mögött támogató módon ott áll a brüsszeli adminisztráció; úgy tűnik, szándékosan nézi végig az európai sertéságazat vergődését, csendben annak kimúlását várják. Ellenség az állattartó az önök brüsszeli szövetségeseinél? kérdezhetnénk. Nézzen szembe ezzel a ténnyel, képviselő úr, és ennek tükrében gondolja át, kinek érdemes szemére olvasni egy szektor nehézségeit. Ha az orosz embargó okozta válság és károk vagy a legutóbbi nagy tejpiaci válság idején lehetett uniós mentőcsomagot összeállítani, akkor most is lehetne, csak éppen szándék nincs erre. Ettől függetlenül szeretném megjegyezni, maximális mértékben kihasználjuk azt a lehetőséget nemzeti országként, a nemzeti költségvetésből, hogy mind a közvetlen támogatások, mind a vidékfejlesztési támogatások esetében a lehető legmagasabb mértékű előleget fizetjük. Jelen pillanatban mintegy 300 milliárd forint támogatást folyósítunk, és közvetlen a sertéstartáshoz kapcsolódó állatjóléti támogatások esetében pedig idén már több mint 8,3 milliárd forint támogatást fizettünk ki, az év végéig pedig további várható 5,5 milliárd forintot fogunk a gazdák számára kifizetni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Viszonválaszra van lehetősége a képviselő úrnak.
Köszönöm, elnök úr. Azt senki nem vitatta, hogy ez egy európai problémakör, az viszont szembetűnő, hogy más európai uniós országokban azért lényegesen ellenállóbbak az ilyen válságokra a gazdálkodók. Mi ennek az oka? Azért 12 év kormányzás után csak Brüsszelre mutogatni, és arra, hogy az Európai Uniótól várnának valamiféle mentőcsomagot, ez nagyon sovány lenne. Meg kellett volna szervezni az elmúlt 12 évben például a sertéságazatban is azt a szövetkezeti modellt, amit mindig hiányolunk a kormány részéről, ami be volt ígérve itt szövetkezeti törvények sorozatáról volt szó még 2010-ben is ellenzékben , és akkor talán lenne annyira erős a magyar sertéságazat, a magyar gazdák, hogy lényegesen kevésbé érintené őket ez a válsághelyzet. Tehát ezt magyarázkodásnak nem tudom elfogadni, annak ellenére, hogy én is örülnék, ha lenne a nemzeti javaslatok mellett egy komoly európai uniós mentőcsomag, nyilvánvalóan ez mindenkinek jó lenne. Én csak azt nem szeretném, ha a bogyósok, a hagyma és a fűszerpaprika után a sertéshús lenne a következő olyan termék, amit külföldről kell behozni, mert a magyar gazdák egész egyszerűen már nem hajlandóak megtermelni, mert nem tudják előállítani ilyen veszteségek mellett.
Köszönöm, képviselő úr. Farkas Sándor államtitkár úrnak is lehetősége van a viszonválaszra.
Köszönöm szépen, elnök úr. Tisztelt Képviselő Úr! Itt van egy pont, amiben egyetérthetünk, de ugyanennek azért történelmi nehézségei vannak. Elkerülhetetlen az az integráció, ami ma jelen pillanatban Magyarországon számtalan ágazatban nincs megoldva. Ilyen többek között a sertéstenyésztésnél, a sertéságazatban a hizlalás kérdése. Nem biztos, hogy szövetkezeti modellt kell venni, hanem integrációt kell venni. De az integráció alapvető kérdése az, hogy a gazdálkodó, a gazda akare egy ilyen integrációban részt venni. Úgy tűnik, hogy ma még eddig nem ért meg ez a hajlam, nem ért meg ez a lehetőség, hátha most vélhetően ez a helyzet megvilágítja azt a gazdálkodóknak, hogy közösen együtt, integrációban tudnak erőként fellépni, nemcsak a hazai, hanem nemzetközi piacon is. Még egy megjegyzés: minél professzionálisabb, minél hatékonyabb egy ágazat, egy gazdálkodó, annál jobban kibírja az ilyen válságot, éppen ezért fordítunk ilyen jellegű támogatási összegeket akár a sertéstelepek építésére és fejlesztésére. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Bangóné Borbély Ildikó, az MSZP képviselő asszonya, azonnali kérdést kíván feltenni az emberi erőforrások miniszterének: „Hány embernek kell még meghalnia?” címmel. Miniszter úr távolléte miatt válaszadásra Rétvári Bence államtitkár urat jogosította fel. Kérdezem képviselő asszonyt, hogy elfogadjae a válaszadó személyét, vagy személyesen miniszter úrtól kéri a választ. (A jegyzői székben dr. Steinmetz Ádámot Szabó Sándor váltja fel.)
Köszönöm, elfogadom, elnök úr.
Öné a szó, Bangóné Borbély Ildikó képviselő asszony.
Tisztelt Elnök Úr! Tisztelt Államtitkár Úr! Tisztelt Képviselőtársaim! Nézzük, hogy az elmúlt hónapokban hogyan kezelték a járványt a kormány részéről, és miket mondtak az elmúlt időszakokban. Orbán Viktor egész nyáron arról értekezett, hogy szerinte a maszkviselés nem véd meg a vírustól bennünket, hónapokon keresztül ezt mondta el minden héten, majd már a Magyar Tudományos Akadémia is közleményt adott ki ezzel kapcsolatban októberben, ahol elmondták, hogy rendkívül téves és káros, amiről Orbán Viktor beszél, majd természetesen kötelezővé tették a maszkhordást. 2021. augusztus 23-án Orbán Viktor azt mondta: „engem kínai vakcinával oltottak kétszer, én nem vettem fel a harmadikat, de nem is vagyok még talán annyira idős, hogy aggódnom kelljen”. Ezt mondta augusztus 23-án, majd október 17-én felvette a miniszterelnök úr is a harmadik oltást. Múlt hét pénteken azt nyilatkozta: „aki rám hallgatott korábban, annak megmentettük az életét, életmentő a harmadik oltás”. Mondhatjuk azt, hogy nem következetes a miniszterelnök, és sokkal többet árt a járványkezelésben azokkal a nyilatkozatokkal, amiket hetente péntekenként tesz a kormánypárti rádióban, mint hogy normálisan hallgatna a szakemberekre. Az oltási regisztrációról itt államtitkár úr is már ódákat zengett a parlamentben, közben mi hónapok óta mondjuk, hogy töröljék el a regisztrációt, és láss csodát, az emberek tudják, hogy mi a jó nekik, és több tízezren mennek naponta az oltásra, ha nem kell regisztrálni. Önök hónapok óta nem hallják meg a szakmának és azoknak a tudós embereknek a hangját, akik elmondják, hogy kötelezővé kell tenni a maszkot, a regisztrációt el kell törölni, és a harmadik oltást mindenkinek fel kell venni. Államtitkár Úr! Azt mondja meg nekem, hogy ki ártott a legtöbbet a járványkezelésben, ha nem önök, a vezető politikusok, akik azt sem tudják, hogy miről beszélnek, majd hónapok múlva meg bevezetik azt, amit a szakma meg az ellenzék követel. Várom megtisztelő válaszát.
Köszönöm, képviselő asszony. Válaszadásra megadom a szót Rétvári Bence államtitkár úrnak.
Köszönöm a szót, elnök úr. Tisztelt Képviselő Asszony! Tisztelt Ház! Választhatnánk azt is, hogy ön minősíti a magyar járványkezelést, de dönthetünk úgy is, hogy ezt a WHO-ra bízzuk. Mi ez utóbbit tartjuk inkább üdvös megoldásnak. Mind Hans Kluge, a WHO európai vezetője, mind pedig a WHO főtitkára, aki az egész szervezetet vezeti, itt járt Budapesten többször, ők is tájékozódtak itt, a helyszínen, hogy hogyan zajlik a magyar járványkezelés, és nem azokat a szavakat mondták, mint önök, hanem pont az ellenkezőjét, elismerték a magyar járványkezelést, és azt mondták, hogy Magyarország mind a vakcinák, mind a védekezés tekintetében jó döntéseket hozott. Tisztelt Képviselő Asszony! Mi voltunk azok, akik a világon az elsők között állítottuk fel a járvány elleni védekezés érdekében az operatív törzset, és hoztuk meg az első olyan intézkedéseket, amelyekkel más országok előtt is jártunk. Ha ön is megnézi, hogy hány fertőzöttnél rendeltek el bizonyos korlátozó intézkedéseket az első hullámnál akár környező, akár nyugat-európai országok, láthatjuk, hogy mi korábban léptünk, és így több ember egészségét tudtuk megóvni. Elsők között voltunk, akik az oltást elindítottuk. A világon talán nem talál még egy olyan országot, ahol hatféle vakcinával lehet oltani, az Európai Unióban biztos nem talál ilyet. [[17.10]] Ezért voltunk a másodikok az Európai Unióban, akik elértük a 25 százalékos és az 50 százalékos átoltottságot is, most pedig abszolút elsők vagyunk a harmadik oltás, a megerősítő oltás beadásában, hiszen az Európai Unió tagállamaiban 8 százalék az átlag, nálunk 20 százalék, tehát két és félszer annyian oltották be magukat harmadszorra is Magyarországon, mint az Unióban átlagosan. Miniszterelnök úr is mindig ismerteti az aktuális járványügyi intézkedéseket, hiszen nagyon fontos a pontos tájékoztatás. Ő volt az, aki oltásra buzdította az embereket, és ön, Bangóné Borbély Ildikó képviselő asszony és a baloldali képviselőtársai pedig azok, akik a mai napig a parlamentben itt érvényes javaslattal rendelkeznek arra, hogy a magyar emberek ne kaphassák meg az orosz és a kínai vakcinákat. Ezzel ön a saját képviselőtársát, Korózs Lajost is életveszélybe sodorhatta volna, hiszen ő is mondta, hogy a Szputnyik oltásnak köszönhető, hogy enyhébb tünetekkel vészelte át a koronavírus-járványt. De ha az ő és az ön által benyújtott javaslatot elfogadták volna itt a parlamentben, akkor lehet, hogy neki is sokkal súlyosabb következményei lettek volna. Én javaslom önöknek, hogy ez ügyben inkább hallgassanak, hogy önök az oltás kapcsán mit műveltek itt a parlamentben. Köszönöm szépen. [[Taps a kormánypárti padsorokból.]]
Köszönöm szépen. Viszonválaszra megadom a szót Bangóné Borbély Ildikó képviselő asszonynak.
Akkor az ön szavaival élek, államtitkár úr: a világon nem találunk még egy olyan országot, ahol 5 milliárd forint értékű tesztet semmisítettek volna meg csak azért, mert az embereknek nem adták oda ingyen. 2020. szeptember elején Gulyás miniszter úr azt mondta, hogy mivel a teszteket az adófizetők pénzéből fizetik, ezért nem szabad ész nélkül tesztelgetni mindenkit. Tudja, államtitkár úr, önök inkább lemondanak a magyar emberek életéről, mert megsemmisítenek 5 milliárd forint értékű tesztet, csak hogy odaadják ingyen az embereknek, a magyar időseknek meg a magyar gyerekeknek. Tudja, államtitkár úr, ezért még valakinek felelnie kell. És még egyszer felszólítom államtitkár urat, olyat ne mondjon, amit én nem mondtam se a Parlament falain belül, se a Parlament falain kívül. Államtitkár úr, ezt jól jegyezze meg: 5 milliárd forint értékű tesztet nem voltak hajlandóak a magyar embereknek odaadni, biztosítani a számukra, inkább kidobták a kukába, vagy elégették. Én azt gondolom, hogy ennél gusztustalanabb és borzasztóbb dolgot nem tudna egy kormány elkövetni, amit önök elkövettek. [[Taps a függetlenek soraiból.]]
Köszönöm. Államtitkár úrnak is viszonválaszra van lehetősége.
Köszönöm szépen a szót, elnök úr. Tisztelt Képviselő Asszony! Tisztelt Ház! Úgy látszik, önöknek még a szavuk járása is ugyanaz. Ujhelyi István azt mondta, ugyanazokkal a szavakkal szinte, mint ön, csak más témában, hogy „vannak soha el nem évülő bűnök, amelyekért az érintettek előbb vagy utóbb, de mindenképpen felelni fognak”, mondta ezt szó szerint ön is. Ujhelyi István azt mondta, hogy „ilyenek a koronavírus-járvány idején végrehajtott különutas eszköz- és vakcinabeszerzések”. [[Dr. Bangóné Borbély Ildikó közbeszól.]] Ő tehát azt mondta, hogy azért fognak önök minket felelősségre vonni, mert mi közvetlenül Kínából beszereztünk teszteket, és közvetlenül Kínából beszereztünk vakcinákat. [[Bangóné Borbély Ildikó: Miért nem adták oda az embereknek?]] Azt mondta Ujhelyi István, hogy ezért fognak önök minket felelősségre vonni. Tisztelt Képviselő Asszony! Ön egy álhírt mondott itt a parlamentben, amit az Országos Kórházi Főigazgatóság már a múlt héten cáfolt. Javaslom, olvassa el, és akkor nem fog a parlamentben ismételten álhíreket terjeszteni. A baloldalnak, úgy látszik, csak ennyi maradt, hogy álhíreket terjesztenek. Azt is szeretném helyreigazítani még az előző felszólalásából, hogy regisztráció nélkül lettek volna beoltva azok, akik most közel százezren az első oltást felvették. Őket is regisztrálták ott helyben. Tehát mindenki, aki Magyarországon oltást kapott, az regisztráció után kapta. Kérem, ebben se terjesszen álhíreket. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Az utolsó azonnali kérdés következik. Dunai Mónika, a Fidesz képviselő asszonya, azonnali kérdést kíván feltenni a Miniszterelnökséget vezető miniszter úrnak: „Meddig tűrhető még, hogy Jakab Péter és pártja álszent módon folyamatosan megtévesszék az embereket?” címmel. A miniszter úr távolléte miatt válaszadásra Soltész Miklós államtitkár urat jogosította fel. Kérdezem a képviselő asszonyt, hogy elfogadjae a válaszadó személyét, vagy a miniszter úrtól személyesen kéri a választ.
Elfogadom.
Öné a szó, Dunai Mónika képviselő asszony.
Köszönöm szépen a szót. Tisztelt Elnök Úr! Tisztelt Államtitkár Úr! Itt a parlamentben és a Facebookon a nép egyszerű gyermekét eljátszó Jakab Péterről ismét rendkívül kínos dolog derült ki. A pártelnök ugyanis a hírek szerint az Országgyűlés által neki bérelt lakással trükközik. Csak látszólag bérli, azt a hírek szerint kiadták egy harmadik személynek, hogy dupla pénzt vágjanak zsebre. Elnök úr persze rögtön tagadta, hogy egyáltalán ismerné a kamulakás bérbeadóját, ám a XI. kerületi lakás tulajdoni lapja szerint az Országgyűlés Hivatala által évi közel 3 millió forintért bérelt lakás tulajdonosa egy olyan személy, akinek lakcíme feltűnően közel, alig néhány percre van Jakab Péter miskolci otthonától. Hogy a Jobbik elnöke és a kamulakás tulajdonosa ismerik egymást, azt Facebook-bejegyzések, fotók, posztok tucatjai is bizonyítják, még akkor is, ha ő azt határozottan tagadja. Már önmagában az is gyanúra adhat okot, hogy egy vidéki képviselő miért pont a parlamenttől relatíve távol eső Újbudán bérel lakást, ahol egyébként még sosem látták. De hát ez nem is olyan egyedi eset, hiszen többször is lebukott már az embereket megvezető jobbikos politikus, hol kamulakás, hol parizeres kamukép, hol nyúzott kamuautó a kampány alatt, eközben valójában luxusautóval, sofőrrel és testőrrel közlekedik. Felveszi a CSOK-ot, miközben reggeltől estig a kormányt és a családtámogatási rendszert kritizálja, szidja. Úgy kampányol, hogy egy átlagos vidéki szegény legénynek adja el magát, de rendre kiderül, hogy valójában ez csak népámítás. De a magyarok ezen átlátnak. Tudjuk, a magyarok mindannyian tudják, a hazug embert hamarabb utolérik, mint a sánta kutyát. Ezért kérdezem tisztelt államtitkár urat, meddig tűrhető még, hogy Jakab Péter és pártja álszent módon, folyamatosan megtévesszék az embereket. Köszönöm a figyelmet. [[Taps a kormánypárti padsorokban.]]
Köszönöm szépen, képviselő asszony. Válaszadásra megadom a szót Soltész Miklós államtitkár úrnak.
Köszönöm a szót, elnök úr. Tisztelt Képviselő Asszony! Idéznék a Jobbik alapító okiratából: „A Jobbik Magyarországért Mozgalom előtt álló elsődleges feladat a kommunista utódpárt és a vele összeforrt szélsőséges liberálisok eltávolítása a politikai hatalomból.” Hogy most ez hogy sikerült, azt már mindenki látja. Tehát a kérdésére az a válasz, hogy az emberek már eldöntötték a Jobbikkal kapcsolatos gondolatukat, hiszen egy részük, akik jobbikos képviselők voltak, otthagyták, néhányan még ott maradtak, talán mert bíztak abban, hogy ezt az őrületet, amit a Jobbik szempontjából csinál Jakab Péter és társai, azt meg tudják állítani, de azt látjuk, hogy kritika nélkül bárkivel összebútoroznak minden szempontból. Mindegy a pénz, a hatalom, az ember, semmi nem számít nekik, mindenkivel össze tudnak állni. Amit konkrétan az esetről lehet tudni, ha egyáltalán ilyen értelemben nekünk ezt meg kell ítélnünk: az országgyűlési képviselőknek az Országgyűlés Hivatala által biztosított lakáshasználatra van lehetőség, melyet törvény biztosít, illetve persze azt is leírja a törvény, hogy milyen módon ki kaphatja. Nyilván aki budapesti lakással rendelkezik, vagy közeli rokona, hozzátartozója, egy háztartásban élő rokona tulajdonnal bír Budapesten, az nem használhat ilyet, és egyértelmű, hogy a törvény rendelkezése alapján az az észszerű következtetés, hogy a budapesti lakhatás célja a képviselőknek a képviselői munkavégzéshez szükséges megfelelő feltételek biztosítása, amelynek megfelelően a képviselő az ilyen célból biztosított lakás használatára és nem hasznosítására jogosult. Ha minden igaz, bár én ezt csak vélelmezem, úgy magatartása tévedésbe ejtésnek minősülhet, a tévedésbe ejtés pedig Btk.-s dolog. Ezt persze nem nekem kell eldönteni, ezt más eldönti, ha ez bebizonyosodik. Köszönöm szépen a kérdését. [[Taps a kormánypárti padsorokból.]]
Köszönöm szépen, államtitkár úr. Viszonválaszra van lehetősége Dunai Mónika képviselő asszonynak.
Köszönöm szépen a szót. Tisztelt Elnök Úr! Tisztelt Államtitkár Úr! Az ön válaszát tisztelettel elfogadom, de az továbbra is elfogadhatatlan, és nemcsak számomra, hanem a magyar emberek számára, hogy a baloldalba olvadt Jobbik is talán a Gyurcsány Ferencnek való megfelelési kényszere miatt hazudik reggel, éjjel meg este. Máshogy élnek, mint ahogyan azt el akarják hitetni az emberekkel. Mást mondanak, mint amit gondolnak, és tetteik még köszönőviszonyban sincsenek az általuk megfogalmazott szólamokkal. De majd a magyar emberek eldöntik, hogy mit képviselnek, és erről mi a véleményük. Köszönöm szépen a figyelmet. [[Taps a kormánypárti padsorokból.]]
Köszönöm szépen, képviselő asszony. A viszonválasz lehetősége Soltész Miklós államtitkár úré. [[17.20]]
Képviselő asszony, teljesen egyetértek a szavaival. Jakab Péter politikája, amit mond, és amit cselekszik, az teljesen bemutatja azt, hogy hova juttatta el egyébként a pártját. Mondhatjuk, hogy politikájuk politikailag is tévedésbe esettnek minősíthető, ami annyit jelent, hogy a legerősebb ellenzéki pártból sokáig így volt, ezt vallották most már Gyurcsány Ferenc megette őket, és a DK-nak az egyik fiókszervezete lett. Játssza a szegény legényt, naphosszat parizert eszik, közben jómódban és gazdagságban él, támadja a CSOK-ot, majd fölveszi valószínű, egy miskolci lakására, de ezt sem tudjuk , lakást béreltet, de ki tudja, mire használja, állítólag szerényen él, de minimum három irodája van, hiszen a pártházban, a Képviselői Irodaházban, illetve különböző lakásokban, ha a hírek igazak. És hozzáteszem, hogy mennyire primitív az a válasz, hogy erre mit mond, mit tesz: kikéri egy olyan volt képviselőtársunk lakásbérleti szerződését, aki hosszas betegség után három évvel ezelőtt elhunyt, Hirt Ferenc lakásbérleti szerződését. [[Dr. Budai Gyula: Szégyen! Az elnök a csengő megkocogtatásával jelzi az időkeret leteltét.]] Itt tart Jakab Péter, itt tart a Jobbik nagy része. Az emberek eldöntik majd. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Ezt a napirendet is lezárom, és átadom az ülés vezetését Hiller István alelnök úrnak. (Az elnöki széket dr. Hiller István, az Országgyűlés alelnöke foglalja el.)
Jó estét kívánok! Tisztelt Országgyűlés! Folytatjuk a munkánkat. Soron következik a honvédelemről és a Magyar Honvédségről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17432. számon a parlamenti informatikai hálózaton elérhető. A vitában elsőként a törvényalkotási bizottság álláspontjának ismertetésére kerül sor. Héjj Dávid képviselő úr a bizottság előadója. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. november 25-én tartott ülésén megtárgyalta a honvédelemről és a Magyar Honvédségről szóló T/17432. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, 3 nem szavazat ellenében és 3 tartózkodás mellett elfogadta. Tisztelt Országgyűlés! A megújuló honvédelmi törvény fekszik előttünk. A parlamenti vitaszakaszok során részletekbe menő indoklást kaptunk azzal kapcsolatban, hogy miért van szükség a honvédelmi törvény ilyen irányú megújítására. Nem meglepő, hogy ez a feladat is az Alaptörvény kilencedik módosításából, valamint a védelmi és biztonsági feladatokról szóló törvény előírásaiból fakad. Tisztelt Képviselőtársaim! A törvénytervezet értelmében a 2023-tól megmaradó különleges jogrendi esetekre vonatkozó részletes szabályok kikerülnek a honvédelmi törvényből, hiszen azok a korábban említett védelmi és biztonsági kerettörvényben kapnak majd helyet, a megszűnő különleges jogrendi esetek szabályai pedig békeidőben is alkalmazható formában épülnek be az előttünk fekvő javaslatba. A védelmi és biztonsági szervezetrendszer átalakulását is leköveti a javaslat, miszerint módosulnak a kormány, az Országgyűlés és a köztársasági elnök honvédelmet érintő feladatai és jogkörei, továbbá a Honvédelmi Tanács megszűnésével együtt járó módosítások is a javaslat részét képezik. Ahogyan már többször elhangzott, 2023-ra készen kell állnia az új védelmi és biztonsági rendszer minden elemének, tehát áll még munka a jövőben is bőven a jogalkotó előtt. Mindenesetre hangsúlyoznunk kell, hogy a védelmi és biztonsági reform ezzel a törvényjavaslattal egy újabb mérföldkövéhez érkezett el. A benyújtott törvényjavaslatnak köszönhetően a korábbi honvédelmi törvényünk minőségi átalakítása valósul meg, melynek eredményeként egy jobban használható, egyértelműbb és a kialakulóban lévő védelmi struktúrába jobban illeszkedő, új honvédelmi törvényünk lesz. Tisztelt Ház! A Törvényalkotási bizottság saját módosító javaslatával kezelt néhány, az általános vita során felmerült kisebb problémát. Ezeket a megoldásokat az előterjesztő is támogatta. Az elhangzottakra tekintettel a benyújtott törvényjavaslat támogatandó. Köszönöm megtisztelő figyelmüket. [[Taps a kormánypártok soraiból.]]
Nagyon szépen köszönöm. Megkérdezem az előterjesztőt, Németh Szilárd államtitkár urat, kíváne most szólni. [[Jelzésre:]] Jelzi, hogy nem. Tisztelt Országgyűlés! Kíváne valaki az adott témában felszólalni? [[Nincs jelentkező.]] Megállapítom, hogy nem. A vitát lezárom. Államtitkár urat ismét kötelességem megkérdezni. [[Jelzésre:]] Kétségkívül nincsen mihez hozzászólni, és ezt meg is teszi, történetesen nem szól hozzá. Így aztán, tisztelt Országgyűlés, tájékoztatom önöket, hogy a határozathozatalokra későbbi ülésünkön kerül sor. Tisztelt Országgyűlés! Soron következik az egyes törvények honvédelemmel és rendvédelemmel összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17433. számon a parlamenti informatikai hálózaton elérhető. A Törvényalkotási bizottság véleménye jön, Héjj Dávid Ádám képviselő úr a bizottság előadója. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. november 25-én tartott ülésén megtárgyalta az egyes törvények honvédelemmel és rendvédelemmel összefüggő módosításáról szóló T/17433. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 22 igen szavazattal, 3 nem szavazat ellenében és 2 tartózkodó szavazat mellett elfogadta. Tisztelt Országgyűlés! Egy olyan javaslat fekszik előttünk, amely a jogalkalmazás során feltárt hiányosságok, az elmúlt időszak jogszabályváltozásai, valamint egyes gyakorlati tapasztalatok alapján kíván javítani, aktualizálni 13, a honvédelem tárgykörébe tartozó törvényt, emellett pedig egy-egy elemmel a honvédek megbecsültségét és a honvédelmi pálya vonzerejét is igyekszik növelni. Ez utóbbi intézkedések a következők: a honvédtiszti alapképzésben részt vevő hallgatók szolgálati jogviszonyba történő felvétele az ezzel járó javadalmazással; a szülési szabadságon lévő honvédek illetményének csedhez történő igazítása; új támogatási kategóriák bevezetése a honvédelmi egészségkárosodási ellátás terén, továbbá a veteránprogram végrehajtásához, valamint különféle ösztöndíjpályázatok megvalósításához szükséges szabályozási elemek bevezetése. Mindezek mellett a törvényjavaslat tartalmaz számos olyan módosítást is, amelyek egyrészt egyes helyzetekben könnyebbséget jelentenek majd honvédeink számára az ügyintézés, az érdekvédelem vagy bizonyos karrierlehetőségek kihasználása terén, másrészt pedig lehetővé teszik a honvédség eszközeinek szélesebb körű bevetését is. A javaslat egyes rendelkezései szintén érintik a honvédelmi érdekhez kapcsolódó tevékenységet folytató gazdasági társaságokat is. Tisztelt Képviselőtársaim! A bizottsági vitaszakaszokban a törvényjavaslatot gyakorlatilag vita nélkül tárgyalta meg a tisztelt Ház, éppen ezért, az elhangzottakat is figyelembe véve, úgy gondolom, hogy a benyújtott javaslat mindenképpen támogatandó. Köszönöm megtisztelő figyelmüket.
Köszönöm szépen. Németh Szilárd államtitkár úr előterjesztőként kíváne most szólni? [[Jelzésre:]] Jelzi, hogy nem. Tisztelt Országgyűlés! Kíváne valaki felszólalni? [[Nincs jelentkező.]] Megállapítom, hogy nem. A vitát lezárom. Államtitkár úr? [[Jelzésre:]] Nem kíván. Tisztelt Országgyűlés! A határozathozatalokra későbbi ülésünkön kerül sor. Tisztelt Országgyűlés! Soron következik a Nemzeti Média- és Hírközlési Hatóság 2020. évi egységes költségvetésének végrehajtásáról szóló előterjesztéshez benyújtott bizottsági jelentés vitája. A Költségvetési bizottság által benyújtott előterjesztés T/16284. számon a parlamenti informatikai hálózaton elérhető. Megkérdezem az előterjesztőt, Szűcs Lajos költségvetési bizottsági alelnök urat, kíváne szólni. [[Jelzésre:]] Jelzi, hogy nem. Tisztelt Országgyűlés! A kormány képviselője jelezte, hogy nem kíván álláspontot ismertetni a vita során. A kijelölt Kulturális bizottság nem állított előadót. Képviselői felszólalások következhetnek. Tisztelt Ház! Kíváne valaki szólni? [[Nincs jelentkező.]] Megállapítom, hogy nem. A vitát lezárom. [[17.30]] Ismét kötelességem megkérdezni Szűcs Lajos képviselő urat, kíváne szólni. [[Dr. Szűcs Lajos nemet int.]] Jelzi, hogy nem. Tisztelt Országgyűlés! Én meg tájékoztatom önöket, hogy a határozathozatalokra későbbi ülésünkön kerül sor. Tisztelt Országgyűlés! Soron következik a Nemzeti Média- és Hírközlési Hatóság 2022. évi egységes költségvetéséről szóló előterjesztéshez benyújtott bizottsági jelentés vitája. A Költségvetési bizottság által benyújtott előterjesztés T/17318. számon a parlamenti informatikai hálózaton megtalálható. Az előterjesztő ismét Szűcs Lajos képviselő úr, a Költségvetési bizottság nevében. Kíváne most szólni? [[Dr. Szűcs Lajos nemet int.]] Jelzi, hogy nem. A kormány képviselője jelezte, hogy nem kíván álláspontot ismertetni a vita során. A kijelölt Kulturális bizottság nem állított előadót. Képviselői felszólalások jöhetnek. Tisztelt Országgyűlés! Kíváne valaki szólni? [[Nem érkezik jelzés.]] Megállapítom, hogy nem. A vitát lezárom. Ismét meg kell kérdezzem Szűcs Lajos képviselő urat, kíváne szólni. [[Dr. Szűcs Lajos nemet int.]] Jelzi, hogy nem. A határozathozatalokra a holnapi ülésnapon kerül sor, tisztelt Országgyűlés. Tisztelt Országgyűlés! Soron következik az uniós információs rendszerek közötti interoperabilitásnak a határok, a vízumügy, a rendőrségi és igazságügyi együttműködés, valamint a menekültügy és a migráció területén történő megteremtése érdekében egyes törvények jogharmonizációs célú módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17429. számon a parlamenti informatikai hálózaton elérhető. Bejelentem, hogy az előterjesztést uniós napirendi pontként tárgyalja az Országgyűlés. A vitában elsőként a Törvényalkotási bizottság álláspontja jön. Héjj Dávid képviselő úr a bizottság előadója. Parancsoljon!
Nagyon szépen köszönöm a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. november 25-én tartott ülésén megtárgyalta az uniós információs rendszerek közötti interoperabilitásnak a határok, a vízumügy, a rendőrségi és igazságügyi együttműködés, valamint a menekültügy és a migráció területén történő megteremtése érdekében egyes törvények jogharmonizációs célú módosításáról szóló T/17429. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, 1 nem szavazat ellenében és 6 tartózkodó szavazat mellett elfogadta. Tisztelt Képviselőtársaim! Az előttünk fekvő törvényjavaslat elsődleges célja, mint ahogyan a címében is szerepel, az Európai Unió jogának való megfelelés biztosítása. Elsősorban tehát uniós jogharmonizációról beszélhetünk, amely különféle közösségi és tagállami szinten működő információs rendszerek adatcseréjének, illetve egymás közötti átjárhatóságának jogi feltételeit teremti meg. Ám szintén a törvényjavaslat részét képezik az online terroristatartalom terjesztésével szembeni fellépésre vonatkozó közös szabályok is. A nem uniós szintű jogharmonizáció terén említhetném, hogy a törvényjavaslat az Alaptörvény kilencedik módosításának 2023. július 1-jén hatályba lépő, a különleges jogrendi fejezetre vonatkozó rendelkezéseivel, valamint a védelmi és biztonsági feladatok összehangolásáról szóló törvényben meghatározottakkal kapcsolatban módosításokat tartalmaz. Kiemelendő, hogy a fegyveres biztonsági őrség határrendészeti feladatokba történő bevonására vonatkozó szabályok a különböző szervek közötti jobb és hatékonyabb együttműködést kívánják biztosítani. Tisztelt Képviselőtársaim! A Törvényalkotási bizottság saját módosító javaslatot is benyújtott a törvénytervezethez, amely a parlamenti vitaszakaszok eredményére reflektálva közérthetőbbé teszi a törvényjavaslat címét, illetve a hazánkban tanulmányokat folytató külföldiek munkavállalási lehetőségeit javítja, összhangban a területre vonatkozó uniós szabályokkal. Az elhangzottakra tekintettel a benyújtott törvényjavaslat támogatandó. Köszönöm megtisztelő figyelmüket. [[Taps a kormánypártok soraiból.]]
Nagyon szépen köszönöm. Most kötelességem megkérdezni az előterjesztőt, Kontrát Károly államtitkár urat, kíváne most szólni. [[Kontrát Károly: Köszönöm szépen, nem.]] Jelzi, hogy nem. Tájékoztatom önöket, a kijelölt Honvédelmi és rendészeti bizottság nem állított előadót. Most képviselői felszólalások következnek. Tisztelt Országgyűlés! Kíváne valaki szólni? [[Nem érkezik jelzés.]] Megállapítom, hogy nem. A vitát lezárom. Ismét meg kell kérdeznem államtitkár urat, kíváne bármit mondani most. [[Kontrát Károly: Igen.]] Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Kérem a tisztelt Országgyűlést, hogy a javaslatot támogassák. Köszönöm szépen. [[Taps a kormánypártok soraiból.]]
Nagyon szépen köszönöm. A határozathozatalokra a későbbi ülésünkön kerül sor, tisztelt Országgyűlés. Tisztelt Országgyűlés! Soron következik az állatok védelme érdekében szükséges egyes büntetőjogi tárgyú törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A Kocsis Máté, Fidesz; Ovádi Péter, Fidesz; Nyitrai Zsolt, Fidesz; Gyopáros Alpár, Fidesz; Balla György, Fidesz; Böröcz László, Fidesz; dr. Tiba István, Fidesz; Vigh László, Fidesz, képviselők által benyújtott előterjesztés T/17434. számon a parlamenti informatikai hálózaton elérhető. A vitában elsőként a Törvényalkotási bizottság álláspontja hangzik el. Ovádi Péter képviselő úr a bizottság előadója, ő beszélhet most. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. november 25-én tartott ülésén megtárgyalta az állatok védelme érdekében szükséges egyes büntetőjogi tárgyú törvények módosításáról szóló T/17434. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 31 igen szavazattal, egyhangúlag elfogadta. Tisztelt Képviselőtársaim! Mielőtt rátérnék a részletes indokolásra, mindenekelőtt szeretném megköszönni a parlamenti pártok támogatását, amit tettek a törvényjavaslatmódosító-csomagunknál. Mi sem bizonyítja jobban, hogy közös ügyünk az állatvédelem, hogy mind az Igazságügyi bizottságban, mind a Törvényalkotási bizottságban egyhangúlag szavaztunk róla. Az egy év alatt, amióta miniszteri biztos lehettem, nagyon sok minden történt az állatvédelemben, hiszen összefogtunk a civil szervezetekkel, és a civil szervezetekkel közösen próbáltuk kialakítani azt az utat, ami alapján megyünk az állatvédelem területén, hiszen azt az ambiciózus tervet tettük le magunk elé, hogy öt éven belül Európa élmezőnyébe akarunk tartozni állatvédelem területén is. Megalakult az Állatvédelmi Központ az Állatorvostudományi Egyetemen; létrejött a Nemzeti Állatvédelmi Tanács; létrehoztuk a Nébihhel közösen a gazdijogsi.hu-t; tudtunk civil szervezeteket támogatni; a „Magyar falu” programba az egyik legfontosabb dolgot be tudtuk tenni, hiszen a civilek is el szokták mondani, illetve mindenkivel egyetértünk abban, hogy a kóborállat-állományt csökkenteni kell, 500 millió forintos támogatást kapott, 479 önkormányzat tudott rá sikeresen pályázni. Én azt gondolom, hogy ez mind-mind közös siker. És az bizonyítja a legjobban, hogy tényleg közös ügyünk az állatvédelem, hogy mindannyian tudtuk ezt támogatni. Maga a javaslatunk az állatok védelme érdekében szükséges egyes büntetőjogi tárgyú törvények módosításáról szóló javaslat, célja az állatvédelmi konzultáció eredményére figyelemmel az állatvédelemhez kapcsolódó jogszabályi környezet szigorítása és a felelős állattartás biztosítása. Ennek érdekében a javaslat az állatkínzás tényállásában új minősített esetek létrehozásával megteremti a szigorúbb büntetőjogi fellépés lehetőségét, valamint a büntetőeljárás során az állat helyzetének kezelésével kapcsolatos szabályokat. Nincs alaptörvényi akadálya, hogy a büntetőügy jogerős befejezését követően az állatvédelmi hatóság is eljárhasson az adott ügy kapcsán. A javaslat értelmében, ha a büntetőügyben eljáró bíróság arról értesíti az állatvédelmi hatóságot, hogy az állatkínzás vagy a tiltott állatviadal szervezése bűncselekménye miatt az állattartót jogerősen elítélte, az állatvédelmi hatóság a rá irányadó szabályok szerinti eljárásban hatósági ellenőrzést folytat. A javaslatunk tartalmazza a nagy nyilvánosság előtti elkövetést. A technikai fejlődés adta új lehetőségek az állatkínzók számára is szabad utat biztosítottak arra, hogy az állatkínzást nagy nyilvánosság előtt mint online közösség előtt is elkövessék. Tekintettel arra, hogy egyre több olyan élő közvetítésre például streamen vagy Facebook Live-on kerül sor, ahol az állatok kínzásával és végső soron akár az állat pusztulásával is járó tevékenységet, mondjuk úgy, hogy szórakozásból vagy más megfontolásból élőben közvetítenek, így ennek állatkínzás minősített eseteként való szabályozása is indokolttá vált. Az állatkínzás alapesetén felül az állatok és a természet védelme megköveteli, hogy az állatkínzás megbotránkoztatást kiváltó és szórakoztatásnak szánt élő közvetítését minősített körülményként kezeljük. [[17.40]] Általános következményként értékelte többek között a gyermekek egészséges fejlődésére gyakorolt negatív hatás, az állatkínzás népszerűsítése, a nézettség növekedése miatti motivációt arra nézve, hogy az elkövető vagy más további ilyen cselekményt valósítson meg. Úgy gondolom, hogy nagyon fontos, hogy ez is bekerült a javaslatunkba. Az állattartástól való eltiltás tartama alatti állatkínzás. Az állatvédelmi törvény a hatósági intézkedések és közigazgatási szankciók között szabályozza azokat az eseteket, amikor a hatóság az állattartót eltilthatja az állat tartásától, a jogsértés súlyától függően 2-8 évre. A hatóság által meghatározott eltiltási idő alatt elkövetett, az eltiltással érintett állat kínzását megvalósító cselekmény társadalomra való veszélyességének súlyára való tekintettel büntetőjogi szabályozása feltétlenül indokolt. Tekintettel arra, hogy az állatkínzás egy olyan időpontban valósul meg, amikor már a hatóság egyszer a jogsértés súlyára figyelemmel megállapította az érintett felelősségét az állatvédelmi törvény szerinti állatkínzás tárgyában, és az állatkínzást annak tudatában követte el, így az alapesetet meghaladóan a minősített esetek között szükséges elhelyezni ezt. A következő, ami a javaslatunkba bekerült: az állatkínzás elkövetése tiltott állatviadal szervezését vagy állatkínzást követő két éven belül. A javaslat új minősített esetként határozza meg az állatkínzást vagy a tiltott állatviadal szervezését történő elítélést követő két évben az elkövetett újabb állatkínzást. Ezt az a gyakori megfontolás indokolta, hogy súlyosabb legyen a büntetendő, hasonló bűncselekményt rövid időn belül ismételten elkövető személy akkor is, ha nem minősül különös visszaesőnek, mert a korábbi bűncselekményei miatt nem végrehajtandó szabadságvesztésre ítélték. A javaslat második bekezdése a minősített esetek társadalomra való veszélyességének súlyához igazodó és ehhez kapcsolódó magasabb büntetési tétellel fenyegetett két esetet kíván szankcionálni. Itt fontos megjegyeznünk azt is, hogy eddig azt lehetett büntetni, aki az állatviadal szervezője, innentől azokat is büntetni lehet ez is a civilek kérése volt , aki az állatviadalon részt is vesz. A méreg alkalmazásával vagy az élet kioltására alkalmas csalétek kihelyezésével több állat pusztulását okozva történő elkövetés. Ez is egy nagyon fontos tétel, hogy bekerült, hiszen a természetkárosítás vonatkozó rendelkezésével összhangban az állatkínzás egy minősített eseteként kívánja szankcionálni a javaslatban azt az esetet, amikor az állatok pusztulását az elkövető az általa alkalmazott méreg vagy az élet kioltására alkalmas csalétek kihelyezésével okozza. Ezen eset fokozott társadalmi veszélyességére figyelemmel minősített esetként való szabályozása indokolt. Az állatkínzás alapesetén felül ugyanis a természetet is aljas módon kihasználó méreg vagy csalétek kihelyezésével és annak elfogyasztásával több állatnak is olyan szenvedését okozza, amelynek következtében a méreg vagy csalétek okozta hosszú kínlódás után az állatok tömeges pusztulását is előidézheti. Itt az „előidézheti”, azon van a hangsúly, hiszen már a méregnek, csaléteknek a kihelyezése is büntetendő lesz ezután. Különös visszaesőként történő elkövetés: a nemzeti konzultáció során társadalmi igényként fogalmazódott meg továbbá az is, hogy az állatkínzást többször elkövetők szigorúbb büntetésére, azon belül is hasonló bűncselekményt többször elkövetők szigorúbb felelősségre vonására kerüljön sor. Számos esetben volt ugyanis megfigyelhető, hogy azok, akik már korábban állatkínzás vagy állatkínzáshoz hasonló, az állat vagy állatok kínzásával, szenvedésével vagy természetet károsító pusztulásával járó bűncselekményt elkövettek, a büntetőjogi felelősségre vonásuk megállapítását követően további hasonló bűncselekményeket is elkövettek. Ezen elkövetőt a személyében lévő, a társadalomra fokozott veszélyt jelentő erőszakos jellemvonásaira figyelemmel szükséges különleges visszaesőként a hatályos törvényi rendelkezésnél szigorúbban büntetni. És ami egyedülálló a mi törvénycsomagunkban Európában, az nem más, mint a szaporítók elleni fellépés. Hiszen azt is tudjuk, hogy a pandémia ideje alatt nagyon megnőtt a kereslet a társállatok iránt, és azt is tudjuk, hogy többnyire sajnos a szaporítók szolgálták ki ezt a keresletet. Nagyon fontos volt és szerintem ezzel úttörők vagyunk Európában az, hogy körülírjuk azt, hogy mégis kik azok a szaporítók. Tehát a szaporítótelep, a kedvtelésből tartott állatok egészséges tenyésztését biztosító környezet kialakítása mellett kiemelten fontosnak tartottuk a szaporítók elleni fellépést, a szaporítótelepek felszámolását és a szaporító tevékenység büntetőjogi szabályozását. A jelenleg hatályos jogszabály szerint ugyanis a szaporítókat az állatok rossz körülmények között tartására figyelemmel az állatkínzás miatt rendeli büntetni, azonban a szaporítótelepek terjeszkedésének, növekedésének megakadályozása céljából minősített esetként való szabályozásra lenne szükség. Jogalkalmazói visszajelzések, valamint az állatvédelmi szervek elmondása szerint megállapítható, hogy az állatok szaporításával foglalkozók nem képesek az állatok megfelelő körülmények között történő tartásáról és ellátásáról gondoskodni. A szaporítók ugyanis haszonmaximalizálásra törekednek, ami miatt az állatot idő előtt leválasztják az anyaállatról, ezt követően pedig alkalmatlan helyen és körülmények között zsúfoltan, éheztetve szállítva, sokszor az állat fajtájától eltérő, népszerű fajtaként megjelölve értékesítik. Emellett a még el nem adott állatok életkörülményeit, élelemmel és ivóvízzel való ellátását és egészségügyi ellátását, oltást, betegségek kezelését sem képesek megfelelően biztosítani, és az állatorvost igénylő beavatkozásokat is mellőzik. Az állatok tartásával kapcsolatos ellátási kötelezettségeket az állatvédelmi törvény 3. pontjában, a 8. §-ban a jó gazda gondossága körében kötelezettségként határozza innentől meg. Ahogy mondtam, a természetkárosítás is bekerült, illetve a tiltott állatviadalról is már beszéltem, mivel az időm fogytán van, ezért csak egyre szeretnék kitérni, és köszönöm szépen egyébként a módosításokat is, amit a baloldali képviselőtársak tettek. A jó szándékot láttam abban, és el is mondtam egyébként, hogy sok mindennel mi már foglalkozunk, de kaptunk olyan módosítást is, amit be tudtunk fogadni, itt a Magyar Madártani és Természetvédelmi Egyesület, a WWF Magyarország Alapítvány és a Traffic együttes javaslata volt az, hogy ne csupán a gerinces állatokra, hanem minden élőlénycsoport védelmére kiterjedjen a büntetőeljárási szabály, hogy lefoglalás esetén az élőlény elhelyezését biztosítani tudja, a legrövidebb időn belül meg kell szüntetni az értékesítését ezt el kell rendelni. Ennek indoka, hogy minden élőlény esetében jelentős problémát jelent az elhelyezés, mivel ezek életben tartása speciális szakértelmet igényel, ennek hiányában a büntetőeljárás alatt az élőlények elpusztulnak, ami a büntetőeljárás sikerességét is rontja. Azt gondolom, hogy ez egy olyan módosítás volt, amit azonnal be lehetett fogadni, hiszen szakmailag megalapozott volt. Még egyszer nagyon szépen köszönöm minden képviselőtársamnak a támogatását, hiszen közös ügyünk az állatvédelem. Köszönöm, hogy meghallgattak. [[Taps a kormánypártok soraiban.]]
Köszönöm szépen. Tájékoztatom önöket, hogy Ovádi képviselő úr most a Törvényalkotási bizottság álláspontját ismertette, de minthogy az előterjesztők közül csak ő van jelen, megkérdezem, hogy előterjesztőként kíváne szólni, bár kétségkívül bőven fejtette ki a véleményét. Ezzel nem irányítani akarom, vagy igazából igen. [[Ovádi Péter jelzésére:]] Nagyon jó, kitűnő a válasza, nagyon szépen köszönöm. Ez azt jelenti, hogy nem kíván szólni. Most viszont meg kell kérdeznem a kormány nevében Völner államtitkár urat, hogy kíváne szólni. [[Jelzésre:]] Jelzi, hogy nem. Köszönöm szépen. A kijelölt Igazságügyi bizottság nem állított előadót. Most képviselői felszólalások következnek. Ezek sorában elsőként előre bejelentett felszólaló, Fülöp Erik képviselő úr, független képviselő szólhat. Parancsoljon!
Köszönöm szépen, elnök úr, a szót. Szeretném leszögezni elöljáróban, hogy nagyon örülök ennek a törvénytervezetnek, amely holnap szavazásra kerül itt a parlament előtt. Azt hiszem, hogy nagyon sok alkalommal már felhívtam a figyelmet, hogy van egy hatalmas társadalmi igény, amely az állatvédelmi jogszabályok szigorítását szeretné elérni. Éppen ezért örülök, hogy most úgy tűnik, hogy a társadalmi igény találkozott a politikával is, hiszen bizottsági ülésen, ahogy Ovádi miniszteri biztos úr is jelezte, igazságügyi és törvényalkotási bizottsági ülésen is egyhangú szavazással támogatták a képviselők ezt a törvénytervezetet, ezt a törvénycsomagot. Igazából azt mondhatjuk, hogy rendkívül hosszú út áll még előttünk, természetesen vannak ennek a törvénytervezetnek olyan pontjai, amelyek égető állatvédelmi, kritikus pontokat orvosolnak, ilyen akár az állatkínzás bizonyos büntetőjogi tételeinek a szigorítása, vagy az, hogy az állatviadal nézőit is büntetni rendeli ettől kezdve majd a jogszabály. A szaporítók elleni, végre hatékony fellépést is biztosíthatja, illetve az állattartástól való eltiltást egyszerűsíti, így várhatóan sokkal több ilyen esetet lehet majd a jövőben tapasztalni. Azért is fontos, hogy az alapoktól kell megváltoztatnunk az állatvédelmi tevékenységet, merthogy nagyon sok olyan rossz példa van még ma is az emberek fejében, amelyet valamilyen úton-módon meg kell próbálni kiverni. [[17.50]] Én nagyon örülök, hogy éppen a mai napon került bejelentésre az, hogy a gyermekvédelmi szakigazgatási rendszerben élő gyermekek számára a felelős állattartással kapcsolatban egy oktatási-nevelési programot indít majd be több szervezet, természetesen a politika segítségével. Erre azért is van rendkívül nagy szükség, hiszen pont egy tegnapelőtti hír volt, hogy Győrben egy piacon például macskabundákat értékesítettek volna, ami, azt gondolom, hogy a XXI. században egészen elképesztő. Zárásként pedig csak annyit szeretnék mondani, hogy köszönöm szépen én is azoknak az ellenzéki képviselőknek és kormánypárti képviselőknek a támogatását, akik már a bizottsági üléseken, akár az igazságügyi, akár a törvényalkotási bizottsági ülésen támogatták ezt a javaslatot, és természetesen bízom benne, hogy a holnapi nap folyamán is támogatni fogják. Egyetlenegy olyan dolog van, amire fel kell hívni még a figyelmet, hogy onnantól kezdve, hogy a társadalmi igény, az állatbarátok igénye, az állatszeretők igénye és a politika találkozott, innentől kezdve már csak az ítélkezési szekció, a bírók figyelmét kell erre felhívni, hiszen most már a jogszabályok lehetővé fogják tenni, hogy valóban elrettentő és szigorú ítéletek kerülhessenek kiszabásra Magyarországon. Eddig is lehetséges lett volna a bíróknak erőteljes ítéletekkel élni, de most már még inkább lehetőségük lesz erőteljes, elrettentő ítéleteket hozni, viszont eddig sajnos még nem merték vállalni. Úgyhogy remélem, hozzájuk is eljut ez az üzenet, hogy ez a társadalmi igény, hogy minden állatkínzó megkapja a méltó büntetését. Köszönöm szépen a szót, elnök úr.
Nagyon szépen köszönöm. Normál szót kérő képviselőként Varju László képviselő úr, a Demokratikus Koalícióból, tessék!
Elnök Úr! Köszönöm szépen a szót. A törvény tárgyalásának jelen szakaszában szeretnék néhány dolgot nyomatékosítani, amit természetesen azzal kezdek jómagam is, hogy örülök annak, hogy ebben lényegében teljes körű egyetértés alakult ki, és sok vonatkozásban, és ebből egyet kiemelek, például a szaporítók elleni fellépésre valóban komoly szándék van a kormány részéről. Viszont azt is szeretném megfogalmazni, hogy ebben a folyamatban vannak olyan dolgok, amikben nem sikerült teljes egyetértésre jutni, vagy nem sikerült egyetértésre jutni, és ezért sajnálom, hogy annak a módosítónak a támogatására vagy azoknak a módosítókezdeményezéseknek a támogatására nem került sor, amik abba az irányba mutattak, hogy legyen az állatvédelemnek egy intézményesült gazdája az ombudsman személyében, vagy jöjjön létre az az állatvédelmi alap, amely lehetőséget ad arra, hogy ehhez érdemi nagyságrenddel rendelkező védelmi hátteret, gazdasági hátteret biztosítson. Teljesen egyetértünk abban, hogy szigorúbban büntetnénk az állatviadalok szervezőit, és emellett a visszaeső szervezőket külön is büntetni kell, de ebben egyetértés alakult ki. Egy jól működő állatvédelmi őrség létrehozása az, amire szükség van, és ilyen szempontból valóban, ahogy képviselőtársam is említette, a büntetőjogi megközelítése és ilyen értelemben a gyakorlat lesz majd az igazi kérdés, ami bemutatja azt, hogy az a törekvés és az a szándék, amit itt a képviselők, illetve a pártok és köztük a Demokratikus Koalíció is támogat mondhatnám azt, hogy mivel egyéni választókerületi képviselőként Újpestről több civil szervezet megkeresésével találkoztam, és Angyalföldön is azok közül az állatbarátok közül sokan támogatnak bennünket abban, hogy erre a szigorításra sor kerüljön , ezt én feltétlenül fontosnak tartom, és ezt a törekvést magam is támogatni szeretném. Örülök annak, hogy eljutottunk ide. Köszönöm szépen.
Nagyon szépen köszönöm. Tisztelt Képviselők! Kíváne még valaki a fennmaradt időkeret terhére felszólalni? [[Nincs ilyen jelzés.]] Megállapítom, hogy nem. A vitát lezárom. Meg kell kérdeznem az előterjesztőt hiszen a kormány nevében Völner államtitkár úr már jelezte, hogy nem kíván szólni , Ovádi képviselő urat, hogy kíváne véleményt mondani, reflektálni az elhangzottakra. [[Ovádi Péter nemet int.]] Jelzi, hogy nem. Nagyon szépen köszönöm. A határozathozatalokra a holnapi ülésnapon kerül sor, tisztelt Országgyűlés. Meg kell jegyeznem, hogy az elmúlt időszak legkulturáltabb vitáját az állatokkal kapcsolatban folytatták le. [[Derültség.]] Tisztelt Országgyűlés! Soron következik az egyes egészségügyi, egészségbiztosítási és gyógyszerészeti tárgyú, valamint kapcsolódó törvények jogharmonizációs és egyéb célú módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17278. számon a parlamenti informatikai hálózaton elérhető. A vitában elsőként a Törvényalkotási bizottság álláspontja kerül ismertetésre. Mátrai Márta képviselő asszony, az Országgyűlés háznagya a bizottság előadója. Parancsoljon!
Köszönöm a szót. Tisztelt Elnök Úr! Tisztelt Államtitkár Asszony! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. november 25-én tartott ülésén megtárgyalta az egyes egészségügyi, egészségbiztosítási és gyógyszerészeti tárgyú, valamint a kapcsolódó törvények jogharmonizációs és egyéb célú módosításáról szóló 17278. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 24 igen szavazattal, 5 tartózkodás mellett elfogadta. Tisztelt Országgyűlés! Tisztelt Képviselőtársaim! Az előttünk fekvő törvényjavaslat-csomaggal több jogharmonizációs feladatunkat szeretnénk ellátni, illetve a javaslat tartalmaz néhány jogpontosítást is, valamint felhatalmazást a rendeletek megalkotására. Engedjék meg, hogy felsoroljak párat ezek közül! Elsőként az orvostechnikai eszközök kérdéskörét említeném meg, amely az új európai uniós orvostechnikai szabályozásnak a 2017. május 25-én hatályba lépett rendelkezéseivel kapcsolatos, amelyet az in vitro diagnosztikai orvostechnikai eszközök vonatkozásában 2022. május 26-ától kell teljeskörűen alkalmazni. Ezt követően a javaslat foglalkozik a szakorvosképzési rendszer átalakítását érintő és az ezzel összefüggő egészségügyi tevékenység végzésére vonatkozó szabályok módosításával is. A rezidensek a javaslatnak köszönhetően a képzésük során olyan részvizsgákat tehetnek majd, amelyek sikeres teljesítésével bizonyos tevékenységek vonatkozásában felhatalmazást kapnak az önálló tevékenység végzésére. A törvényjavaslat továbbá azt a Magyar Gyógyszerészeti Kamara által tett, betegbiztosítási szempontokat figyelembe vett törvényi szabályozást is magába foglalja, ami azt célozza, hogy a betegek biztonságos gyógyszerrel történő kiszolgálása garantált legyen. Meg kell akadályoznunk, hogy a betegeket a csomagküldés során a gyógyszerek kezelésének nem megfelelő módja miatt esetlegesen kár érhesse. A javaslatban szerepel a szociális törvény módosítása is. Az idősek, a fogyatékosok, a szenvedélybetegek vagy a pszichiátriai beteg személyek számára átmeneti elhelyezést nyújtó intézményeknek 2022. de-cember 31-éig biztosított a jelenlegi működési rendje. Ezen időpont után lenne szükséges átalakulniuk tartós bentlakásos elhelyezést nyújtó intézménnyé vagy támogatott lakhatási formává, azonban az átmeneti ellátást nyújtó szociális intézményfenntartók az elmúlt években több akadályt, kockázatot jeleztek a tárca felé, ezért javasolt a szociális törvény 138. § (4) bekezdése szerinti átalakulási kötelezettséget előíró szabály törlése. Végezetül pedig meg kívánom említeni, hogy a javaslat kitér a praxisközösségek működésére is, azért, hogy a tevékenységüket, együttműködésüket, illetve az együttműködés koordinációját is jogszabályban lehessen meghatározni és szabályozni. Úgy gondolom, hogy az előttünk fekvő törvényjavaslat mindenképpen támogatandó, mert számos konstruktív célt és megvalósítást szolgál, éppen ezért kérem a tisztelt Országgyűlést, hogy az előttünk lévő törvényjavaslatot támogatni szíveskedjen. Köszönöm a figyelmet.
Nagyon szépen köszönöm. Megkérdezem most Horváth Ildikó államtitkár asszonyt, a kormány nevében kíváne most szólni. [[Jelzésre:]] Jelzi, hogy nem. A kijelölt Népjóléti bizottság, tisztelt Országgyűlés, nem állított előadót. Most képviselői felszólalások következnek. Tisztelt Országgyűlés! Kíváne valaki szólni? [[Nincs ilyen jelzés.]] Megállapítom, hogy nem. A vitát lezárom. Megkérdezem az előterjesztőt, kíváne bármit is mondani. [[Nincs ilyen jelzés.]] Mátrai képviselő asszony? Gondolom, hogy nem kíván szólni.
Nem kívánok, köszönöm szépen. [[18.00]]
Köszönöm szépen. Az előterjesztő nem kíván szólni, így tájékoztatom önöket, hogy a határozathozatalokra a holnapi ülésnapon kerül sor. Tisztelt Országgyűlés! A mai napirendi pontjainak tárgyalásának végére értünk. Most a napirend utáni felszólalások következnek, tisztelt Országgyűlés. Elsőként Kálló Gergely képviselő úr, a Jobbik képviselője szólhat. „Közös ügyeink” címmel mondja el felszólalását. Parancsoljon!
Tisztelt Ház! Tisztelt Elnök Úr! Köszönöm a szót. Egy történetet hoztam el Dunaújvárosból, amely mindenféle fordulatot tartalmaz, de leginkább az emberek kifosztásáról és átveréséről szól. Dunaújvárosban eddig a távhőszolgáltató és a melegvíz-szolgáltató a DVCSH vállalkozás volt. Az elmúlt években sorra követték el a merényleteket az emberek ellen, de az előző városvezetés ezt hagyta, úgymond nem akasztott bajszot a céggel annak ellenére, hogy ezt többször tehette volna. Az új városvezetés viszont, kiállva a dunaújvárosiak mellett, szerződést bontott a DVCSH-val. Miért tette ezt? Ez év februárjában a DVCSH minden figyelmeztetés és jelzés nélkül egyszerűen lezárta a távhőszolgáltatást, így óvodákban az óvodások nem jutottak meleg szobákhoz, és 5-10 fokos termekben kellett lenniük. Ezt az önkormányzat nem engedte meg, és a Magyar Energetikai és Közmű-szabályozási Hivatalhoz fordult, bejelentést tett a DVCSH ellen. A Magyar Energetikai és Közmű-szabályozási Hivatal megrótta a DVCSH-t, és az önkormányzatnak adott igazat. Ezek után az önkormányzat, nagyon helyesen, szerződést bontott a DVCSH-val. Tovább folytak a folyamatok, melyek végén a már említett MEH az önkormányzatnak igazat adván a DVG-t jelölte ki július 1-jétől mint távhőszolgáltatót a városban. Igen ám, de ezt a DVCSH egyszerűen nem volt hajlandó tudomásul venni, és több mint öt hónapon keresztül zaklatta az embereket a számláival, odáig ment, hogy még egy végrehajtót is bevetett a GLOBAL Faktor személyében, aki láss csodát a DVCSH-hoz ezer szállal köthető vállalat volt. Hiába szólította fel az önkormányzat a DVCSH-t, hogy hagyja abba a jogszerűtlen magatartását, nem tette. Sőt, eljutottunk oda is, hogy a helyi Fidesz semmiféle módon nem állt ki az emberek mellett, nem állt bele és nem lépett szövetségre az önkormányzattal abban, hogy végleg eltakaríthassuk a DVCSH-t a városunkból. Sőt, meg is fejelték a dolgot. Az önkormányzat mindenképpen igyekezett elkerülni azt, hogy duplán fizessenek be a dunaújvárosiak különböző szolgáltatóknak. Ezért az önkormányzat megtette azt, hogy azokat, akik októberig befizették a DVCSH-nak a számlát, annak ellenére, hogy kérie, az önkormányzat kártalanította, de, most kapaszkodjanak meg, a helyi Fidesz frakciója ezt nem szavazta meg. Hát, így álltak ki a dunaújvárosiak mellett. De mondok egy meredekebbet. Nem szavazták meg, de most Lőrinczi Konrád önkormányzati képviselő kérte az ő kártalanítását, azt a kártalanítást, amit a dunaújvárosiak javára nem szavaztak meg. Hát, van bőr az arcon! Na, mindegy. De ne csak a problémákat mondjuk, keressünk megoldásokat! Ezért, és itt most kérem a fideszes képviselőket, egy határozati javaslatot nyújtok be a parlament elé. Ez a határozati javaslat azt tartalmazza, hogy ha valamely állami hivatal megtiltja a számlázást valamilyen szolgáltatónak, kivéve az elszámolási számlát, akkor ne nyújthasson be a lakosság felé számlát. Ezt tartalmazza a mi határozati javaslatunk. Kérjük tehát a fideszes képviselőket, hogy amennyiben majd a bizottság, illetve a parlament elé kerülhet ez a határozati javaslat, szavazzák meg, hogy meg tudjuk védeni a magyar embereket, mert per pillanat nincs ilyen szabályozás, nincs ilyen szerv, amely azonnal lecsapna azokra a szolgáltatókra, akik a tiltás ellenére számlázhatnának. Köszönöm a szót. Maradok a körzetem szolgája.
Köszönöm szépen. Nagy Csaba képviselő úr, a Fidesz képviselője, szólhat most napirend után: „Szentlőrinc város fejlesztései” címmel. Parancsoljon!
Köszönöm a szót, elnök úr. Tisztelt Ház! Egyéni választókerületem harmadik legnépesebb városa Szentlőrinc, kicsivel több mint 6400 fős lélekszámával. A település gazdasági súlya és közlekedési csomóponti jellege miatt hagyományosan központi szerepkört tölt be mindig. A városban az elmúlt években több olyan fejlesztés is elindult, illetve elkészült, amelyek a szentlőrinciek és a vonzáskörzetben élők mindennapjait segítik. A terület- és településfejlesztési operatív program keretében mintegy 1,2 milliárd forint vissza nem térítendő és társfinanszírozott támogatás került becsatornázásra a városba, ennek egy része még korábbi megyei elnöki tevékenységem során, a továbbiak pedig képviselői munkám során. A Szentlőrincet és a településrészét, Tarcsapusztát összekötő kerékpárútra 2017-ben nyert mintegy 177 millió forintos támogatást az önkormányzat. A projekt 2020-ban készült el, nagyban javítva ezzel a Tarcsapusztán élők közlekedési és sportolási lehetőségeit. Az iparterület kialakítását szolgáló, 2017-ben elnyert pályázati munkálatok 2020-ban indultak el, melynek keretében két, mintegy 442 négyzetméter alapterületű, akár kétszeresükre is bővíthető univerzális üzemcsarnok létesült. A beruházás erősíteni tudja a város gazdasági súlyát, lehetőséget biztosítva új munkahelyek létrehozására is. Szintén 2017-ben született döntés a Liszt Ferenc utcai óvoda felújításáról, bővítéséről. A több mint 265 millió forintos támogatáshoz a kormány támogatásával sikerült további 129 millió forint többletfinanszírozást elérni, ezzel az önkormányzat el tudta kerülni a gazdasági stabilitását veszélyeztető hitelfelvételt. 2021-ben végre elindulhattak a munkálatok. A beruházás során javult az ellátás színvonala, új bölcsődei férőhelyek kerülhettek kialakításra, a játszóudvar mellett megújultak a mozgásfejlesztést segítő helyiségek és a szabadidős terek, melegítőkonyha és orvosi szoba is kialakításra került. 2018-ban érkezett támogatói döntés a „Zöld város” pályázatról, amelynek munkálatai 2021-ben tudtak megvalósulni, mintegy 200 millió forintból. A Szentlőrinc központjában álló Urbach tér aktív közösségi színfoltja lett a város minden korosztálya számára. A tér a mai kor követelményeinek megfelelő új játszótéri elemekkel, sportparkkal, sétányokkal, közvilágítással, biztonsági kamerarendszerrel gazdagodott. 2021 nyarán az önkormányzat több mint 105 millió forintos támogatást nyert el csapadékvíz-elvezető rendszer korszerűsítésére és építésére, a város több célterületére koncentrálódik, így a Templom tér környezete, az Arany János utcai óvoda környezete, az Ifjúság útja, valamint a vasútvonaltól délre fekvő terület vízelvezetését fogják megoldani. A vidékfejlesztési program keretében mintegy 109 millió forintból hamarosan új piac fog létesülni Szentlőrincen is, a korszerű közművesített létesítmény csaknem 400 négyzetméter alapterületen fog megvalósulni. A beruházás célja, hogy a szentlőrinci, illetve a környékbeli kistermelők rendezett, tiszta, biztonságos körülmények között tudják a helyi termékeiket árusítani, ezáltal segítve, fellendítve a város és a vonzáskörzetének lokális gazdaságát. A „Nemzeti szabadidős egészség sportpark” program keretében 2020-ban készült el ez 150 négyzetméteres sportpark a város tömbházas területén, amely aktív sportolási lehetőséget jelent a fiatal korosztály számára. Szentlőrincen 9,5 millió forint támogatásból valósult meg a 2020-as központi költségvetés terhére az a projekt, ahol önkormányzati étkezési fejlesztést támogattunk. Ennek keretében a szentlőrinci óvoda és bölcsőde Arany János utcai épületében működő melegítőkonyha újult meg. Hamarosan kibővül a szentlőrinci járási hivatal kormányablaka is. A százmillió forintos kormányzati támogatásból a hivatal tetőtere beépítésre kerül, így egy helyen lesz elérhető a Szentlőrinci Járási Hivatal kormányablaka, a hatósági és a gyámügyi osztálya is. A fejlesztéseknek köszönhetően a szentlőrinciek, a vonzáskörzetben élők is modern körülmények között, egy helyen intézhetik hivatalos ügyeiket. Komoly fejlesztések zajlottak a Szentlőrinci SE futballpályáján is, új lelátó és vizesblokk, tévéközvetítésre alkalmas villanyvilágítás létesült, majd a pálya teljes körű átépítése történik meg. Legyünk büszkék erre a csapatra, mert szerte az országban viszik a város hírnevét, beszélnek róluk. Szentlőrinc a megye második legerősebb és legfontosabb futballközpontjává válhat. NB II-es és megyei NB I-es felnőtt csapat mellett 11 együttest versenyeztet a klub a gyerekek között, több mint 200 gyermek futballozik itt. [[18.10]] A város lakossága már nagyon várja a tanuszoda felépítését. Itt jó hírekkel tudunk szolgálni. Elkészült a kiviteli terv, a közbeszerzési eljárás a kivitelezésre kiírásra került. December 7-éig várják az ajánlatokat a kivitelezőktől; 2022-ben elindulhat az uszoda építése. Köszönöm szépen megtisztelő figyelmüket.
Köszönöm szépen. Napirend utáni felszólalásra jelentkezett Tuzson Bence képviselő úr, a Fidesz képviselője: „Sportfejlesztések Pest megye 5. számú választókerületében” címmel. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselőtársaim! Dunakeszi, Fót, Göd, Csomád, Csömör, Erdőkertes és Veresegyház élen jár a fejlesztések területén. Ez az ország egyik leggyorsabban fejlődő térsége. De most már több felmérés is bizonyítja azt, hogy bizony nemcsak egy gyorsan fejlődő térségről van szó, hanem arról a térségről, amelyben a legjobb élni, ami a legélhetőbb térsége is egyben Magyarországnak. Mi ennek a titka? Lehet, hogy itt, Budapest mellett kialakulhat egy olyan térség, amely valóban életkörülmények tekintetében is olyat tud biztosítani az emberek számára, amelyet egy olyan nagyváros, mint Budapest, nem vagy nagyon nehezen. Ennek egyszerű oka van. Amellett, hogy a fejlesztésekben arra figyelünk oda, hogy olyan beruházások valósuljanak meg, amelyek az emberek közvetlen érdekeit szolgálják, odafigyelünk arra is, hogy az emberek életminősége is javuljon, javulhasson ezen a területen. Ilyenek a közlekedésfejlesztési beruházásaink ezen is sokat dolgozunk, sőt az Országgyűlés előtt is beszéltünk már erről a kérdésről , az oktatásfejlesztési kérdéseink, az egészségfejlesztési kérdéseink. De az egészségfejlesztés mellett nagyon fontos, hogy a megelőzésre is odafigyeljünk. A megelőzéshez pedig hozzátartoznak a sportfejlesztések. Azt szokták mondani és több felmérés is igazolja azt , hogy ahhoz, hogy valaki teljes értékű életet tudjon élni, hogy minél több évet tudjon egészségben leélni, nemcsak a genetikára van szükség, nemcsak a jó egészségügyi rendszerre, hanem bizony az életmódra is, az életmód erősítésére, azaz, hogy valaki olyan életet éljen, ami előrevetíti az egészséges életet. Ehhez szükség van a sportra. Nagy öröm számomra, hogy itt egy olyan erős közösség van Dunakeszin és környékén, amely közösség odafigyel arra, hogy sportoljon, hogy olyan életet éljen, ami megerősíti őt az egészséges életben, illetve abban, hogy a későbbiekben is egészséges életük legyen, hiszen ezen a környéken 7 ezer olyan sportolónk van, aki sportegyesületben is sportol, és több tízezerre tehető azok száma is, akik nemcsak sportegyesületben, hanem bizony a mindennapokban, tehát nap mint nap sporttevékenységeket folytatnak. Engedjék meg, hogy a teljesség igénye nélkül abból a 62 fejlesztésből, amit megvalósítottunk, és 15 fejlesztésből, ami szintén a sport területén valósul meg, még meg fog a jövőben valósulni, néhányat felsoroljak! Egyrészt Csomádon megvalósítottunk a sportpálya mellett egy új épületet is. Ez az épület szolgálja a csomádiak egészségét, sportcélú fejlesztés volt ez is, egy nagyon fontos fejlesztés. Ovifocipályát hoztunk itt létre, sportparkot is építettünk, sőt Csomádon új bicikliút is létrejött. Csömörön is több fejlesztést valósítottunk meg. Egyrészt folyamatban van egy regionális bringaközpont megépítése is, de az utóbbi időszakban megvalósult a városi sportcsarnok részleges felújítása. Két kondipark is épült, sportpark jött létre, és az ország legnagyobb, úgynevezett pumpapályája is itt jött létre. Erdőkertesen is a tornaterem fejlesztése megvalósulhatott, és sportparkot hoztunk létre Erdőkertes településen is. Veresegyházon is több fejlesztés valósult meg. Egyrészt egy kosárlabdacsarnok is létrejöhetett; a Református Általános Iskola tornaterme, sportudvara is megvalósulhatott, sportpark jött létre, bringapark is létrejött; a Katolikus Gimnázium kültéri sportpályája is megvalósulhatott, sőt nemrégiben egy kézilabda-munkacsarnokot is átadtunk. Gödön nagyon sok fejlesztésünk van folyamatban. Engedjék meg, hogy kiemeljem az új 24 tantermes iskola építését, amely tornacsarnokkal és kültéri sportpályával együtt fog megvalósulni. A Búzaszem Általános Iskola tornaterem-fejlesztése is előttünk áll még, sőt nagy öröm számunkra, hogy a Gödi SE is elkötelezett a sportfejlesztésekben. Itt külön szeretnék köszönetet mondani Horváth László elnök úrnak, hiszen tervei között szerepel egy komoly sportcsarnok megépítése. Számíthat ebben a mi támogatásunkra is. A Kincsem Óvoda udvarán is ovis sportpálya valósulhatott meg. Több, labdarúgást érintő fejlesztés is megvalósult a Gödi SE gondozásában, új sportpark jött létre, sőt a Huzella Tivadar Általános Iskola esetében is kültéri kosárlabdapálya jöhetett létre. Fóton is, engedjék meg, hogy röviden megemlítsek egy komoly fejlesztést, amely egy sportcsarnok fejlesztése, ami most van folyamatban; sportpark és bringapark épült. Dunakeszi városában valósult meg a legtöbb fejlesztés. A következő időszakban egy komoly sportpálya, egy városi sportcsarnok átadására is sor kerül, de megvalósult itt műfüves pálya, sportpálya-felújítások, új tanuszoda építése erre külön büszkék vagyunk , 24 tantermes iskola sportcsarnokának bővítése és nagyon sok ovifocipálya. Szeretném azt, hogyha ezek a fejlesztések itt, a sport területén is tovább folynának, és azt kívánom a helyieknek, a dunakeszieknek és a környéken élőknek, hogy ezeket a fejlesztéseket vegyék igénybe, és tegyenek sokat az egészségük érdekében. Köszönöm szépen.
Köszönöm szépen. Horváth László képviselő úr, a Fidesz képviselője következik: „Köszönet az iskolaőröknek” címmel. Tessék!
Köszönöm a szót, elnök úr. Tisztelt Ház! Második éve működik az iskolaőrség az ország több száz iskolájában. A működés eddigi tapasztalatai alapján kijelenthető, hogy az iskolaőrség létrehozása indokolt volt, és hogy az iskolaőrség jelentős mértékben képes erősíteni az iskolák biztonságát. Az is bebizonyosodott, az idő bebizonyította, mint már annyiszor, hogy a baloldal iskolaőrséget támadó, rém- és álhíreket terjesztő, bizalmatlanságot szító politikai akciói pedig alaptalanok és indokolatlanok voltak ebben az esetben is. Alapvetésként most is le kell szögezni, hogy egy iskolában az erőszak és annak bármilyen formája megengedhetetlen és elfogadhatatlan. Abban az iskolában, ahol erőszak van, ott sem tanulni, sem tanítani nem lehet, és ahol sem tanítani, sem tanulni nem lehet, az az intézmény már nem is nevezhető iskolának. Minden diákot megillet a nyugodt tanuláshoz való jog, és minden tanárt megillet a nyugodt tanításhoz való jog. Egy iskola minden diákjának, tanárjának, valamennyi dolgozójának pedig kijár az emberi méltóság és a személyes biztonság. Jól tudjuk, hogy az iskolai erőszak gyökereit nem az iskolában, hanem az agresszorok családi, szociális környezetében kell keresni, hogy egy folyamatot kell kezelni, mert bizony rögös út vezet ahhoz, hogy valaki agresszorrá váljon. Iskolapszichológusoknak, iskolai szociális munkásoknak, különféle felkészítő programoknak kell segíteniük mind a tanárokat, mind a diákokat, mind a családokat az erőszak felismerésében, kezelésében, és ha lehetőség van rá, elkerülésében. De ha már baj van, az iskolában fellépő erőszakra gyorsan és határozottan kell reagálni. Itt nincs pardon! Az iskolaőrségnek elsősorban visszatartó szerepe van, ilyen erőként hat, képes hatni az eddigi tapasztalatok szerint. A puszta személyes jelenlét, a helyszíni közvetlen és gyors beavatkozás, segítségnyújtás lehetősége biztonságérzetet nyújt pedagógusnak és tanulónak egyaránt. Az iskolaőrök nemcsak az akut erőszakos események kezelésében, hanem azok megelőzésében is segítik a pedagógusokat. Elmondható, hogy az iskolaőrök jelenlétének pozitív hozadéka az is, hogy javul az általános fegyelem, csökken a rendbontások, a fizikai és verbális agressziók, támadások száma. A híradások arról szóltak, hogy az iskolaőrök az intézményekbe nemcsak hogy problémamentesen beilleszkedtek, hanem gyorsan részévé is váltak az iskolai közösségeknek. Nem elhanyagolható az sem, hogy az iskolaőrök aktívan tudtak fellépni vészhelyzetek elhárításában, a járványügyi szabályok betartásában, betartatásában is. Köszönet érte. És most néhány beszédes és tanulságos szám. Az iskolaőrprogramban önkéntesen részt vevő még egyszer mondom, önkéntesen részt vevő köznevelési és szakképzési intézmények száma 489. 2020 szep-tembere óta a programhoz csatlakozó intézményeken felül további körülbelül száz köznevelési intézmény jelezte iskolaőr iránti igényét. Ez pedig azt jelzi, hogy szükség van erre az intézményre, és van iránta bizalom továbbra is. [[18.20]] 2020 szeptembere és 2021 októbere között az iskolaőrök 478 esetben intézkedtek, minden esetben jogszerűen, szabályosan és arányosan. A 478 eset közül 215 esetben felszólítottak, 95 esetben igazoltattak, 68 esetben visszatartottak, egészségügyi segítségnyújtásban 34 alkalommal vettek részt, és csak ezután következik a sorban a testi kényszer alkalmazása, 28 esetben a 478 esetből. Vészhelyzet-elhárításban 14-szer vettek részt, és a gumibot használatára a 478 intézkedésből csak egyszer kellett hogy sor kerüljön. A vegyi eszköz alkalmazása pedig 0, azaz zéró. Itt jut eszembe a DK vezérszónokának mondata, aki a törvényjavaslat parlamenti vitájában az iskolaőrséggel kapcsolatban azt mondta, hogy a kormány gumibottal és bilinccsel akarja büntetni a fiatalokat. A számokból kiderül, hogy ez ordas csúsztatás volt. Az igazság ezzel szemben az, hogy a kormány az iskolaőrprogrammal és a program végrehajtásához szükséges feltételek biztosításával szolgálja az iskolákban tanulók, tanítók és dolgozók biztonságát, s amíg ez a kormány irányítja az országot, ez így is marad. Köszönöm szépen.
Köszönöm szépen. Varju László képviselő úr, a DK képviselője szólhat most napirend után: „Mi történik Újpesten?” címmel. Tessék!
Köszönöm szépen a szót. Az előző héten egy nagyon fontos esemény történt Újpest életében, ugyanis végre megérkezett a támogatói okirat a 2021. évi „Egészséges Budapest” program megvalósításához. Ugyan ez még nem az újpesti kórház és annak szolgáltatásai, de egy nagy lépés előre. Az év elején azt a fontos célt tűztük magunk elé, hogy az „Egészséges Budapest” program keretében szeretnénk Újpesten előrelépni. Ehhez a fővárosi kerület által már 2019-ben, az önkormányzati választás után kiharcolt évi 10 milliárd forintos egészségfejlesztési támogatást igyekezett az önkormányzat segítségül hívni, és tavaszra a Fővárosi Önkormányzat vezetése és a kormány is elfogadta és támogatta ezt a kezdeményezést. Ennek a 2021-ben Újpestre eső része pontosan 528 millió 750 ezer forint. Ebből a pénzből történik 2022-ben a Nyár utcai Mentálhigiéniás Gondozóközpont felújítása, a radiológiai felvételi röntgenberendezést kap, az urológiára flexibilis cisztoszkópot vásárolhatunk, a gasztroenterológia endoszkópos tornyot szerezhet be két endoszkóppal, a felnőttfogászat és -szájsebészet új sebészeti motorral dolgozhat, a gyermekszakrendelő mágnesrezonanciás készülékkel gazdagodhat, az elavult informatikai hálózatot fejleszthetjük, új csomóponti eszközöket vásárolhatunk, biztosíthatjuk a most épülő mozgásszervi rehabilitációs centrum önrészét, és a felmerülő bérköltségeket is fedezhetjük belőle. Az ellenzéki vezetésű önkormányzatok nagyon nehéz időszakot élnek meg, ezért a körzet országgyűlési képviselőjeként kiemelten fontosnak tartom, hogy Újpest megragadta ezt a lehetőséget, és a lehető legtöbb mindent tud megoldani ebből a fővárossal együttműködve. Déri Tibor polgármester és csapata átlátható gazdálkodást folytat, és minden befolyó forintot az emberek javára fordít. Az „Egészséges Budapest” program keretei között kapott támogatással is ez történik. Újpest és Angyalföld képviselőjeként természetesen azon dolgozom, és azon fogok dolgozni a jövőben is, hogy a körzet több ilyen támogatáshoz jusson, és azokat a továbbiakban is az emberek érdekében használja fel a városvezetés. Számos esetben láttuk az elmúlt tizenkét évben, hogy Magyarországon ehhez hasonló támogatások vagy az Unió által fejlesztésre nyújtott milliárdok gyakran eltűnnek a kormányközeli cégek és barátok útvesztőjében. Újpesten ez máshogy van. Ezt a pénzt az utolsó forintig átlátható módon, az emberek javára költi el az önkormányzat. Köszönöm szépen megtisztelő figyelmüket.
Nagyon szépen köszönöm. Hajdu László képviselő úr, a DK képviselője szólhat öt percben napirend után: „Csak a BKV-t próbálják lenyúlni, vagy az egész fővárost?” címmel. Tessék!
Elnök úr, köszönöm a szót. Tisztelt Ház! A mai nappal megoldódott az a kérdés, ami miatt napirend utáni hozzászólásra jelentkeztem, hiszen ma Budapest főpolgármestere a minisztériumban aláírhatta azt a szerződést, amely alapján a budapesti tömegközlekedés 12 milliárdját megkapja. Hozzá kell tennem, hogy a költségvetési törvény garantálja ezt a 12 milliárd forintot, és ennek a szétosztására karácsony előtt az utolsó pillanatban került sor, noha a BKV-nak, a tömegközlekedésnek január óta működnie kell. A magát nemzetinek nevező kormány egész érdekes stílust valósít meg a Budapesten, tehát a nemzet fővárosában élő lakossággal szemben. Ez a BKV-támogatás is erre utal. A tömegközlekedést kiszámítható módon kellene segíteni, finanszírozni, normatív, kiszámítható módon, és nem egyedi döntésekkel, s azt is mézesmadzaggal az utolsó pillanatokra hagyva, mintegy kegyet adományozva a város lakóinak az utolsó pillanatban aláírt szerződéssel. Mire a szerződésben foglalt összeg a Kincstár által kiutalásra kerül, lehet, hogy már szilveszter lesz. Ez azt jelenti, hogy egy olyan városban, ahol 1,7 millió polgár él, ahol az agglomerációs közlekedés által még további 1 millió körüli utas és turista mozdul meg, ilyen bizonytalanságban működik a tömegközlekedés. A Demokratikus Koalíció által vezetett kerületek polgármesterei sajtótájékoztatót tartottak Barkóczi Balázs jelenlétében. Egyébként Barkóczi Balázs lesz az utódom, mert én már a hattyúbeszédem tartom itt a parlamentben, mivel befejezem az ötödik ciklus utáni pályafutásomat. Nos, Barkóczi Balázsék is kimondták, hogy diszkriminatív finanszírozása van Budapest egyes kerületeinek. Ezt bizonyítják a számok is. Az elmúlt évben karácsonykor a fideszes többségű megyei jogú városok önkormányzatai kaptak 23 milliárd forintnyi pénzt, ebben az évben szeptemberben pedig Budapesten ahol a tömegközlekedés még nem kapta meg a 12 milliárdját a fideszes többségű kerületek 14,9 milliárd forintot kaptak egyedi döntéssel, természetesen ugyanazokra a munkákra, amelyekre ennek a városnak nincs pénze, amikre nem jut pénz. És azért nem jut, mert annak a forrásnak, amiből az útépítés, a járdaépítés, a parképítés, a játszótérépítés, a kátyúzás és sok minden egyéb történne, a gépjárműadónak az elvonása a legsúlyosabban Budapestet érintette. A fideszes kerületek a 14,9 milliárd forintot éppen kátyúzásra, útépítésre kapták meg. Tehát a város egy bizonyos része preferált, a másik részében meg törjenek a tengelyek, menjenek a kátyúba az autók vagy a járművek, és azokban a kerületekben útépítésre sem kerülhet sor. A másik indok, ami miatt érthetetlen a kormány álláspontja a főváros finanszírozását illetően, hogy az 500 legnagyobb árbevételű vállalat közül 287 ebben a városban van, és az az adózott eredmény, amit a kormány fölöz le, több mint 2500 milliárd forint. Ez több mint a 19 megye együtt, hiszen azok adózott eredménye mindössze 1500 milliárd forint az 500 legnagyobb adózó esetében. Méltatlan ez a helyzet, a főváros lakossága ezt nem érdemli meg, hiszen azokban a kerületekben, ahol baloldali többség van, szintén vannak jobboldali szavazók, és ők is büntetettek. Úgy hiszem, hogy a város tömegközlekedésének arányos és egyforma fejlesztése a nemzeti kormánynak is érdekében kell hogy álljon. Köszönöm szépen. [[18.30]]
Nagyon szépen köszönöm. Varga Zoltán képviselő úr, a DK képviselője következik: „Kósa Lajosnak immár az ügyészségtől van papírja arról, hogy hazudozik!” címmel. Tessék!
Köszönöm szépen. Talán Kálló Gergely képviselőtársam kezdte úgy a hozzászólását, felszólalását, hogy hozott egy történetet. Én is hoztam egy történetet, de hozzá kell hogy tegyem, hogy sajnos. De mielőtt ebbe belevágnék, azért abban megállapodhatunk, hogy a magyar lélek különleges. Különleges már csak azért is, mert a lélekre, a magyar lélekre nagyon jellemző a humor, az, hogy még a legnehezebb helyzetekben is tudunk egy jót vigyorogni, és olyan vicceket gyártunk akár sírnivaló történésekből is, ami talán át is segít mindezeken. Eddig ezzel szerintem nincsen baj, már csak azért sem, mert e nélkül a közismert magyar humor nélkül szerintem a jelenlegi rendszert talán még túlélni sem lehetne. A kérdés inkább az, hogy mi is van mindezek mögött, hogy valóban humorról beszélünke, mert nagyon nem mindegy, hogy egy okos ember hülyéskedik vagy egy ostoba ember okoskodik. Különösen akkor nem mindegy, ha egy ország vezetéséről, vezető politikusairól beszélünk. Márpedig most ez a probléma, hogy már ott tartunk, hogy vezető kormánypárti politikusokról nehéz eldönteni, hogy rosszul kivitelezett, általuk talán humorosnak gondolt performanszaikat kell hogy elszenvedje az elképedt magyar közönség, vagy mindaz, amit látunk, már rég nem humor, hanem véresen komoly, hogy árnyaltan fogalmazzak, ezeknek a politikusoknak már ez a rendes üzemi állapota. Valljuk be, már az sem normális dolog, ha egy politikus több milliárdos sajátságos ajándékozási botrányba keveredik egy olyan ügyben, ahol az alapállás az, hogy egy, amúgy uborkatermeléssel foglalkozó háztartásbeli csengeri nőtől, egy háziasszonytól Európa egyik vezető bankjának jelentős hányadát kapja ajándékba ez a politikus, és a politikus édesanyja is kap gyorsan egy 800 milliós ajándékot. De az végképp őrült dolog, hogy minderre a kormánypárt kommunikációja és válasza az, hogy emberünk, az eset főszereplője valószínűleg nincs is tudatában annak, amit tesz. Ezt persze az igen gazdag magyar nyelv sokkal erőteljesebb jelzőkkel szokta kifejezni engedjék meg, hogy én ezt most ne tegyem meg! Sajnos a csengeri eset nem különösebben kirívó, még csak nem is meglepő, hiszen ehhez hasonló ügyek garmadája kötődik a Honvédelmi bizottság elnökének a nevéhez. Nemcsak a 2014-es elhíresült kupakos akciójára gondolunk, bár ezt mindenki ismeri, vagy arra, hogy saját bevallása szerint is retteg a tusziktól, a hutuktól, vagy ő maga se tudja már, hogy kitől, és nem is a mamája 82 évesen gründolt BMW sportmotorjára vagy a sertéstelepére, vagy arra a megdöbbentő okfejtésére a Debrecen Televízióban, hogy szerinte amúgy a hollandok tehetnek Trianonról. De még csak nem is arra, hogy számtalan vezető pozíciója mellett milliárdos állami beruházások és források felett opponál mégis, gondoljunk csak a hajdúnánási MotoGP-pálya beruházására és az azt övező különleges és különös eseményekre. Mert sajnos a legújabb mentális mélyrepülés mindezt csak megerősíti, az, hogy a Honvédelmi bizottság felelős elnökeként véletlenül elsül a szája, elszólja magát egy zárt ülésen történttel kapcsolatosan, és különösebb gátlás nélkül mondja bele a kamerába, hogy az Orbán-kurzus egyik legnagyobb botránya, a Pegasus-ügy szerinte mégiscsak a kormányhoz köthető, mivel szerinte azt a Belügyminisztérium vásárolta meg, és figyelt meg vele ellenzéki közszereplőket, újságírókat vagy gazdasági szereplőket. Persze tudjuk nagyon jól, hiszen mindnyájan elképedve láttuk azt a televíziófelvételt, hogy tette mindezt azok után, hogy a kormányzat hosszú hónapokig kínosan hazudozott, és bizonygatta ennek pont az ellenkezőjét, hogy nekik ehhez bizony semmi közük. Majd jött az emberünk, és az ötven évre titkosított bizottsági ülés ajtaján kikandikálva egyetlen mondatával döntötte romba az eddig véres verejtékkel felépített hazug orbáni narratívát. Egyetlen mondatával, egyetlen szavával! De nem ez a legfurcsább az ügyben, hanem hogy mi az ügyészség véleménye minderről. Hiszen az ügyészség immár írásba is adta, hogy Kósa Lajos mert igen, róla van szó hazudott az ügyben, mert nem hangzott el a bizottsági ülésen az, amit Kósa Lajos nyilatkozott, és utána öt perccel később el is mondott a televízió képernyője előtt. Lefordítom, hogy mi is történt ismét. Immár sokadjára is azzal védekezik a kormánypárt, hogy az egyik vezető politikusának lövése nincs a körülötte történő eseményekről, hazudik, vagy ami még inkább kézenfekvő, egyszerűen nem beszámítható. Nem tudjuk, de azt tudjuk, hogy ez maga az őrület. Kósa Lajosnak és a kormánynak, ha másért nem, hát ezért is biztosan buknia kell. Köszönöm szépen. [[Szórványos taps az ellenzék soraiban.]]
Köszönöm szépen. Stummer János képviselő úr, a Jobbik képviselője következik: „Korszakváltás” címmel mondja el felszólalását. Tessék!
Köszönöm szépen a szót. Tisztelt Ház! Tisztelt Hölgyeim és Uraim! Mondjuk ki: nemcsak azok a magyar honfitársaink ennek a mostani járványnak az áldozatai, akik elkapják a Covidot, hanem azok is, akik e miatt a járvány miatt kiszorulnak az állami egészségügyi ellátórendszerből, és azok a honfitársaink, akik e miatt a pandémia miatt nem jutnak időben megfelelő orvosi ellátáshoz. November 15e óta a békéscsabai kórházban szünetelnek a tervezett, de nem sürgősségi beavatkozások, illetve műtétek, ez az intézkedés pedig számos Békés megyei honfitársamat hozza egészen kilátástalan helyzetbe. Amikor ez a hír nyilvánosságra került, én arra kértem meg Békés megyei honfitársaimat, hogy írják meg nekem személyes történeteiket, hogy őket magukat személyesen milyen nehézség elé állította ez a mostani rendelkezés, és a következő percben, a következő pillanatban ömleni, záporozni kezdtek a levelek a postaládámba, és borzalmasabbnál borzalmasabb történeteket osztottak meg velem bizalomból ezek az emberek. Ezek a történetek egészen szívszorítóak voltak, és tényleg az ember a leggonoszabb, legrosszabb ellenségének sem kívánhatja egyiket sem ezek közül. Akkor én úgy döntöttem, hogy mindezeket az ügyeket, amikkel megtiszteltek a Békés megyei polgárok, mindegyiket egyenként idehozom Kásler Miklós asztalára, és a minisztertől várok, várunk választ a Békés megyei emberekkel együtt, hogy mondjon már valami biztató szót a miniszter úr, ha egyáltalán lehetséges. Azóta is várja a választ az a csabai hölgy, akit az utóbbi hónapokban már háromszor operáltak a veseköveivel, de mindhárom alkalommal sikertelenül tették ezt. De van egy másikfajta kezelés, ami több sikerrel kecsegtet, de hát csak lenne ez a másikfajta kezelés, ugyanis ezt a kezelést, ezt a műtétet, ezt a beavatkozást a járványra hivatkozva most bizonytalan ideig elhalasztották. Úgyhogy hosszú hetekig, hónapokig még bizonyosan együtt kell élnie ennek a hölgynek ezzel a kínzó és égető problémával, ami beárnyékolja minden nappalát és minden éjszakáját. Mint ahogy választ vár a miniszter úrtól az a békéscsabai édesapa is a kérdésére, akinek az öthetes gyermekét most, ezekben a napokban kellett volna elvinnie az ilyenkor esedékes csípővizsgálatra és csípőszűrésre, de január közepén kapott időpontot legközelebbre. Ez az édesapa egyébként bérből és fizetésből él, minden hónapban tisztességgel, becsülettel befizeti azt a sok-sok ezer forintot a magyar társadalombiztosítás kasszájába, és aztán felelős édesapaként egyébként a gyermekét 13 ezer forintért kellett magánúton megvizsgáltatnia, hogy ezt a vizsgálatot időben el tudják rajta végezni. De ugyanúgy a miniszter válaszát várja az a békéscsabai úr is, akinek hónapok óta már egy 30 centis műanyag cső lóg ki a nyakából. Ő egy dialízises úr, és alig várja már, hogy ezt a 30 centis, nyakából kilógó csövet kicserélhessék az egyik vagy másik karjába helyezendő fisztulára, amivel csak egy kicsit is, de talán könnyebbé válik az egyébként is nagyon nehéz és problémás élete. Mint ahogy egyébként az a gerlai úr is operációra vár, valamikor majd egyszer talán sorra kerül, akinek a lágyéksérvét kellene műteni. Neki azt mondták, hogy majd valamikor január közepén tessék telefonálni, és akkor hátha tudunk valamit majd mondani. De ugyanúgy vár műtétre az a csabai hölgy is, nőgyógyászati nagyműtétre, aki öt hónapja, kerek öt hónapja él a leszakadt méhével együtt. Tudják, hogy miért fújták le a műtétjét a csabai kórházban? Azért, mert nincs anesztes, azért, mert nincs altatóorvos, akivel meg tudnák csinálni ezt a beavatkozást. De ugyanúgy vár a vizsgálatra az a gyulai mellrákos hölgy is, akit egyetlenegy vizsgálat választ már el csak attól, hogy végre-valahára az onkoteam elé kerülhessen, és végre-valahára elkezdődhessen az ő kezelése. De erre az egy, soron következő, utolsó esedékes vizsgálatra a következő egy hónapban esélye sincs, hogy elvégezzék, és nagyon jól tudják mindannyian ebben a teremben, hogy ennél a betegségnél ez az egy hónap mit jelent a különbséget élet és halál között. Szégyelljék magukat, hogy ilyen helyzetbe hozták magyar emberek tízezreit! Köszönöm a figyelmet.
Köszönöm szépen. Tisztelt Országgyűlés! A napirend utáni felszólalások végére értünk. Megköszönöm a munkájukat, az Országgyűlés reggel 9 órakor folytatja az ülését. Az ülésnapot bezárom. Köszönöm a munkájukat, mindenkinek jó estét, jó éjszakát kívánok!